PRILOZI HRVATSKOJ POVIJESTI ZA REVOLUCIJE 1848. 


Jaroslav Š i d a k 


I. O DVA TOBOŽNJA PRILOGA POSTANKU 
»NARODNIH ZAHTIJEVANJA« OD 25. OŽUJKA 1848. 

1. Pripreme koje su neposredno prethodile velikoj narodnoj skupštini 
održanoj u Zagrebu 25. ožujka 1848. i u kojima su »Narodna zahtijevanja«, taj 
program hrvatske Četrdesetosme, dobile svoj konačni oblik nisu još u svima 
bitnim pojedinostima objašnjene. Na sastancima narodnjaka koji su o tom pro¬ 
gramu raspravljali nisu se vodili zapisnici niti su njihovi učesnici ostavili za 
sobom neka sjećanja na te važne događaje. Nešto više podataka sačuvalo se o 
toku same skupštine i zbivanjima oko nje, iako ni oni nisu, iz istog razloga, 
u svim pojedinostima dovoljno osvijetljeni. Prema tome, svaki je novi podatak 
koji pomaže da se povijest »Narodnih zahtijevanja« od 25. ožujka što bolje 
upozna dragocjen. 

Kada je prije nekog vremena u Povijesnom muzeju Hrvatske pronađen 
rukopis s naslovom: »Narodna Skupština građanstva zagrebačkoga držana 
25 a i 28 a ožujka 1848«, činilo se u prvi mah da bi se naše dosadašnje znanje 
o toj skupštini moglo doista obogatiti mnogim novim podacima. Naime, tobož¬ 
nji dokument sastavljen je u obliku skupštinskog zapisnika koji se, doduše, 
nije očuvao u originalu, nego u mnogo kasnijem prijepisu ovjerovljenom od 
jedne vojne oblasti. Ako se na ovom mjestu ipak poklanja tom zapisu pažnja, 
potrebno je to učiniti zato da se spriječi zavođenje u bludnju onih koji bi se 
njime poslužili u prikazivanju tadašnjih događaja. 

Sličan je slučaj s jednim daljim dokumentom iz pera poznatog književnika 
Matije Bana koji je on 17. veljače 1848. poslao Ljudevitu Gaju. Prema auto¬ 
rovu kasnijem prijepisu, očuvanom u njegovoj ostavštini koja je pohranjena 
u Istorijskom institutu u Beogradu, on je Gaja poticao da »uzme inicijativu« 
u pitanju uvođenja svećeničkog braka kojim bi se — pored jezika, nošnje, 
obreda i kalendara — izgladile »spoljašnje razlike« između Istočne i Zapadne 
crkve, te tako olakšalo zbližavanje među Južnim Slavenima. Budući da je 
ovaj Banov poticaj samo nekih mjesec dana prethodio unošenju Gajeva prijed¬ 
loga o ukidanju celibata u 30. točku »Narodnih zahtijevanja«, nameće se, sama 
od sebe, misao o mogućnosti da se ova dva događaja uzročno povežu. Ta je 

misao u jednoj nedavnoj raspravi doista i nabačena, 1 pa iako je to njezin 
autor učinio veoma suzdržijivo, 2 ona se više ne može mimoići. Na sreću, 
izvorna građa omogućava da se i u ovom slučaju historijska istina pouzdano 
utvrdi, tj. da se spomenuto pismo M. Bana odbaci kao njegova krivotvorina. 

2. Rukopis iz Povijesnog muzeja Hrvatske 3 ovjerovljen je kao prijepis 
2. rujna 1880. u »Kr. ugar. VII hrv. slav. okružnom zapovjedničtvu domo¬ 
branstva) u Zagrebu«, gdje je, za veću vjerodostojnost, snabdjeven i pečatom 
spomenute oblasti. S obzirom na to da se u rukopisu na više mjesta vidljivo 
ističe ime Augusta Dutkovića kao sudionika u narodnom pokretu 1848. a da 
se on u vrijeme njegove ovjere, kao umirovljenik, »sasma posvetio domo¬ 
branstvu«, o kojem je 1894. objavio i spomenspis pod naslovom »Postanak i 
Naziv Domobranstva«, 4 ne može biti sumnje da je Dutković dao svoj tobožnji 
prijepis ovjeriti u vojnoj oblasti u kojoj je i poslije svog umirovljenja kao 
zagrebački senator bio zaposlen. 

Međutim, kako Gradsko poglavarstvo, dakle oblast u kojoj je on zauzimao 
ugledan položaj, u svojoj »svjedodžbi o njegovom predživotu« ispostavljenoj 
4. ožujka 1871. pod br. 954, konstatira da je ispostavlja na njegovu molbu od 
17. II, prema kojoj su mu »isprave i svjedodžbe njih 37 na broju iz njegove 
kancelarije ukradene«, 5 on u vrijeme ovjeravanja naprijed spomenutog ruko¬ 
pisa nije mogao raspolagati nekim njegovim tobožnjim originalom, tj. original¬ 
nim ili prepisanim zapisnikom narodne skupštine od 25. ožujka. 

Da je riječ o nespretno sastavljenom falsifikatu, u kojem, dakako, mora 
biti i nešto istinitih podataka, dokazuje njegov oblik i sadržaj. Iz tobožnjeg 
zapisnika skupštine od 25. ožujka izostavljena su dva teksta: prijedlog »Narod¬ 
nih zahtijevanja« i »naputak« za »ustrojenje Odbora sjegurnosti kao vrhovne 
upravne oblasti za grad Zagreb«, o kojem ostali izvori za tu skupštinu ništa 
ne znaju niti se o tom odboru na njoj uopće govorilo. Tendenciju takva 
postupka razotkriva podatak koji slijedi: u odbor šestorice koji je trebao 
provesti izbor članova u Odbor sigurnosti izabran je, tobože, na prvom mjestu 
(!) August Dutković koji tada još nije navršio dvadeset godina, i koji je nešto 
kasnije, u rujnu i. g., položio odvjetnički ispit. 6 

Pošto je skupština primila prijedlog »Narodnih zahtijevanja« — Gajeva 
je uloga pri tom potpuno prešućena — ona je, prema tom rukopisu, osim onoga 
što je gore spomenuto, zaključila da joj posebni odbor predloži tekst adrese 
vladaru o »naimenovanju Jellačića banom hrv.« i da se »u svrhu uzdržanja 


1 Milorad Ekmečić, Pokušaji ujedinjenja hrišćanskih crkava 1848. i Južni 
Sloveni, Radovi Filozofskog fakulteta u Sarajevu VI, 1970/71, 393—414. 

2 »Koliko je baš ovaj zahtjev iz Beograda uticao da se u Hrvatskoj početkom 
revolucije 1848. javno zahtijevalo ukidanje celibata i to stavljalo u osnovne narodne 
ciljeve, ostaje da se zbog opšte oskudice dodatnih vijesti još ispita — ako je to 
uopšte značajno.« (409) 

3 Sačuvao se u preporučnoj pošiljci upućenoj iz Ogulina Ivanu Kostrenčiću 
u Crikvenici. Taj je bio zet A. Dutkovića od koga rukopis potječe, a od 1875. do 
1911. bio je ravnatelj Sveučilišne knjižnice. 

4 Usp. Ivan Ulčnik, August Dutković, »Zagreb« V, 1937, br. 6—12. 

5 Ulčnik, n. dj. 163. 

6 Ulčnik, na i. mj. 

reda i mira, i u slučaju nestašice C. k. vojske, za vršenje ostale vojne službe« 
poduzmu pripreme za »ustrojenje Nar. Straže (:Garde:) zagrebačke«. Ostavlja¬ 
jući izabranim odborima rok od tri dana za izradu konkretnih prijedloga, 
skupština je navodno odgodila vijećanje i 28. ožujka poslije podne opet nasta¬ 
vila radom. Toga bi dana tek skupština »sveobćim usklikom« pozdravila pre¬ 
dloženi tekst adrese o Jelačićevu imenovanju banom i izabrala poslanike koji 
bi je »već bližnjih danah« predali vladaru. Zatim bi skupština od 34, po 
gradskim porezovnicima izabrana, člana i 15 njihovih »namjesnika« odredila 
predsjednika, potpredsjednika i dvojicu tajnika od kojih bi prvi opet bio — 
Dutković, a na kraju saslušala izvješće o izboru časnika i »stožera« za na¬ 
rodnu stražu, pri čemu se Dutković i po treći put javlja kao izabrani nat- 
poručnik (svi su ostali časnici ispušteni!). 

Odvojeno od tih triju izvještaja i prijedloga povela se, tobože, riječ i o 
»Monstre deputaciji koja će se u ime grada Zagreba K. Njeg. Veličanstvu u 
Beč odputiti. za koju se je jur do Četiri sto dionikah prijavilo«, pa bi Dut¬ 
ković i u njoj preuzeo dužnost tajnika. Tendencija kojom je čitav spis prožet 
i kojoj on očigledno zahvaljuje svoj postanak postizava vrhunac u navođenju 
podataka prema kojima je Dutković izabran u Odbor sigurnosti na četvrtom 
mjestu, s 521 glasom od sveukupnih 626, dok istaknuti narodnjaci Gaj, Žerja- 
vić i Kukuljević daleko zaostaju za njim (prvi se nalazi na 13. mjestu s 421 
glasom, drugi na 14. mjestu s istim brojem glasova, a treći čak na 20. mjestu 
s 408 glasova!). 

Međutim, uza sve to može se i treba postaviti pitanje, nisu li možda 
ostali podaci, koji nisu neposredno vezani za Dutkovićevo ime, točni, pa se 
kao takvi moraju uzeti u obzir. Na žalost, jedan pogled u Gajeve novine 
dovoljan je da uoči takvu kronološku zbrku u kojoj su se pojedini istiniti 
podaci i imena sudionika samovoljno izmiješali i nasilno utisnuli u jedan 
potpuno lažni okvir zbivanja. 

Narodna skupština od 25. ožujka nije imala takav tok kakav je u tobož¬ 
njem zapisniku dobila. Osim 30 točaka »Narodnih zahtijevanja« nije bila u 
njoj pročitana ni jedna od triju »rezolucija« koje se ondje spominju. 7 
Izmišljena je »adresa« o imenovanju Jelačića banom, koju bi trebao izraditi 
odbor šestorice (jedan od njih, Ambroz Vranjican, nije se tih dana uopće 
nalazio u Zagrebu). Iako je već idućeg dana, 26. ožujka, na prvoj strani 
Gajevih novina osvanula upadljivim slbvima otisnuta vijest o Jelačićevu ime¬ 
novanju, 8 ipak je prema tom zapisniku tekst spomenute adrese primljen tek 
dva dana kasnije, u tobožnjem »nastavlenju« skupštine 28. ožujka. Ondje bi 
se tek donijela i odluka o svečanoj deputaciji u Beč, iako je ona već 27. ožujka 
krenula iz Zagreba i još istog dana stigla u Graz. 9 

Druga »rezolucija« o »ustrojenju Odbora sjegurnosti« prenosi na kraj 
ožujka događaj koji se zbio čitavih dvadeset dana kasnije. Tek 15. travnja, u 
vezi s dolaskom mađarskog izaslanstva u Zagreb, osnovan je u sjednici grad- 


7 Usp. izvještaj o toj skupštini u Novinama d. h. si. od 25. III, br. 25, i F. 
Šišić, Kako je Jelačić postao banom, Jugoslavenska Njiva VII/II, 1923, 178—181. 

8 Novine d. h. si., 26. III, br. 26. 

9 na i. mj., 30. III, br. 28. 

skoga vijeća Odbor sigurnosti. Njemu je, doduše, kao jedan od dvojice »pero- 
vođa« pripadao i Augustin (ne Antun!) Lovrenčić, ali se Dutković kao njegov 
tobožnji tajnik tom prilikom ne spominje. 10 (Osim toga, Odbor je imao samo 
osamnaest članova.) 

Najzad, treća »rezolucija« o »ustrojenju narodne straže (garde)«, koja se, 
prema tom spisu, trebala konstituirati tek 27. ožujka, zakasnila je punih tjedan 
dana. Naime, »Oglas i Poziv« za upis »u narodnu četu« objavljen je već 
18. ožujka, a 20. i. mj. čak je i mađaronski podžupan Stjepan Pavleković na 
»malom varmeđskom spravištu« »stališe pozvao, da se pridruže si. i kr. 
gradu Zagrebu, koi za obću sigurnost narodnu vojsku ustrojava«. Toga je 
dana i mladež u Akademiji znanosti »ustrojila također posebnu četu«. 11 

Kako se iz ovih pouzdanih novinskih vijesti vidi, Dutkovićev falsifikat 
ne sadržava ni jedan detalj koji bi mogao ma čime dopuniti naše poznavanje 
tadašnjih događaja. 

3. Kao što je poznato, zadnja, 30. točka »Narodnih zahtijevanja« od 25. 
ožujka 1848. glasila je: »Ukinuće celibata, i uvedenje narodnog jezika u cerkvu 
polag starinskoga hervatskoga prava i običaja.« 12 Prema podatku u memoarima 
Josipa bar. Neustaeđtera, 13 ta je točka, s prethodne dvije, 28. i 29, unesena 
u prvobitni prijedlog »Narodnih zahtijevanja« tek naknadno, poslije Gajeva 
povratka iz Beča 24. i. mj. uvečer. Kako Neustaedter izričito tvrdi, te je 
dodatne točke predložio na sastanku, koji je tada održan, Nikola Vakanović. 
Neustaedter, doduše, spominje da su one naišle na otpor I. Kukuljevića i F. 
Žerjavića, ali budući da su one ipak ušle u konačan tekst »Narodnih zahtije¬ 
vanja« — kojih se koncept, pisan Gajevom rukom, sačuvao u njegovoj ostav¬ 
štini 14 — može se zaključiti da je uz Vakanovićev prijedlog pristao i sam Gaj. 
Iako se na temelju gornjeg podatka, jedinoga te vrste u sačuvanoj izvornoj 
građi, ne može ustvrditi da je inicijativa za ukidanje celibata potekla od Gaja, 
svakako je njegovo pristajanje uz taj prijedlog bilo odlučno za unošenje 30. 
točke u konačan tekst »Narodnih zahtijevanja« koji je idućeg dana predložen 
na prihvat narodnoj skupštini. 

Drugo je, dakako, pitanje, iz kakvih je to pobuda Gaj učinio. Zahtjev 
za ukidanjem svećeničkog celibata nije se pojavio samo u programu hrvatske 
Četrdesetosme nego je značajan za reformni pokret u katoličkom kleru u to 
prevratno doba uopće — i kod nas i drugdje. Međutim, o tom će pokretu u 
cjelini biti riječi na drugom mjestu. Već je znatna proširenost toga zahtjeva 
dovoljan dokaz za njegovo općeljudsko značenje, neovisno o bilo kakvom 
poticaju nacionalne prirode. 

M. Ekmečić, naprotiv, dopušta da je upravo takav poticaj značajan za 
pismo Matije Bana Gaju od 27. veljače 1848. Postavlja se, dakle, pitanje, 


10 na i. mj., 18. IV, br. 36. — Tek 13. lipnja doista se pojavljuje kao »tajnik 
odbora za sigurnost« (Građa JAZU 26, 1956, 148). 

11 na i. mj., 22. III, br. 24. 

12 Usp. J. Š i d a k, Historijska čitanka za hrvatsku povijest I, 1952, 193. 

13 Joseph baron Neustaedter, Le ban Jellačić et les evenements en Croatie 
depuis l’an 1848, I, Zagreb 1940, 347/8 (hrv. prijevod I, 1942, 179—180). 

14 Nacionalna i sveučilišna biblioteka , Zagreb, R 4702 b), br. 18. 

nije li to pismo, neposredno ili posredno, utjecalo na Gajevo držanje prilikom 
konačne stilizacije »Narodnih zahtijevanja«. 

Ekmečić je u prije spomenutoj raspravi osvijetlio jedan zanimljiv 
detalj u vezi s enciklikom pape Pija IX »In suprema Petri apostoli sede«, 
objavljenom 6. siječnja 1848, kojom je istočno kršćanstvo pozvao da se vrati 
crkvenom jedinstvu zadržavajući pri tom svoje obrede i hijerarhiju. Ekmečić 
je pokazao da je papa u tom pitanju slijedio prijedlog koji mu je još tijekom 
1847. podastro unijatski svećenik Ipolit Terlecki, blizak poljskoj emigraciji 
oko kneza A. Czartoryskog. Poznato je da su se upravo u tom krugu podu¬ 
zimale u 40. godinama različite akcije koje su posredstvom tako zamišljene 
unije trebale da utječu i na odnose među slavenskim narodima. 15 

Slijedeći dalju sudbinu papine enciklike Ekmečić je s više važnih pojedi¬ 
nosti izložio reakciju koja se protiv nje pojavila u Istočnoj crkvi, pa i srpskoj, 
kojoj je, između ostaloga, bila namijenjena i osobna misija Terleckoga. Taj 
se u veljači 1848. obreo u Beogradu, ali ondje mu »nisu dozvolili da objavi 
papinu encikliku, koju je donio sa sobom i zbog koje je dolazio«. A kada 
je »odmah nakon toga upućen u Zagreb, upozoren je Ljudevit Gaj da mu 
no bi trebalo dozvoliti da tu proklamaciju rastura ni po katoličkoj Hrvatskoj, 
jer bi to jako štetilo opštoj stvari za koju su se južnoslovenski preporoditelji 
na dvije strane borili«. 16 Potonja rečenica trebala bi odraziti osnovnu misao 
Banova spomenutog pisma Gaju. Da se ispravno ocijeni i ova misao i sve ono 
što u Ekmečićevu tekstu iza toga slijedi, valja uzeti u obzir da se Ekmečić pri 
tom ne služi originalom pisma koje se i danas nalazi u Gajevoj ostavštini, 
nego tobožnjim prijepisom u zaostavštini M. Bana u Beogradu. 17 Ekmečić, 
na žalost, nije obratio pažnju na svojedobno upozorenje V. Vučkovića 18 da 
Banove prijepise pisama, koje je on sam mnogo kasnije priređivao za tisak, 
valja upotrebljavati s najvećim oprezom. 

Upravo Banovo pismo Gaju od 27. veljače 1848. posvjedočuje ispravnost 
Vučkovićeve skepse. Original toga pisma 19 potpuno odudara od Banova tobož¬ 
njeg prijepisa koji se ovdje, usporedbe radi, donosi u odlomcima onim 
redom kako slijede u Ekmečićevu tekstu. Zajednički im je — samo po sadržaju 
— početak pisma u kojem se spominje dolazak Terleckoga, a on je donio i to 
pismo, pisano ćirilicom. 


15 Usp. J. Š i d a k, Hotel Lambert et les Croates, Annales de VInstitut frangais 
de Zagreb XVI—XVII, 1942—1943, 9—10 (u prijevodu isti, Studije iz hrvatske 
povijesti u XIX stoljeću, 1973, 170). 

16 Ekmečić, n. dj., 405. 

17 Usp. o toj zbirci Radmila Popović-Petković, Zaostavština Matije 
Bana, Arhivski almanah II, Beograd 1958, 191—201. 

18 V. J. V u č k o v i ć, Neuspela politička akcija Matije Bana 1860—1861, Isto - 
rijski Časopis IX—X, 1959. (izašlo 1960), 381—409 (usp. napose I. Banov politički 
rad 1848—1849 i 1853 god., 382—385). 

19 Ovo je pismo objavio već 1935. Slavko Ježić, Neka pisma Srba i o Srbima 
iz zaostavštine Lj. Gaja, Glasnik ID u N. Sadu VIII, 1935, 283. Regest toga pisma 
donose J. Horvat i J. Ravlić, Pisma Ljudevitu Gaju, Građa za povijest knji¬ 
ževnosti Hrvatske 26, 1956, 35, pod netočnim datumom 17. II 1868. 

Častni gospodine, 

Gos. Terlecki, koi će vam predati 
ovo pismo, tajnik je jednoga družtva u 
Rimu, tom sv’rhom ustroivšega se da se 
Rimo-katol. Slavjanima povrati stara 
narodna liturgija sa svim obredima s 
njom skopčanim, i sa iztočnom popov¬ 
skom haljinom; kako bi se tim i oni koi 
su izvan c’rkve Rimske privoljeli na 
sajedinjenje, te tako obća se Slavjan- 
ska c’rkva ustroila. 

Ja sam kazao g. T-u da, što se tiče 
p’rve točke, ovom će se bez sumnje ne 
samo u prividnosti, nego i u duševnoj 
simpatii iztočna i zapadna c’rkva među 
sobom znatno približiti, te velike će 
koristi biti i za katoličizam (!) i za na¬ 
rodnost našu; ali što se druge točke 
tiče, to jest, samoga prisajedinjenja, 
rekao sam mu, da kada bi družtvo taj 
svoj cilj jasno proglasilo, tim ne samo 
što bi uništilo sve dobro koje bi se 
pr’vom moglo postići, nego bi jošt’ veću 
ogorčenost od sadašnje u narodu na¬ 
šemu i između same dve c’rkve poda- 
dr’lo (!), to jest, škodivši i Slavjanima 
i katoličizmu, svoj bi cilj promašilo. 
Jošt sam mn reko (!) da bi najbolje 
bilo glavnu cjelj pretaiti, a za nju, kada 
izostati nemože, potajno raditi. 

Preporučujući ga Vama, molim vas 
da mu o tomu i Vaše mnjenje priobći- 
te, kakvo god ono bude, kako bi ovaj 
gospodin upoznao se sa svim okolno¬ 
stima našega naroda u smotrenju vjero¬ 
zakona. 

Mislim da je izlišno dalje vam ga 
priporučivati, i s toga ljubezno po¬ 
zdravljajući vas jesam 

U Beogradu Vaš prijatelj i štovatelj 
17 Velja: 1848 Matija Ban 


(Terlecki), »tajnik nekog poljskog dru¬ 
štva, koje se sastavilo s tom cijeli, da se 
katoličkim slovenima povrati Kirilova li¬ 
turgija, istočna crkvena nošnja i t. d.« (405) 
»Tu ima naravno običnoga rimskoga 
masla; Papa bi htio da pod svoj široki 
plašt dovuče Pravoslavnu braću. Kori¬ 
stimo se tom iluzijom, a to možemo tim 
lakše što je Terlecki više rodoljub nego 
crkvoljub. On je donio sobom i papinu 
proklamaciju na tu cijel; ali sam ga 
privolio da je ne predaje javnosti (405) 
jer ne samo što od toga ne bi bilo 
nikakve koristi nego bi se velika šteta 
našoj narodnosti prinijela. I vi mu, 
molim vas, u istinskom vidu predstavite, 
pa nek se ta proklamacija ni u kato¬ 
ličkoj Hrvatskoj ne pusti u narod, jer 
bi se kod Srbalja probudilo podozrenje 
na Hrvate, a to bi škodilo objema stra¬ 
nama. Jednom proklamacijom ne od¬ 
vraćaju se narodi od svoje crkve, pa ih 
i ne treba odvraćati.« (406) 

[je] »Južnim Slovenima dovoljno da 
i kod jedne i kod druge crkve vladaju 
jedni obredi, jedan jezik, jedna nošnja, 
to jest sva spoljašnost jedinstva; a što 
se dogmata tiče, za to nas ne boli glava: 
neka svak ostane pri svojima.« (409) 

[Gaj neka nastoji] »da se između 
dvije crkve izglade spoljašnje razlike. 
Kad bi se jezik, nošnja i obredi izjed¬ 
načili ostalo bi još dvoje, što ih raz¬ 
dvaja: kalendar i svećenički brak. U 
poslu kalendara bez inicijative Rusije 
teško da bi štogod moglo biti; a što se 
braka tiče, ne bi li vi u Hrvatskoj mogli 
uzeti inicijativu? Promislite o tome i 
budite mi zdravi.« (409) 


4. Kako se vidi, o nekom Banovu prijedlogu da Gaj »uzme inicijativu« 
u pitanju celibata nema u pismu traga niti je Ban to pitanje u njemu uopće 
spomenuo. Sve je on to izmislio prepisujući, tobože, spomenuto pismo. Prema 
tome, bilo kakva pretpostavka o nekom Banovu poticaju da Gaj pokrene 
pitanje celibata i čak ga unese u tekst »Narodnih zahtijevanja« otpada kao 
potpuno neosnovana. S njome, dakako, otpada i Ekmečićevo pridavanje oso¬ 
bitog značenja misiji Terleckog koja je u Hrvatskoj prošla sasvim nezapažena. 

II. O AUTENTIČNOSTI PISMA MATI JE BANA OD 31. III/12. IV 1848. 

1. Austrijski konzul u Beogradu Ferdinand Mayerhofer javio je 28. ožujka 
1848. u Beč da je Matija Ban, kućni učitelj kneževe djece i član tajnoga 
»panslavističkog kluba«, dan prije otputovao »preko Zemuna u Dalmaciju«. 1 
Podatak je bio točan, ali je Ban najprije svratio u Novi Sad i pošto se 31. 
ožujka ponovo obreo u Zemunu, produžio je idućeg dana parobrodom u Mitro- 
vicu a odatle kolima 3. travnja u Zagreb. Već 5. travnja govorio je o svojim 
dojmovima s toga putovanja mladeži Kr. akademije nauka u Zagrebu koja ga 
je pozvala »da bi ju pohodio i kazivao, što je i kako je«. 2 Ban se u Zagrebu 
zadržao još kojih tjedan dana i zatim krenuo u Karlovac, odakle je 13. travnja 
poslao pismo senatoru Stefanu Knićaninu u Beograd. 3 Iduće noći, 14/15. trav¬ 
nja, ili vjerojatnije potonjeg dana nastavio je put diližansom u Zadar, odakle 
se 19. travnja opet javio Knićaninu. 4 

2. U ostavštini M. Bana sačuvao se, pisan mnogo kasnije njegovom rukom, 
tekst pisma koje je on datirao danom 31. ožujka, tj. 12. IV 1848. po novom 
kalendaru. Taj rukopis nije koncept; on se nalazi unutar »zbirke pisama, koju 


1 Radoslav Pero vi ć, Građa za istoriju srpskog pokreta u Vojvodini 1848— 
1849, Ser. I, knj. I, SAN 1952 (Građa VIII), 59. 

2 Novine dalmatinske hervatske slavonske 8. IV 1848, br. 32, uvodnik, zacijelo 
iz Banova pera, iako se on izričito ne spominje. 

3 Perović, n. dj., I/I 131—132, donosi to pismo pod datumom 6. aprila po st., 
ali se iz teksta ne vidi gdje je on u rukopisu označen. Da taj datum, u svakom 
slučaju, ne može biti točan, dokazuje prijepis F. Šišića u njegovoj ostavštini 
(JAZU B 231/120) koji završava riječima: »U Karlovcu 1/13 aprila 1848. Vaš počitatelj 
M, B.« Tako ga datira i Joseph T h i m, A magyarorszagi 1848—49-iki szerb fdlkeles 
tortenete II, 1930, 96, koji to pismo donosi u odlomcima, na temelju istog prijepisa 
u Nemzeti Muzeum, Budimpešta. 

Šišićev je prijepis, koji potječe od njegove ruke, značajan i po tome što on 
po koječemu odudara od Perovićeva izdanja. To se ne odnosi samo na pojedina 
mjesta i riječi nego ponegdje i na smisao teksta, a pogotovu se razlikuje dodatak 
na kraju toga pisma. Evo obaju tekstova: 


Šišićev prijepis 

»U Vašemu pismu kažite, u koliko je 
moguće, kako tamo stoje stvari u smo- 
trenju budući preduzeća, a dajte mi 
kakve naloge; frankirajte pismo sa re- 
cepisom, a u tome sčitaju najbolje je, 
da adres na pismu date napisati u nje¬ 
mačkomu jeziku, koji nije ovamo podo- 
zriteljan, i da pismo date na poštu u 
Zemunu. Ja stojim u dopisivanju sa 
svim mjestima, kuda sam prošo i jav¬ 
ljam im, kako stoje naše stvari.« 


Perovićevo izdanje 

»Kažite mi u šifriranom pismu kako u 
Srbiji stoje stvari u smotrenju budućih 
preduzeća, a dajte to pismo na poštu u 
Zemunu. Ja dopisujem sa svima mje¬ 
stima kuda sam prošao javljajući kako 
svuda stoje stvari naše.« 


Najzad, posebnu pažnju privlači pismo Šišićeva prijepisa — stara ćirilica, 
koja upućuje na zaključak da je prvobitni prijepis morao imati za podlogu origi¬ 
nalno pismo, a ne Banov prijepis novijom ćirilicom kojim se poslužio Perović. 

4 Pismo Knićaninu od 7/19. IV, neposredno nakon Banova dolaska u Zadar, 
sačuvalo se u originalu, prema kojem ga donosi i Perović. 


4* 

je Ban, izgleda, spremio za štampu ili nekakvu drugu svrhu« 5 i kojoj je dao 
naslov: »Prepiska u g. 1839—51«. Gornji je tekst jedno od pisama upućenih 
Knićaninu s Banova puta u Dalmaciju, koja su se sva osim dvaju originala 
sačuvala samo u toj zbirci. Kako pokazuje usporedba jednog od tih prijepisa 
s originalom, oni se ne mogu smatrati vjernima, 6 a njihovo uspoređivanje 
s prijepisima koji se danas nalaze u Nemzeti Muzeumu u Budimpešti i koje 
je cndje ponovo prepisao Ferdo Šišić 7 pokazuje da se promjene u tekstu nisu 
ograničile samo na grafiju ili pojedine riječi. Sve te činjenice treba imati 
na umu ako se želi ocijeniti pouzdanost Banova pisma koje je on 31. III/12. IV, 
dakle uoči svog odlaska iz Zagreba u Karlovac, poslao — kako kaže — po 
trgovcu Hristiforu Stankoviću vojvodi Knićaninu u Beograd. 

Budući da je ovaj tekst objavio u cjelini samo R. Perović u navedenoj 
zbirci građe, neophodno je radi analize što slijedi ovaj tekst da se on i 
ovdje saopći na temelju Banova »originala«. 8 


Gos. Stevanu Knićaninu 

u Zagrebu 31 marta 1848. 

Evo me u Zagrebu. U svima mjestima kroz koja sam od Mitrovice dovdje 
prošao, našao sam uzrujanost. Svuda zastave istaknute na kućama, negdje samo 
narodne, a negdje do narodnih i mađarska, (znak pocjepanosti); svuda zborovi 
naroda, besjede, pjevanija, vika. I ja sam u svakom selu, u svakoj varošici pred 
narodom besjedio, i svuda sam dobro prošao. Samo u jednom selu neki oficir 
ustade na mene, i zapovjedi jednom kaplaru da me zatvori. Ja mu viknem da je 
madjaroman i izdajica carev, te narod u mjesto da mene veže, nanj skoči, izjuri ga 
čuškama, moj oficir pobjegne bez obzira. 

U Zagrebu sastao sam se najprije sa Gajem, i saopštio mu cjel moga poslan¬ 
stva. On me posavjetova da budem s banom Jelačićem na oprezu, jer više je dvorski 
nego narodni čovjek. Kad smo nas dvojica sve udesili, odvede me Banu. Ovaj me 
vrlo lijepo primi, upita šta misli srpski knez o sadašnjim iznenadnim dogođajima, 
i šta namjerava Srbija da uradi. Ja mu odgovorim da je sva budućnost Srbije 
na balkanskom poluostrovu, a dogođaji u Austriji da se je samo posredno tiču. 
Knezu je mnogo stalo do toga, da Mađari ne pogaze Tro jednu Kraljevinu, jer bi 
tad i Srbija došla u opasnost, pa je zato naumio upotrebiti sav svoj uticaj kod 
Srbalja — u ovoj Kraljevini kao i u Ugarskoj da skoče na obranu zajedno sa 
Hrvatima, ako bi Mađari na njih udarili, i protiv carskoga prestola štogod pre- 
duzimali. Ban mi na to stisne srdačno ruku, i odgovori: »gospodine, vi ste mi 


5 Perović, n. dj., I/I, XII. 

6 Ne poznavajući Šišićeve prijepise, Perović, na i. mj., zaključio je da Banovi 
prijepisi nisu, doduše, vjerni, ali da je riječ o »preradama« (navodnici potječu od 
njega) koje su »isključivo stilističkog karaktera (uglavnom zamena zastarelih 
izraza novima)«. 

7 Osim rječitog primjera navedenog u bilj. 3, usp. i Banovo pismo iz Dubrov¬ 
nika Knićaninu koje Perović donosi pod datumom 28. aprila, a Šišić sa završnim 
datiranjem: »U Dubrovniku 24. aprila 1848.« Tekst se u njih također dosta razlikuje 
ne ograničavajući se pri tom samo na stilističke promjene. 

8 Ugodna mi je dužnost da ovdje zahvalim dru Radmili Petrović, arhivistu 
Istorijskog instituta u Beogradu , što mi je na raspolaganje stavila kseroks toga 
rukopisa. Rukopis nosi oznaku Ali, Zb MB, V, br. 1. 

dobar vjesnik; politika je Kneževa prema sadašnjim okolnostima spasonosna za 
naš narod. Ja još neznana dokle će Mađari ići; ali mrka kapa, rđava prilika, pa 
se bojim da ne dođe do sukoba između njih i nas. U tom slučaju valja nam se na 
carski dvor osloniti, jer to je dužnost moja, a i sami nemamo dovoljno sredstava, 
pa ćemo lakše i narod povući sa barjakom legitimnosti.« Ja mu na to: »Srbija 
i Hrvatska u namjerama su kao i u sredstvima podpuno složne, a o tome će vašu 
preuzvišenost još najbolje uvjeriti pismo g. Mitropolita Rajačića, koje imam čast 
izručiti vam. Iz njega ćemo vidjeti da se iz Srbije radi na ujedinjenju sviju 
djelova Trojedne Kraljevine, i na savezu ugarskih Srbalja sa njome; a ako bi do 
rata došlo, Srbija obećava oružanu pomoć uz neke uslove, koje bi Vaša Preuzvi¬ 
šenost imala da uvaži.« 

Ban otvori Mitropolitovo pismo i pročitavši ga reče mi: »A ma ovo je krasno! 
Ja ću odmah poslati moje odaslanike i g. Mitropolitu u Karlovcima, i svjetlomu 
Knezu u Biogradu, samo izvolite mi kazati uslove, o kojima ste pomenuli.« Ja mu 
na to pružim pismo g. Garašanina. Ban ga pročita, duboko se zamisli, pa reče: 
»ovdje se predviđaju neke docnije eventualnosti u Turskoj. Daleko od toga da 
bi im bio protivan, ja sam im naklonjen dušom i srcem. Ali kad bi te eventualnosti 
sad nastupile, suviše bi se opšti položaj zapleo, pa mislim da bi zgodnije bilo 
čekati dok ne budemo najprije sasvim na čisto sa Mađarima«. — Tako se i u 
Biogradu misli, odgovorim, ali to ni malo ne smeta da se već sada sporazumjemo 
bar u glavnim tačkama. — Protiv toga nemam ništa, reče on, pa će se moji oda- 
slanici i o tome sporazumjeti u Biogradu. Još smo se razgovarali o mome daljem 
putovanju po Dalmaciji i u Crnugoru, o spremanju Mađara, o evropskoj krizi 
i ostalom, pa smo se najljubaznije razišli. 

Na mene je ban Jelačić učinio utisak čovjeka koji je doista za narodnu 
ideju živo zauzet, ali koji je u isto vrijeme i carski vojnik, pa ne mislim da bi 
ikada mogao narodnu, sasvim samostalnu rolu igrati. Za to bi samo Gaj bio; ali 
u sadašnjim prilikama vojnik će nad diplomatom imati prevagu. Za to i postoji 
između njih dvojice antagonizam, koji jedva jedan drugomu kriju. Za sad su još 
na jednoj visini; velike deputacije koje neprestano s barjacima dolaze iz sviju 
krajeva Hrvatske u Zagreb kao što idu na poklon banu, tako idu i Gaju; još se ban 
s Gajem savjetuje o svakoj stvari; ali dokle će to trajati? neznam; znam samo da 
ako do rata dođe ban će postati diktator. 

Taki vam je ovdje položaj, pa se prema njemu vladajte kad banovi poslanici 
tamo dođu. 

O ovdašnjoj uzbuđenosti, o neprestanim deputacijama od stotina ljudi koje 
dolaze, o strancima koji se ovuda vrze, o kafanama, gostionicama i ulicama punim 
oduševljena svijeta ne pišem vam ništa. Svuda pjevani ja, svud besjede. I ja sam 
već tri držao: jednu akademijskoj mladeži, koja me preko naročite deputacije molila 
da dođem u njenu sredinu. Tek sam se otud bio vratio Gaju, a dođe druga de¬ 
putacija iz bogoslovske seminari je zovući me i ona da bogoslovce pohodim. Moje 
su im se besjede prema prilikama udešene morale dopasti, jer su me i iz akademije 
i iz Seminarije iznijeli najvećim oduševljenjem na rukama. Treći sam put govorio 
za Gajevim stolom, gdje je objedovalo 30 otmjenih patriota. Take ručkove Gaj 
daje svaki u boga dan. Sto ga to staje, to on sam zna. 

Stanković mi više ne treba, pa vam ga za to šiljem natrag s ovim pismom. 
To je vrijedan i oprezan čovjek, koga možete svagda korisno upotrebiti. On će 
vam mnogo koješta i usmeno kazati. 

Ljubim ruke njinim Svjetlostima, a vama i g. Garašaninu preporučujem se. 
Sutra ću krenuti za gornje Karlovce, gdje ću odsjesti kod moga dobrog prijatelja 
i književnoga druga prof. Mažuranića. K njemu me Gaj uputio. 

3, Ovaj je tekst M. Bana zapala u našoj historiografiji posebna uloga, u 
mnogočemu veoma zanimljiva. 

Sam je Ban još za života publicirao 1879. onaj dio svoga teksta koji se 
odnosi na njegov tobožnji razgovor s Jelačićem. Učinio je to u jednom članku 
u kojem je spomenuo svoju »misiju u Karlovce, Zagreb i na Cetinje u god. 
1848«, napominjući da je riječ o »izvodu zvaničnog izveštaja« koji je tom 
prilikom poslao Knićaninu. 9 Iako se objavljeni izvod ne podudara — kako on 
kaže — »od riječi do riječi« s njegovim rukopisom iz ostavštine, razlike su 
među njima doista neznatne. 

Taj je Banov tekst ostao dugo nezapažen i zaboravljen. Tek 1920. je 
Josef R. Thim na njegovu temelju ustvrdio da je Ban u aprilu 1848. donio 
Jelačiću prijedloge koje je beogradska vlada izradila u dogovoru s metro¬ 
politom Rajačićem. 10 Uskoro zatim je 1924. Ferdo Šišić, poznavajući samo 
prije spomenuti Banov članak, ponovo citirao Jelačićevu tobožnju izjavu, 
koju je datirao »vjerojatno 21. ili 22. aprilom«, ali je pri tom konstatirao 
da se pisma Rajačića i I. Garašanina, koja je Ban navodno predao Jelačiću, 
ne nalaze »u Jelačićevoj prepisci niti u prezidijalnom arhivu«. 11 Ona se nisu 
mogla ni kasnije naći, a do danas se nisu pronašli ni njihovi koncepti. 12 

Od tada se Šišić gotovo do svoje smrti 1940. kolebao u utvrđivanju datuma 
kada je Banovo pismo moglo nastati. O njegovu datiranju ovisila je i istinitost 
podataka koje ono sadržava, a na kojima je Šišić gradio ne samo tijek toga 
događaja do zadnjih mjeseci travnja 1848. nego i svoju koncepciju jugoslaven¬ 
ske politike u tim proljetnim danima. Posebno značenje pridao je tom pismu 
u svom predavanju o odnosu službene Srbije prema ideji jugoslavenstva koje 
je održao 1926. u Beogradu. 13 Ni tada nije raspolagao s više izvornih podataka 
negoli dvije godine ranije, pa je i taj put naveo iz Banova pisma samo 
njegov dio o Jelačiću. Međutim, saznavši — zacijelo od J. Thima 14 — da je Ban 


9 M. B., Pogled po istoku, Slovinac, Dubrovnik 16. VII 1879, br. 16, 254—256. 

10 J. R. T h i m, Die Grundungsversuche Jugoslawiens 1848—49, Ungarische 
Jahrbiicher I, 26. 

11 Ferdo Šišić, Knez Miloš u Zagrebu, Jugoslavenska Njiva VIII/I, 1924, 
193—194. Šišić ne navodi ovdje izvor za spomenuti citat, ali na str. 229 spominje 
Banov članak iz g. 1879. Budući da Ban nije tada pobliže naveo datum pisma, 
a datum njegova prijepisa nije mu mogao biti poznat, Šišić je gornje datiranje 
bez sumnje izveo iz činjenice da Jelačića do 18. travnja uvečer nije uopće 
bilo u Zagrebu. — O nepostojanju spomenutih pisama Šišić govori u bilješkama 
17 i 18 na str. 193 i 194. 

12 U svojoj raspravi »Autobiografija patrijarha Josifa Rajačića«, Posebna izda¬ 
nja SAN 178, 1951, J. R a d o n i ć ne sumnja u Banove podatke o njegovoj misiji 
kod Jelačića, ali ne spominje patrijarhovo pismo o kojem Ban govori. — Neki 
koncept Garašaninova pisma Jelačiću nije se našao ni tada kada je Garašaninova 
ostavština postala pristupačna istraživanju, a nema mu spomena ni u objavljenoj 
korespondenciji I. Garašanina (G. J a k š i ć, Prepiska Ilije Garašanina I, SAN, 
Građa II, 1950). 

13 F. Šišić, Srbija XIX veka spram ideje našega narodnoga ujedinjenja, 
Volja II, Beograd 1926, 261/2. 

14 U kronološki poredanim prijepisima svoje ostavštine koji govore o događa¬ 
jima u proljeće 1848, Šišić je dokumente iz mjeseca ožujka završio Thimovim 
prijepisom odnosno reprodukcijom, na njemačkom jeziku, Banova pisma od 31. III 

datirao pismo danom 31. marta, on je naprečac pretpostavio da je to učinjeno 
po novom kalendaru i zaključio da je Ban svoj izvještaj poslao srpskoj vladi 
»odmah posle sastanka s Jelačićem (31. marta u Zagrebu)«. 15 Datiranje po 
starom kalendaru, s razlikom od dvanaest dana, stavilo bi, dakako, u sumnju 
bitni sadržaj pisma, jer se 12. travnja Jelačić još nalazio u Beču, kamo je 
otputovao 3. i. mj. 16 

Potonja činjenica natjerala je napokon Šišića da 1937. po treći put 
promijeni datiranje Banova razgovora s Jelačićem. 17 Ne spominjući uopće 
datum pisma ustvrdio je da se taj razgovor vodio 2. travnja, dakle neposredno 
pred Jelačićev odlazak iz Zagreba kamo je incognito došao u nedjelju 2. 
travnja. 18 No, budući da se ta pretpostavka nije podudarala s datumom pisma 
od 31. III, Šišić ju je ipak označio kao »verovatnu«, ali ju je još više zamrsio 
daljim domišljanjem o tome da je Ban 2. IV »posredovanjem Lj. Gaja primljen 
od bana«. 19 Gaj se, naime, tih dana, još od odlaska velike deputacije 27. III 
nalazio — u Beču. 20 

Panova pisma s njegova puta u Dalmaciju i na Cetinje 1848, u obliku 
koji im je on dao u svojim »prijepisima«, 21 prvi put je u cjelini objavio 
Radoslav Perović u prvom svesku svoje prije navedene (bilj. 1) Građe 
za istoriju srpskog pokreta u Vojvodini 1848—1849. Pri tom se nije mogao 
poslužiti prijepisima u budimpeštanskom Nemzeti Muzeumu, koji su mu 
mogli biti poznati iz Thimove zbirke, 22 niti je Šišićeva ostavština bila već 
tada, tj. u vrijeme Perovićevih priprema za Građu, sređena i pristupačna 
istraživačima. Ne može biti sumnje da bi kritični Perović, kad bi poznavao 
te prijepise, postupao drugačije. Od tada su se povjesničari služili njegovom 

(231/91). Budući da nekoga drugog prijepisa toga pisma u ovoj obilatoj građi nema, 
Šišić >se mogao — osim Banova članka iz 1879. — koristiti samo ovim tekstom, 
a nakon 1930. i Thimovim prije spomenutim djelom u kojem je autor prepričao 
njegov sadržaj u kraćoj bilješci (II, 1930, 76) i zatim objavio izvod o Banovu razgo¬ 
voru s Jelačićem (III, 1935, 887/8). 

15 Šišić, Srbija XIX veka, 262. 

16 Novine d. h. si. 4. IV 1848, br. 30: »U ponedeljak otišao je preuzv. ban 
u Beč« (tog dana je bio 3. travnja). 

17 F. Šišić, Jugoslovenska misao, Beograd 1937, 106/7. 

18 Novine d. h. si. 2. IV. 

19 Šišić, Jugoslovenska ideja, 106. 

20 Kako je sam Šišić pokazao, Gaj se i nakon audijencije kod kralja 31. III 
zadržao u Beču do 15. IV, kada se vratio zajedno s Jelačićem (Kako je Jelačić 
postao banom, Jugoslavenska Njiva VII/II, 1923). 

21 Perović konstatira u predgovoru da su Banovi prijepisi »iz mnogo kasnijeg 
perioda (što se vidi po đeformisanom staračkom rukopisu)« (XII). 

22 Prema Thimovu saopćenju (n. dj. II, predgovor i bilješka 1 na str. 74), 
on je u tom muzeju našao prijepise Banovih tekstova koje je u Beogradu izradio 
Ivan Bojničić u doba dok se Banova ostavština nalazila još u posjedu njegove 
kćeri Poliksene Todorović, a svakako nakon Banove smrti 1903. — kako Thim 
misli. Bojničić je u to vrijeme, od 1890. dalje, bio ravnatelj Zemaljskog arhiva u 
Zagrebu , pa nije jasno kako su i kada njegovi prijepisi dospjeli u Budimpeštu. — 
Veoma je značajna činjenica da se među prijepisima u Nemzeti Muzeum ne nalazi 
Banovo tobožnje pismo od 31. III/12. IV. Možda se neko objašnjenje može naći u 
okolnosti da je Bojničić 1877—79. bio namješten u tom istom muzeju, najprije kao 
dnevničar a zatim kao ammanuensis ( Narodna starina 11, 356). 

zbirkom, što nije povoljno utjecalo na njihov odnos prema ovim Banovim 
tekstovima, a Sišićevi su prijepisi uzeti u obzir tek u ovom radu. 

Perovićevom se zbirkom koristio i Ljubomir Durković-Jakšić koji 
je 195 7. 23 dodao podacima Banovih pisama tekst tobožnjeg sporazuma službene 
Srbije s hrvatskim narodnjacima iz iste ostavštine. Iako je njegova pogreška 
bila gotovo u isto vrijeme utvrđena, 24 on je još desetak godina kasnije, bez 
opravdana razloga, na njoj ustrajao. 25 

Odlučan preokret u ocjeni Banovih tekstova obilježio je 1960. Vojislav 
J. Vučković, koji ih je, zajedno sa spomenutim »Osnovima« označenim 
od samog Bana godinom 1860. ocijenio kao krupnu »obmanu«. 26 On je na 
temelju Banova itinerara i jednog, do tada. nepoznatog pisma Stefana Herka- 
loviea iz Zagreba od 16/28. travnja 1848. 27 zaključio da je Banov razgovor s 
Jelačićem »izmišljen«. Prema tome, »može se pretpostaviti da ni original 
pisma Knićaninu (zasad nepronađen) nije istovetan sa prepisom koji nam je 
Ban ostavio, pošto nije isključeno da je on, prilikom prepisivanja sa kon¬ 
cepta u svesku, dodavao i oduzimao, — praksa, kojom se služio, sudeći po 
mnogobrojnim promenama, skoro na svim stranicama sveske«. 28 Argumenti 
kojima je Vučković ovaj sud potkrijepio bili su svakako dosta uvjerljivi, ali 
nisu bili dovoljni da uklone svaku sumnju u svoju sigurnost. 29 Osim toga, 
Vučković se ograničio samo na Banovu ostavštinu i nije upotrijebio Šišićeve 
prijepise, a nije kritički proučio ni sudbinu spornog teksta u literaturi. Bilo 
je, dakle, neophodno da se njegov poticaj produbi i uz to proširi daljim po¬ 
dacima o tadašnjim događajima, što je pisac ovih redaka pokušao ovdje 
učiniti. 

4. Analiza Banova teksta nužno polazi od činjenice da je on datiran 
31. marta po starom kalendaru. Ban je njime datirao i druga, pa i 
autentična, pisma upućena Knićaninu, a njegov itinerar nakon odlaska iz 
Beograda 27. ožujka nesumnjivo dokazuje da je u Zagreb stigao najranije 
4. travnja. Pismo je, dakle, mogao napisati tek 12. travnja po nov., u doba 

23 Lj. Durković-Jakšić, Srbijansko-crnogorska saradnja (1830—1851), 
Posebna izdanja SAN 272, 1957. 

24 Dragoslav Stranjaković, Rusija i politički pismeni sporazum između 
Srba i Hrvata 1860 godine, Glasnik, Službeni list srpske pravoslavne crkve, br. 9, 
1957. — S obzirom na Banov tekst od 31. III Stranjaković je još 1961. bio uvjeren 
da je on dostojan vjere, kao i druga njegova pisma Knićaninu (Mišja Franciszka 
Zacha w Zagrzebiu w 1848 roku, Przeglad historyczny II, 1961, 298). 

25 U svom posljednjem radu »Branislav. Prvi jugoslovenski ilegalni list 
1844—1845«, Beograd 1968, Durković-Jakšić je, doduše, nakon Stranjakovića ponovo 
objavio »Osnove«, taj put s datumom njihove tobožnje ratifikacije »13/25. decembra 
1860«, ali je, pozivajući se na svoj rad iz g. 1957, ustvrdio sa suvišnom tvrdokor¬ 
nošću da je taj »ugovor« »sličan onom iz 1848«. (97 15 ) 

26 V. J. Vučković, Neuspela politička akcija Matije Bana 1860—1861, Isto- 
rijski časopis IX—X, 1959, 382—385 (I. Banov politički rad 1848—1849 i 1853 god.). 

27 S. Herkalović javlja u tom pismu nepoznatom adresatu, između ostaloga, 
da Ban, »pošto se nekoliko dana ovdje u očekivanju Lj. Gaja zadržao i uvidjevši 
da ga dočekati ne može, otide u Dalmaciju i imeno u Dubrovnik njegovo Otečestvo« 
(384; to se pismo nalazi u Nacionalnoj biblioteci u Beogradu, zbirka G. Jakšića). 

28 Vučković, n. dj., 384. 

29 Njihovi se nedostaci odnose na kronološku podlogu upotrijebljenih podataka. 

kada se Gaj (već od 27. III) i Jelačić (od 3. IV) nisu nalazili u Zagrebu, nego 
u Beču. Mogućnost da je Ban pogriješio u oznaci datuma i da je s obojicom 
razgovarao nakon njihova povratka 18. travnja otpada jer se on već 13. i. mj. 
javlja Knićaninu iz Karlovca a 19. i. mj. iz Zadra (to je pismo sačuvano u 
originalu!). Prema tome, Herkalović, koji je doputovao iz Beča zajedno s Je- 
lačićem i Gajem, ispravno piše u svom pismu od 28. IV da Ban nije mogao 
u Zagrebu dočekati Gaja pa je krenuo dalje u Dalmaciju. 

Iz tih pouzdanih podataka slijedi samo jedan zaključak: da M. Ban nije 
mogao razgovarati s Gajem i Jelačićem u razdoblju od 4. do 13. travnja 
kada se zadržao u Zagrebu. Ti su razgovori, dakle, izmišljeni. Potvrđuje to 
dalja činjenica, koja bi već sama po sebi bila dovoljna za donošenje takva 
zaključka. Iako Ban tvrdi da je Jelačiću predao najprije pismo Rajačića a 
zatim Garašanina, nijedno se od njih, u originalu ili konceptu, nije moglo 
do sada nigdje naći niti se bilo gdje spominje u sačuvanoj izvornoj građi. 
Ta je činjenica tim upadljivija jer su ostavštine i Jelačića i Garašanina doista 
dobro očuvane. 

Nije na kraju manje važna ni provenijencija samog teksta. Za razliku 
od drugih Banovih pisama Knićaninu, koja su se sačuvala u prijepisima ne 
samo Bana nego i I. Bojničića, odnosno poneko, izuzetno, i u originalu, tobož¬ 
nje pismo od 31. III/12. IV postoji kao rukopis samo u Banovu svesku od 
njega prepisanih pisama. U Nemzeti Muzeumu, gdje se nalaze Bojničićevi pri¬ 
jepisi, toga teksta nema, a nije ga bilo ni tada kada su se njima koristili J. 
Thim i F. Šišić. 

Šišić je već 1924, 30 ne sumnjajući u pouzdanost Banova pisanja, objasnio 
neke važne događaje u daljem tijeku događaja kao neposredne rezultate Ba¬ 
nove političke misije. To bi se u prvom redu odnosilo na Jelačićev proglas 
»narodu hervatskome i serbskome u trojednoj Kraljevini Dalmacije, Hrvatske 
i Slavonije«, koji je, nedatiran, 31 izašao u Novinama d. h. si. 27, travnja. 

U tom proglasu, kojim se Jelačić poslije svog povratka iz Beča prvi 
put kao ban obratio narodu u Trojednoj Kraljevini, 32 on je najprije izjavio 
svoju suglasnost s Narodnim zahtijevanjima od 25. ožujka i budućem »na¬ 
rodnom« saboru dosudio zadaću da se »osnuju novi temelji odnošenja između 
nas i krune ugarske u duhu slobode, samostalnosti, jednakosti i onako, kao što 


30 Šišić, Knez Miloš u Zagrebu, 219—220. 

21 Bez datuma donosi ga i Stephan Pejaković, Aktenstiicke zur Geschiehte 
des kmatisch-slavonischen Lanđtages und der nationalen Bewegung vom Jahre 
1848, Wien 1861, 1—3. Šišić zaključuje prema objavljivanju proglasa u Novinama 
»da je razaslan i ušao u javnost oko 26. aprila« (Knez Miloš. 219). Thimovo dati¬ 
ranje s »marcius vegen« (na kraju ožujka) očigledna je pogreška (n. dj. II, 68). 

22 Pišući kasnije o Banovoj misiji Šišić nije više iznosio pretpostavku o tom 
Jelačićevu proglasu kao njezinu neposrednom rezultatu. Ta je pretpostavka prven¬ 
stveno počivala na datiranju Banova sastanka s Jelačićem 21. ili 22. travnja, koje 
je Šišić nakon 1924. kada je saznao za datum označen na Banovu pismu, morao 
napustiti. Na to se datiranje (poslije Jelačićeva dolaska iz Beča) vratio ponovo 
samo Josip Horvat u svojoj biografiji Lj. Gaja (1960. i 1975), iako ga nije pot¬ 
krijepio nekim podatkom. — Za ocjenu nacionalnih odnosa u to doba značajno je 
da je Ambroz Vranjican u svom pismu Gaju 28. IV ocijenio kao »falingu veliku« 
što u proglasu nije, osim hrvatskog i srpskog, spomenut i »narod Slavonski« (Građa 
za povijest književnosti hrvatske VI, 1909, 302). 

se to slobodnom i junačkom narodu pristoji«, prekidajući do tada »svaki 
obzir na novo sadanje praviteljstvo ugarsko«. Izrazio je zatim nadu da 
njegovo imenovanje za bana Dalmacije »ne će ostati kod samoga naslova« i 
završio s pozivom: »sloga i bratimstvo neka bude među nama bez razlike 
vjerozakona«. 

Šišić je 1924. iznio pretpostavku da se Jelačić odlučio na objavljivanje 
toga proglasa tek »imajući za sobom Srbiju i ugarsko-sremske Srbe«. Prema 
tome, proglas bi bio plod Banove političke misije, odnosno upravo Garašani- 
nova pisma, a u njegovu bi sastavljanju sudjelovali banov tajnik Maksim 
Priča i Gaj koji bi »još prije toga došli u lični saobraćaj« s Banom. 32a 
S autentičnošću njegova teksta pada i to domišljanje. Jelačićev proglas je u 
svakoj svojoj pojedinosti proistjecao iz načelnog stajališta iliraca i njegove 
primjene na konkretnu političku situaciju. Za nepriznavanje tadašnje mađarske 
vlade, koje je nužno uslijedilo nakon jednostrane izmjene dotadašnjega držav¬ 
nopravnog odnosa između Ugarske i Hrvatske, nije bio potreban nikakav poti¬ 
caj izvana. Ta je odluka imala najzad samo privremeno značenje koje je jasno 
izraženo u svima programatskim spisima iliraca iz mjeseca travnja. Jelačićev 
proglas skladno se među njih uklapa. 

Od toga se ne može izuzeti ni spomen srpskog naroda u naslovu proglasa. 
Vranjicanov prigovor pokazuje, doduše, da nacionalna ideja nije u iliraca 
bila tada još uvijek dovoljno pročišćena i dosljedno promišljena, ali da ilirizam 
nije značio negaciju ni jednog od »rodoslovnih« imena među Južnim Slave¬ 
nima, o tome izvorna građa ne ostavlja ni najmanje sumnje. Prema tome, ni 
za spomen srpskog imena u Jelačićevu proglasu nije bio potreban neki poticaj 
s Garašaninove ili bilo koje druge strane. Možda nije sasvim isključena mo¬ 
gućnost da je srpsko ime unio u taj proglas njegov autor — M. Priča, koji 
je tek nedavno u polemici oko slovačkog pitanja kao svjesni Srbin-ilirac 
odlučno istupio u prilog nacionalnog osamostaljenja Slovaka. 33 Međutim, bez 
pristanka Jelačića, Gaja i drugih istaknutih iliraca ne bi se ni to moglo 
provesti. 

Otpada najzad i potreba da se slanje hrvatskog poslanstva, predvođena od 
Ivana Kukuljevića, u Sr. Karlovce i Beograd također dovede u uzročnu vezu 
s Banovim dolaskom u Zagreb. 34 Odluku o tom poslanstvu donijelo je Bansko 
vijeće tek nakon 8. svibnja, dakle pred sastanak Srpske narodne skupštine 
koja se sastala u Karlovcima 12. i. mj. 35 

Analiza Banova kasnije izmišljenog pisma Knićaninu od 31. III 1848. po 
st. opominje na skrajnji oprez pri upotrebi tekstova koji su potekli iz Banova 
pera uopće. Dalju opomenu u tom pravcu sadrži prethodna analiza njegova, 
i opet izmišljena, pisma Gaju od 17. II 1848. 


32a Šišić, Knez Miloš, 220. 

33 Usp. Pleševički (pseud. M. Priče), O Ljudevitu Šturu i slozi, Danica 
ilirska 11—18. III 1848, br. 10—12. 

34 Šišić, Srbija XIX veka, 262. 

35 Usp. J. Šidak, Politička djelatnost Ivana Kukuljevića Sakcinskog, Radovi 
Instituta za hrvatsku povijest 2, 1972, 65. 

III. ODNOSI BANA JOSIPA JELAClĆA PREMA KNEŽEVINI SRBIJI 
U MJESECU SVIBNJU 1848. 

1. U ostavštini Lj. Gaja nalaze se u skupini »Različitih političkih spisa« 
(Nacionalna i sveučilišna biblioteka u Zagrebu, R 4709, br. 55 i 67) dva kon¬ 
cepta i jedan čistopis dvaju pisama kojima se ban Jelačić 16. i 20. svibnja 
1848. obratio knezu Aleksandru Karađorđeviću i »Pravitelstvu srbskom«. 
Potonje pismo objavio je prvi put Radoslav Perović 1952. u svojoj »Građi 
za istoriju srpskog pokreta u Vojvodini 1848—1849«, i to prema originalu sa¬ 
čuvanom u zbirci Milivoja Petrovića Blaznavca (Državni arhiv, XX, br. 130). 1 
Pismo knezu Aleksandru, naprotiv, objavljeno je tek 1975. u posmrtnoj knjizi 
Josipa Horvata o Gaju, ali ne prema originalu, nego na temelju spomenutih 
koncepata i čistopisa. Mjesto da objavi tekst pisma prema čistopisu koji je 
Jelačić potpisao svojom rukom, on je, kao konačan tekst objavio u cjelini 
koncept, bez obzira na dijelove koji su u njemu bili naknadno precrtani. 2 

Original Jelačićeva pisma srpskoj vladi, kako ga Perović donosi, s malim 
je razlikama potpuno jednak nedatiranom konceptu iz Gajeve ostavštine. 3 
U tekstu objavljenom u Horvatovoj knjizi ima desetak pogrešaka, ponajviše 
zacijelo štamparskih, ali ni one ne mijenjaju njegov smisao. Začuđuje samo 
to što se ovo pismo sačuvalo u Blaznavčevoj ostavštini, koji je tada kao mlad 
čovjek, u službi srpske vlade, pratio i nadzirao prognanoga srpskog kneza 
Miloša Obrenovića na njegovu putu iz Beča u Zagreb. Zajedno s njime pojavio 
se 21. svibnja u Zagrebu, odakle je idućeg dana obavijestio kneza Aleksandra 
o zavjeri koja se u Srbiji priprema za Milošev povratak na prijestolje. 4 On je 
o Miloševu dolasku odmah obavijestio i Gaja, pa je knez još prvog dana 
stavljen pod stražu i tako spriječen u daljem putu prema srpskoj granici. 
Bkznavac je ovo svoje pismo knezu poslao po Stefanu Herkaloviću koii je kao 
banov izaslanik stigao 29. svibnja u Kragujevac. U sačuvanoj prepisci Ilije 
Garašanina, s kbjim je Herkalović toga dana razgovarao, nema spomena o 
Jelačićevu pismu. 5 Ono nije ni bilo izravno njemu upućeno nego vojvodi 
Tomi Vučiću, Avramu Petronijeviću i Stojanu Simiću, istaknutim članovima 
srpske vlade, od kojih je ban, preko Vaše Kavića, tridesetničara iz Siska, 
primio njihove »pozdrave i poruke«. Budući da ban u svom pismu izričito 
spominje Kavića kao donosioca svog odgovora, ne može biti sumnje da 
Herkalović njegovo pismo nije sa sobom ponio. 

1 R. Perović, Građa za istoriju srpskog pokreta u Vojvodini 1848—1849, ser. 
I, knj. I, Građa SAN VIII, 1952, 305/6. 

2 J. Horvat, Ljudevit Gaj. Njegov život, njegovo doba. Zagreb 1975, 265/6, 
bilj. 21. 

3 Iz teksta koji Perović donosi ne vidi se na temelju čega je on dopis dati¬ 
rao: »8 (20) maja 1848« (305). Tekst nema u njega ni Jelačićeva potpisa, iako je on 
koncept parafirao. 

4 Usp. Perović, n. dj., 314/5. 

5 Usp. pisma S. Herkalovića Gaju od 29. V u J. Horvat — J. Ravlić, 
Pisma Lj. Gaju, Građa za povijest hrvatske književnosti 26, 1956, 213/4, i I. Garaša¬ 
nina Stojanu Simiću, predsjedniku Praviteljstvujuščeg sovjeta, od 21. V/2. VI o 
tom razgovoru u G. Jakšić, Prepiska Ilije Garašanina I, Građa SAN 2, 1950, 165— 
—167. 

Sudbina je toga pisma još zagonetnija ako se uzme u obzir podatak iz 
dopisa koji je Franjo Zach, boraveći tada u Zagrebu, poslao Garašaninu još 
12. svibnja. 6 Najavljujući mu dolazak Ivana Kukuljevića, on mu saopćava da 
je »lično Ban Jelačić pisao G. Vučiću«, a ne njemu, opravdavajući to razum¬ 
ljivom potrebom da se ova politička misija što bolje »prikrije«. 

Očigledno je riječ o dva različita pisma Jelačića vojvodi Vučiću. Prvo je 
od njih Vučić svakako primio, jer samo uz tu pretpostavku možemo razumjeti 
posredničku ulogu Vaše Kavića. Međutim, nije sigurno da je do njega stiglo i 
drugo pismo, jer se ono u tom slučaju ne bi moglo sačuvati među Blaznavčevim 
papirima. Znači li to da je Blaznavac pismo zadržao i da ono nije ni bilo 
predano Vučiću? Uostalom, nije poznato ni to kako je on do pisma došao. 
Nameće se zaključak da ga je preuzeo mjesto Kavića, ali ga iz razloga koji 
se ne može utvrditi — nije dostavio. Još u polovici lipnja on se nalazi u 
Zagrebu. 7 

Sa sigurnošću se može utvrditi da je takvu sudbinu svakako doživjelo 
Jelačićevo pismo knezu Aleksandru, jer se njegov čistopis s banovim pot¬ 
pisom i danas nalazi u Gajevoj ostavštini. Sačuvala su se — kako je već 
rečeno — i dva koncepta toga pisma, jedan pisan ćirilicom a drugi latinicom. 
U potonjem, koji je, kao i čistopis, od Gajeve ruke, štošta je precrtano što 
nije u čistopis ušlo. Uspoređujući koncepte opažamo da je ćirilički bio prvobi- 
t?n i da ga nije pisao Gaj nego, vjerojatno, Maksim Priča kao banov tajnik. 
Nije točna tvrdnja J. Horvata, koji je sređivao Gajevu ostavštinu, da su »oba 
dokumenta«, tj. oba Jelačićeva pisma »pisana Gajevom rukom, a nose Jela- 
čićev paraf«. 8 Ban je parafirao samo koncept pisma srpskoj vladi, a čistopis 
pisma knezu snabdio je svojim potpisom. S obzirom na ćirilički koncept, koji 
nije od Gajeve ruke, ne može se naprečac primiti kao istinito Horvatovo 
mišljenje da »oba dokumenta nose sve znakove Gajeva autorstva«, a da je 
»mjestimični govor, prilagođen beogradskomu, kao i mnoštvo srbizama, vje¬ 
rojatno djelo Stefana Herkalovića«. 9 Njegova se suradnja, doduše, ne može 
isključiti jer je on već otprije bio veoma blizak Gaju, a u mjesecu travnju 
1848. putovao je kao emisar srpske vlade do Jelačića u Beč i zajedno se s 
njime vratio u Zagreb. Potkraj svibnja poslan je najzad u istom svojstvu 
u Srbiju. 10 

Jelačićeva pisma nisu bila poznata Ferdi Šišiću kada je 1937. izdao svoj 
prikaz »Jugoslovenske misli«, a ni kasnije se literatura nije na njih osvr¬ 
tala. Nakon Perovićeva objavljivanja pisma srpskoj vladi pisao je o njima 
samo Josip Horvat, najprije 1960. u kraćoj a zatim 1975. u dužoj redakciji svoje 


6 D. Stranjaković, Mišja Franciszka Zacha w Zagrzebiu w 1848 roku, 
Przegl^d historyczny LIT, 1961, 319—320. 

7 »Oko 12 juna 1848« Perović (438) datira Blaznavčev opširan izvještaj S. 
Knićaninu o Miloševu boravku u Zagrebu i njegovu daljem putu u Innsbruck. Iz¬ 
vještaj je sačuvan samo u konceptu; zbog toga je »bez mesta i datuma«. 

8 Horvat, n. dj., 266. 

9 Horvat, na i. mj., bilj. 

10 O Stefanu Herkaloviću usp. Lj. Durković-Jakšić, O Stevanu Her- 
kaloviću, Istorijski časopis XVI—XVII, 1966—1967 (izašao 1970!). Herkalović pot¬ 
pisuje 13. III/25. IV priznanicu na 200 dukata iz državne blagajne za put u Hrvat¬ 
sku (127). 

biografije o Gaju. Pretpostavljajući da su oba pisma stigla na svoje odre¬ 
dište, on nije kritički proučio rukopise iz Gajeve ostavštine, a ni Perovićevo 
izdanje nije mu bilo poznato. Pokazuje to i njegovo datiranje obaju pisama 
danom 16. svibnja. Budući da nije sumnjao ni u vjerodostojnost Banova 
tobožnjeg pisma od 31. III/12. IV, zaključio je da je zbog neizvjesnosti poli¬ 
tičkog položaja u kojem se Hrvatska sredinom svibnja našla »trebalo re¬ 
alizirati ideje, načete dolaskom Mati je Bana u Zagreb«. Prema tome — »što 
čvršća suradnja sa Srbijom ukazala se kao jedina realna politika«, 11 pa su 
u tu svrhu nastala i spomenuta pisma. 

Da se objasni slučaj s čistopisom Jelačićeva pisma knezu Aleksandru 
i ispravno ocijeni čitava akcija koja je trebala da urodi ovećim zajmom 
Hrvatskoj u času njezinih priprema za oružanu borbu protiv mađarske 
vlade, potrebno je imati pred očima tekst obaju pisama. To je pogotovu po¬ 
trebno ako želimo upoznati motive iz kojih je ta akcija potekla. Kako je ana¬ 
liza Banova spornog teksta pokazala, njegov poticaj ne dolazi pri tom u obzir. 

2a) »Vaša Svetlost! — U kakvim se mi sada burnim vremenima nalazimo, 
to ja mislim, da nije ostalo izvan znanja i podpunog čuvstvovanja Vaše Svetlosti, 
svega 12 rodoljubivoga praviteljstva i sviuh pravih većih i nižih Serbah. Poznato 
je i to, i kao što se nadam, izvan sumnje je već postavljeno, da su svi Slavjani 
u obšte brat ja, Jugoslavjani pak, a naročito Sarblji i Hervati 13 da su kroz tolika 
stolietja samo jedna familia, razkomadana, i u tudjem robstvu i bedi pogružena 
neznanstvom, koje je do jučer vladalo. Hervati 13 i Serblji probudili su se iza tolikog 
dremanja. Oni vide, u kakvom se glibu nalaze, i po primeru sviuh ostalieh narodah 
traže sad svoja prirodna prava, koja im niko osim Boga oteti nemože. No to je 
našim dušmanima protivno. Oni žele nad nama gospodovati, kao što su i do sada 
gospcđovali. Između sviuh njih 14 Madjari su naši najgori i najdelateljnii nepriafcelji. 
Ne samo, što nas po nekom prostranstvu obližnjih zemaljah, dokle im vlast ili 
upliv dopire, gonu, oni gledaju nama škoditi, i u simpatii sviuh ostalieh europej- 
skieh narodah, a osobito kod Nemacah, u Beču, kod Italianah, Francuzah i Englezah, 
nastojavajući osobito Serblje i Hervate postaviti u vid Panslavistah, i opasnieh 
za slobodnu Europu priverženikah ruskieh. Već se ovuda i to pogovara, da i same 
Turke obradjivaju, kako bi ovi š njima u savez stupili, i uzajemno jedan drugome 
gospodstvovanje nad jugoslavjanima osigurali i olakšali. U Beču su sa partajom 
republikanskom priateljstvo i svezu već učinili, pograbili su zajedno svu vlast, 
i zarobili saveršeno kralja, prisiljavajući ga, da im služi za sredstvo opakieh protiv 
celog Slavjanstva namerenjah. 15 — Vaša Svetlost mogla je i sama čuti, šta se u 
Bačkoj i Banatu sa Sarbima radi. 16 — Vremena črezvičajna zahtevaju črezvičajno 


11 Horvat, n. dj., 265. 

12 Horvat, n. dj., 265, ima pogrešno »svakog«. 

13 na i. mj. »Horvati« 

14 ova je riječ u Iiorvata izostavljena 

15 U konceptu slijedi odjeljak koji je precrtan i koji nije ušao u čistopis, ali 
ga Horvat unosi u tekst bez ikakva objašnjenja. On glasi: »Mene pako proglasili 
su za buntovnika, moje naredbe dosadan je za nezakonite i neuvažajeme. Palatin 
njihov šilje mi varadinskog Generala Hrabovskoga kao komisara, da ovuda izsliedo- 
vanja čini, i red neki po načinu i ćudi magjarskoj uvede.« 

16 U konceptu slijedi ovaj tekst: »Ja sam se odvažio, počem sva razumna 
predstavljanja ništa nisu mogla pomoći, uvriede ove od strane Madjarah više ne- 
tarpiti, i nepriateljstvo sa nepriateljstvom, silu sa silom odbijati. 

S jednom rečju (vremena črezvičajna itd.)« 

i prekoobično naprezanje silah duševnieh i materialnih. — Mi možemo u 17 kratko 
vreme doživi ti, da dok se mi ovamo sa seveme strane budemo borili, sa južne 
strane podgovoreni Turci na Serbiu, Dalmaciu i Hervatsku udare s vojskom. — 
U tako opasnim obstoj a telj stvarna nuždan je Serbljima i Her vatima najtešnii soj uz, 
sporazumlenje, i uzajemna u svemu pomoć. — Ovo sporazumlenje udejstvovati 
ja od moje strane smatram kao najparvu i najsvetiu dužnost, i toga radi dohodim 
poslati Vašoj Svetlosti topli i serdačni moj pozdrav Vama i svoj braći Serbljima, 
koji Vas u Vašim visokim dužnostima podpomažu; moleći, da rodoljubiva i topla 
ona čuvstva prama ćelom narodu jugoslavjanskom, koja Vas kao što sam čuo, 
i kao što sam osvedočen, odavno oduševljavaju, — sad, kad je tome najzgodnie 
vreme, i delom posvedočite, da nam Vašu pomoć u slučaju nužde dati neodreknete, 
kao što ćemo i mi to Vama po svim mogućim silama u svakom slučaju učiniti. 

O kačestvu ove pomoći, koja po obstojateljstvarna treba da bude kako moralna, 
tako novčana i fizična, kao i o tešnjem bratinskom savezu između Serbaljah i 
Hervatah učiniti se imajućem, znat će Vam G. Stevan Herkalović i Dragutin Galac, 
koji su na to od mene odslani i opunomoćeni, obširna 18 kazati. 19 

Dok se naše financialno stanje u bolji red postavi Praviteljstvu je bansko 
Hervatskom nuždno sada 30.000 dukatah. Ja dakle molim Vašu Svetlost, da bi Vi 
shodno razpoloženje učinili, po kom bi Praviteljstvo Serbsko meni u ime naroda 
Hervatskoga 30.000 dukata ces(arskih) na zajam dalo. — Obligaciju na ove novce 
sa mojim i sa G. Gaja podpisom podnieti će vam gore imenovati od moje strane 
odslanici. 

Narod jedne i druge cerkve je svud po Hervatskoj i Slavonii spreman i vario 
dobro razpoložen, neće poštediti truda i požertvovanja za osigurati sebi slobodu, 
nezavisnost i čest nacionalnu. Iz Dalmacie dolaze nam najbolja izviestja, i narod 
se želi tamo složiti s nama. Sviuh Slavjanah imamo simpatiu. 20 Pri okolnostima 
takovim dakle, samo 21 ako mi Jugoslaveni budemo složni i jedan drugoga budemo 
pomagali, naša pravedna stvar mora srećnim uspehom uvienčana biti. 

Očekujući na ovo pismo priateljski odgovor i pozdravljajući priateljski Vas 
i sve članove Visokoslavnog Pravite!jstva. molim, da mi dozvolite nazvati se Vaše 
Svetlosti 

U Zagrebu Baron Jellačić 

4/16 Maja 1848. Ban.« 

b) 22 »Visokoslavnom Pravitelstvu srbskom u Beogradu. — Gospodin Vaso Kavić 
iz Siska saobštio mi je danas veleuvažajeme pozdrave i poruke Gospodina Voivode 
Thome Vučića, predstavnika Kn. Avrama Petronievića i predsedatelja Soveta 
Knjažestva srbskog Stojana Simića. Blagodareći na izraženim mi iskrenim čuvstva - 


17 U Horvata »na« 

18 »opširno« 

19 U konceptu slijedi precrtan tekst koji glasi: »Meni je G. Herkalović u 
Beču iskazao priateljski Vaše Svetlosti pozdrav, i pozdrav Vašega svega savieta, 
kao i odgovor na predloženie dole potpisanog G. Gaja, kojim je gotovost celog 
sarbskog Pravi telj stva izražena, da će Sarblji Hervatima u slučaju rata s Madiarima 
(!) s novčanom pomoćju priteći. Slučaj ovaj rata sa Madiarima pojavio se je sad, 
i ja sam u položen je ono došao, da upotriebim Vašu dobrotu i priateljstvo.« I taj 
tekst je Horvat unio u čistopis. 

20 U Horvata »simpatije« 

21 »sami« 

22 Tekst ovog pisma prenosi se ovdje iz koncepta, jer je ono u Perovićevu iz¬ 
danju modernizirano. 

ma njiovim ja nepropuštam odma nadležni odgovor poslati po istome G. Kavicu 
samom visokoslavnom pravitelstvu, kojega su predrečena slavna Gospoda posije 
Njegove Svetlosti Kn jaza srbskog prvi i na j važni členovi. 

Mene je jako obradovala ta vest, da je sakupljeni u Karlovcima sabor Naroda 
srbskog po starinskim pravama (!) svoim, koja su tudjinstvom zabačena bila, dosa¬ 
dan jeg Mitropolita svog G. Josipa Rajačića Patriarhom proglasio, a u isto vreme 
i voivodu sebi izbrao u licu G. Gm. Šupljikaca. I moja je želja bila, Saboru u 
Karlovcima prisustvovati, ali novo moe položen je, i množestvo prevažni poslova 
nisu mi dozvolili tamo otići. Srbiji i Hrvati jesu jedan Narod i jedna braća od 
prastari vremena, o tome nema ovuda nikakove sumnje, a naša će jedinstvena 
zasluga u ovom prirodnom od početka sveta Bogom utvrdjenom bratinstvu biti, 
ako, odbacivši stari jaram neznanstva i gluposti prvobitno jedinstvo, ljubav i slogu 
u samom delu i političnom smislu med ju jednorodnu brat ju uvedemo, — ako 
jedan drugog budemo u svakoj nevolji branili i podpomagali. Što se mene tiče, 
ja kao Ban hrvatski, uzimam čest uveriti pravitelstvo srbsko, da ću ja sa svom 
silom Hrvata u predstojećim nam opasnostima srbski sve jedno kao i hrvatski 
Narod zastupati i protiv svakog napadanja inorodni naroda braniti do posljednje 
kapi krvi. — Ja moram iskreno i srdačno priznati, da su posljedovatelji istočne kao 
i zapadne knstianske vere s jednakim žarom na slogu i ljubav današnju težili 
i jednake u tome zasluge stekli. Što su Srbiji u Saboru Karlovačkom rešili, da sa 
voivodom i celim Narodom srbskim u Ungarii u soj uz stupe sa narodom hrvatskim 
i Banom u Zagrebu, to su oni vrlo razumno postupili, i u tome takt političeski 
pokazali, jerbo samo u jedinstvu je snaga. A želje njiove, da Banovi hrvatski budu 
birani na izmenice iz zapadne i istočne vere, a tako isto i voivode srbskog naroda 
da se jedanput iz jednog a drugi put iz drugog veroizpovedanja uzimlju, najposije 
i Ministri da budu jednakim delom Hrvati i Srbiji, — jesu posve pravedne, — i 
mi se ovde pri postavljanju zvaničnika po takovim osnovam, koj ovim željama 
odgovaraju, već i vladamo, — Ministri bit ćedu sigurno polovinom Hrvati polovinom 
Srbiji. 

Poruka v. Gospodina voivode Thome Vučića, da je Pravitelstvo srbsko pri¬ 
pravno u slučaju rata sa Magjarima nas Hrvate i Srbije sa svim sredstvama (!), pa 
i s vojskom do 30.000 ljudi podpomagati, mene je jako obradovala, a na gotovosti 
braće Srbalja u Knjažestvu Serbie nas pomagati ja nisam nikada sumnjao; tim 
više, što me je i G. Herkalović, ovde medju nama nalazeći se, o tome uveravao; 
i kog u takovom poslu ovi dana ja u Serbiu Svetlom Kn jazu i Pravitelstvu poslati 
nameravam. — 

Ja ovimi i molim srbsko Pravitelstvo, da svagda u takovom sprama Hrvatima 
razpoloženju ostane, a i ja u ime Hrvata obećavam u slučaju nužde svaku pomoć 
srbskoj braći u Knjažestvu Serbii. 

Ja molim i to, da izložene ovde misli Pravitelstvo primi za iskreno izraženie 
moji načela, koji ću se svagda verno pridržavati.« 

3. Iako je mađarska vlada i tobožnjim potpisom bana Jelačića potkri¬ 
jepila tekst ustavnih zakona od 11. travnja, na temelju kojih se između Ugar¬ 
ske i Austrije uspostavlja personalna unija, on je od svog imenovanja do¬ 
sljedno zastupao mišljenje da do odluke koju bi tek novi, »narodni« Hrvatski 
sabor trebao donijeti, o toj promjeni u daljem državnopravnom odnosu Hrvat¬ 
ske prema Ugarskoj ne priznaje peštansku vladu. U skladu s tim mišljenjem, 
iza kojega je stajala Narodna stranka, Jelačić je nakon svog povratka iz Beča 
18. travnja obavijestio »narod hrvatski i srpski u tro jednoj kraljevini« da 

prekida »svaki obzir na novo sadanje praviteljstvo ugarsko«, 23 a svim je po¬ 
glavarstvima i oblastima zapovijedio da »od nikoga i od nikuda službene 
naloge« ne primaju i da se »u svemu i svačemu« obraćaju »jedino i isključivo« 
na njega. 24 Da onemogući sve osjetljiviju propagandu mađarona na selu, koji 
su narodnjake optuživali kao braniče starih društvenih odnosa, ban je pose¬ 
bnom naredbom od 27. travnja zapovijedio i to »da se po svoj kraljevini 
Horvatskoj i Slavonskoj bez svakoga otežan ja proglasi prieki iliti kratki sud«. 25 

Palatin nadvojvoda Stjepan, koji je, u odsutnosti kralja, bio u Ugarskoj 
namjesnikom kraljevske vlasti, pozvao je još 20. travnja bana da do 10. svibnja 
dođe u Peštu »na dogovor o opredeljenju dana za naš sabor i kr. komisara 
za instalaciju kano i drugih poslovih tičućih se Hervatske«. 26 Jelačićeva odlu¬ 
čnost, koju je posvjedočio spomenutim naredbama i svojim ustrajanjem na 
nepriznavanju peštanske vlade, potakli su najzad ovu da, pod prijetnjom 
svoje ostavke, 27 ishodi 6. i 7. svibnja u kralja ručna pisma kojima se ban po¬ 
ziva da u svim granama uprave točno slijedi naloge palatina i ugarske vlade, 
a da u vojničkim poslovima »prima zapovijedi i naloge jedino od ugarskog 
ministarstva vojske«. 28 Osim toga je kralj ovlastio palatina da, ako treba, uputi 
u Hrvatsku komesara sa zadaćom da uguši »separatističke tendencije« koje 


23 Novine d. h. si., 27. IV. Usp. koncepte i tiskopis u Nac. i sveuc. biblioteci, 
Zagreb, R 4709, br. 47. 

24 Novine d. h. si., 25. IV. 

25 J. Š i d a k, Historijska čitanka za hrvatsku povijest I, 1952, 208. — U 
tom se proglasu spominju na prvom mjestu »razbojnici (tolvaji), otimači tuđega 
imetka, palikuće, podžigači t. j. koji podžigaju i pale tuđi imetak«, ali se on ve¬ 
ćim dijelom odnosi na »puntare«-mađarone. Izvorna građa često tada govori 
o njihovoj propagandi na selu. Stjepan Car obavještava Gaja iz Varaždina 22. 
travnja: »Magjaroni bune seljake po selima, povedajući im, da su sve pravice 
jur prie 16 godinah od magjarah dobili, nu da su se tom protivili uvek crvenkape 
ilirci sve do sada, i sada da jedino magjarima imadu zahvaliti, što su ih dobili.« 
(Građa JAZU 26, 1956, 100.) Isti način agitacije u Pokuplju i u krajevima »na- 
pram Reci« spominje A. Z. u svom dopisu iz Karlovca 25. travnja (Novine d. h. 
si., 29. IV, br. 41): »Posledak ovog bunjenja biaše taj da su već nekoji građani 
karlovački, koji su u sela pošli s kokardami (tj. tradicionalnim »znamenjem na 
persih«; J. S.), izlupani i insultirani.« Ta se propaganda navodi i u proglasu kao 
jedan od poglavitih razloga za uvođenje prijekog suda 

28 Novine d. h . si., 2. V, br. 42, prenose ovim riječima vijest »Pesti Hirlapa«, 
dodajući da o Slavoniji pri tom »neima ni reči«. Ustupak peštanske vlade u pitanju 
hrvatskoga službenog jezika iz kraja mjeseca travnja također se ograničavao na 
tri hrvatske županije. 

27 Potvrđuju to različiti izvori. Lj. Bedeković pisao je 9. V Jelačiću (Arhiv 
JAZU, Ostavština J. Jelačića, F V 1) da je ugarski min. predsjednik L. Batthyany 
ishodio u nadvojvode Franje Karla pristanak na ručna pisma u višesatnom (stun- 
denlang) huškanju (hetzend) navješćujući u protivnom »odstup cijelog ugarskog 
ministarstva«. Britanski poslanik u Beču Ponsonby također je 12. V javljao u Lon¬ 
don: »Zahtjevu Madžara, da se banu pošalje, da se ima pokoriti nalozima pala¬ 
tina [...], privoljela je carska vlada u svrhu da pridrži u službi sadašnje ugarsko 
ministarstvo, koje bi inače, kako se veli, palo i otvorilo put ljudima, koji bi 
prouzročili veliki metež, a možda i anarhiju u kraljevstvu« (Korespondencija o do¬ 
gađajima u Ugarskoj 1847—1849, Starine JAZU 36, 1918, 304). 

28 Usp. S. P e j a k o v i ć, Aktenstiicke zur Gesclrchte đes kroatisch-slavoni- 
schen Landtages und der nationalen Bewegung vom Jahre 1848. Wien 1861, 8, i F. 
Š i š i ć, Knez Miloš u Zagrebu, Jugoslavenska Njiva VIII/T, 1924, 272. 

su se ondje »na više mjesta« pojavile. 29 Palatin je zatim 10. svibnja pozvao 
bana da u roku od tri dana opozove spomenute naredbe, a idućeg dana ime¬ 
novao komandanta Slavonske Krajine, gen. J. Hrabowskog, kraljevskim kome¬ 
sarom u Hrvatskoj. Budući da se Jelačić ni tom pozivu nije odazvao, nego 
je, štoviše, 8. svibnja uklonio mađarone s vlasti u Zagrebačkoj županiji i 
predao je u ruke narodnjaka, palatin mu je 13. svibnja oduzeo čast bana. 

Međutim, Jelačić je istog dana, 13. svibnja, sazvao Hrvatski sabor za dan 
5. lipnja i uz to objavio »privremeni« izborni red koji je ovu, do tada stalešku, 
skupštinu trebao pretvoriti u zastupstvo naroda, zadržavajući, u obliku banskih 
uzvanika (virilista), ponešto od svoga dotadašnjeg sastava. Taj je izborni red 
izradila Banska konferencija koju je ban, po drevnom običaju, sazvao da ga 
pomogne u njegovu radu, u vrijeme kada sabor nije zasjedao. Od 8. svibnja, 
kada se ona prvi put sastala, Jelačić nije više u donbšenju svojih odluka bio 
upućen na sama sebe i savjete pojedinaca među narodnjacima u koje je imao 
povjerenja. Bansko vijeće, kako se konferencija već od početka nazivala, 
pretvaralo se postepeno u izvršni organ vlasti, u samostalnu vladu zemlje. 
I ono je, dakako, bilo sastavljeno isključivo od istaknutih predstavnika Na¬ 
rodne stranke. 

U tom razvoju i zaoštravanju mađarsko-hrvatskih odnosa uopće bečki 
politički krugovi, pa ni sam dvor, nisu imali nikakva aktivna udjela. Prvi, 
ionako potresani stalnim promjenama u vladi, nisu, osim ministra vojnog u 
njegovu užem djelokrugu, imali neko pravo i mogućnost da na te odnose bilo 
kako utječu. Istog dana, 13. svibnja, kada je Jelačić svrgnut, ministarsko vijeće 
u Beču odbilo je da razmatra njegovo pismo od 8. i. mj. nadvojvodi Franji 
Karlu, u kojem obrazlaže razloge svom neuvažavanju kraljevih ručnih pisama, 
jer se nije smatralo pozvanim da o tom predmetu iznosi neko mišljenje. Pola¬ 
zilo se pri tom od načelnog stava da je Hrvatska »zemlja p rit jelo vijena ugar¬ 
skoj kruni«. 30 

Držanje dvora — ma kako taj pojam bio u zbilji sasvim neodređen — nije 
bilo tako jednoznačno. Nasljednik prijestolja, Franjo Karlo, koga je Jelačić 
stalno obavještavao o tijeku događaja, 31 nije, dodaše, bio suglasan s nje¬ 
govim svrgavanjem i uzalud je nastojao da bečko ministarstvo potakne na 
razmatranje toga pitanja. Prema svjedočanstvu papinskog nuncija o tadaš¬ 
njem držanju najviših činilaca u Državnoj konferenciji, »taka (je) konfusia 

29 »Nachdem separatistisehe Bestrebungen in meinem Konigreiche Kroatfen 
an mehreren Orten auftauchen sollen, die in ihren Folgen der gesetzlichen Verei- 
nigung mit Ungarn und Meiner Gesammtmonarchie hochst gefahrlich werden 
konnten [...]« (Pejaković, na i. mj.) 

30 »Der Min. des Innern habe Seiner kais. Hoheit bemerkt, dass das hiesige 
Ministerium nicht berufen sei eine Meinung iiber diesen Gegenstad abzugeben, 
welche giltig nur von den Rathgebern der ung, Krone ausgehen konne, da Kroatien 
ein der Krone Ungarns einverleibtes Land sei.« Protocoll der Sitzung des Mini- 
ster-Ratbes vom 13. Mai 1848. (Ostavština F. Šišića, Arhiv JAZU B 231, br. 182.) 

31 Agramer Zeitung od 27. V, br. 57, ustvrdila je »s najvećom sigurnošću« da 
je ban obavještavao kralja ili Franju Karla, na koga je bio upućen, o svakom 
svom najmanjem koraku i da nijedan od tih koraka nije do tada bio nepovoljno 
ocijenjen (und es ist bis nun keiner seiner Schritte missbilliget worden). 

stvarih kod vlade ovd, da se nezna, što će iz tog bit«. 32 Jedino što im je poslije 
ručnih pisama preostajalo, bilo je uvjerenje — kako izvješćuje britanski 
poslanik Ponsonby — »da ban znade uzrok, koji je na to potaknuo carsku 
vladu«, pa se ondje »drži, a i nada se, da će se on zadovoljiti tihom nepokor- 
nošću«. 33 Kada se Banska konferencija 11. svibnja obratila izravno kralju 
sa zahtjevom da banu i formalno udijeli »najneograničeniju punomoć vlasti 
do donošenja odluke Hrvatskog sabora«, 34 Jelačić je jednim pismom od istog 
dana zamolio i nadvojvotkinju Sofiju, suprugu Franje Karla, da tu adresu 
svojim utjecajem podupre, 35 ali je i taj pokušaj ostao bez odjeka. Uzalud je 
Bansko vijeće navijestilo da će u slučaju ako se njegovu zahtjevu ne udovolji 
Hrvatska biti primorana, radi vlastite obrane, opozvati gotovo četrdeset ti¬ 
suća hrvatskih i srpskih vojnika s talijanskog bojišta, na kojem je trebala 
pasti odluka o daljoj sudbini cijele Monarhije. 36 

Samo četiri dana kasnije ponovo je snažan talas revolucije zapljusnuo 
Beč. Na objavu privremenog izbornog reda za austrijski parlament od 11. 
svibnja, koji je izborno pravo ograničio cenzusom a izbor zastupnika učinio 
posrednim, pobunjeni je puk 15. i. mj. opsjeo dvor i primorao ga da stvarnu 
vlast prepusti Centralnom komitetu nacionalne garde i akademske legije. 
Tako su najzad »svi pokušaji jednoga zakonitog razvoja bili izbrisani« (V. Va¬ 
lentin). Dvor je noću 17/18. svibnja, potajno napustio Beč i sklonio se u 
Innsbruck, a porasla je i aktivnost onih koji su htjeli da se proglasi republika. 

Sudionici tih događaja stekli su dojam da Monarhiji prijeti skori rasap. 
Andrija Torkvat Brlić, koji je tada stalno boravio u Beču, izrazio je u pismu 
Gaju još 5. svibnja misao »da Austria izgubiv vosak absolutizma, koji ju je¬ 
dini vezat mogao, razpasti se mora«, i zaključio da »ćemo morat ćelu monar- 
kiu, ako uzhtiemo, obnovit«. 37 Ambroz Vranjican je 17. i. mj., pišući iz Beča 


32 A. T. Brlić Gaju 5. V (Građa JAZU 6, 1909, 30). 

33 Korespondencija, n. dj., 304. — U daljem izvještaju od 24. V Ponsonby je 
ponovo upozorio: »Vaše Gospodstvo neka se sjeti, da se kazivalo za carsku 
vladu da pristaje na taj zahtjev (tj. da kralj uputi banu ručna pisma; J. Š.), držeći 
da je banu Hrvatske (kako se mislilo) sasvim dobro poznato, što se događalo u 
Beču, te da će znati, da ne će biti potrebno da se Hrvati išta obaziru na tu stvar, 
pa da mu ne treba drugo učiniti nego prijeći preko nje i ne pokoravati se nalogu« 
(na i. mj., 305). 

34 Tekst adrese donosi u njemačkom originalu Pejaković, n, dj., 14—18. Citirano 
mjesto glasi u cjelini: »[...] demselben die unbeschrankteste Machtvollkommenheit 
bis zur Regelung unserer Angelegenheiten auf dem heimischen Landtage gegeben 
werde, alles dasjenige zu unternehmen und zu verfugen, was er zur Aufrechthaltung 
der Ruhe und Ordnung, und Sicherstellung der nationalen Interessen in diesen 
Konigreichen als unerlasslich halten wird« (17). 

35 Arhiv JAZU (Ostavština bana Jelačića), BJ III/B 38. 

36 Šišić, n. dj., 269, konstatira da se »na dvoru dobro osjećalo, e se sudbina 
monarhije ne rješava po bečkim, peštanskim, zagrebačkim ili praškim ulicama, 
nego upravo na talijanskom bojištu«. Pitanje vojne pomoći za to bojište imalo je 
zbog toga posebno značenje u mađarsko-hrvatskim odnosima sve do 19. lipnja 
kada je Jelačić svojim proglasom kojim se iz Innsbrucka obratio krajišnicima u 
Italiji osigurao njihovo dalje sudjelovanje u borbama. Šišić, n. dj., 298, opravdano 
konstatira, govoreći o adresi Banske konferencije od 11. V: »Kako se vidi, onako 
isto kao što su Madžari, tako su i Hrvati operirali spram dvora s talijanskim 
ratom.« 

37 Građa JAZU 6, 1909, 31. 

grofu Albertu Nugentu, sažeo svoje dojmove u značajne riječi: »Čini mi se, 
da do 8 dana ovdi Republiku će proklamirati, ter Dinastia pasti«, 38 a Bogo- 
slav Šulek je dva dana kasnije, s nešto produženim rokom, upotrijebio gotovo 
iste riječi kada je Stjepanu Ivićeviću pisao: »Neima sumnje, da će se za mje¬ 
sec danah u Beču republika proglasiti i time monarhia raspasti i propasti.« 39 
I sam barun Franjo Kulmer, koji je od narodnjaka bio dvoru najbliži, kon¬ 
statirao je u pismu Jelačiću 17. svibnja, otposlanom uoči kraljeva bijega 
u Tirol, da su se »Beč i Monarhija zbog događaja i koncesija od 15. ov. mj., 
veoma blizu primakli potpunom raspadu [...]. Zapravo, s izuzetkom imena 
postoji gotovo već sada republikanska vladavina.« 40 Pogotovu je za ispravnu 
ocjenu položaja značajan dalji tekst ovog Kulmerova pisma. »Tko prijeti i uz 
to ima snage da svoju prijetnju jače istakne, taj postizava sve, pa i ono što je 
najnepravednije. Kukavičluk i bespomoćnost najvišeg gospodina 41 jesu neogra¬ 
ničeni. Nikakve druge poluge sada nema osim straha i to momentalno [...] 
Politika koju dvor iz čistog kukavičluka slijedi sramotna je. Žele da se Hrvat¬ 
ska održi, nemaju prema Tebi nimalo nepovjerenja, gledaju, štoviše, u Tebi 
neke vrste anchoru salutis, 42 a ipak se ne usuđuju oduprijeti mađarskom 
ministarstvu [...]« 

Već je barun Ljudevit Bedeković 9. svibnja javio Jelačiću kao rezultat 
svojih razgovora s Franjom Karlom, vojnim min. Latourom i dr. da oni, 
doduše, stalno »osjećaju i očituju najtoplije simpatije za Hrvatsku i smatraju 
potpuno opravdanim Tvoje odlučno, čvrsto držanje, Tvoju odanost«, ali da »na 
tom i ostaje«. 43 Kulmer je, tjedan dana kasnije, mogao također obavijestiti 
Jelačića da mu »svagdje daju za pravo, ali ništa ne rade a vjerojatno ne će 
ništa ni uraditi«. Prema tome, »narodi Monarhije prepušteni su sami sebi 
i čini se da će samo onom biti pomoženo tko sam sebi pomogne [.. .]« 44 

Ako su već kraljeva ručna pisma uvjerila Jelačića i Bansko vijeće da se 
iz Beča ne mogu nadati drugoj pomoći osim suosjećanja i praznih riječi, 
banovo svrgavanje ih je upućivalo na isti zaključak kojim će uskoro zatim 
i Kulmer završiti svoju ocjenu situacije nakon svibanjskog prevrata u Beču. 

38 Ferdo Hauptmann, Korespondencija grofa Alberta Nugenta iz god. 
1848, Arhivist I, 1951, 36. 

39 Zvono III, Zagreb 1909, 396. 

40 »Wien und die Monarchie sind đurch die Ereignisse und Conzessionen 
vom 15. Mts. der vollkommenen Auflosung sehr nahe geriickt. — Mit Ausnahme 
des Namens besteht in der That fast schon jetzt eine rep. Regierung.« ( Narodna 
starina 34, 1938, 157. A. M a k a n e c, Kulmerova pisma banu Jelačiću 1848. II, 
151—155). 

41 U njemačkom originalu glasi ovo mjesto: »[...] Die Feigheit und Rath- 
losigkeit des ah. (tj. allerhochsten) Herrn ist granzenlos«. Šišić, n. dj. 300, netočno 
prevedi: »Kukavičluk i bezglavost najviše gospode jesu beskrajni.« 

42 anehora salutis, sidro spasa. 

43 »[...] hegen zwar und bezeugen fortwahrend die warmste Teilnahme fur 
Kroatien und lassen Deinem entseheidenden festen Auftreten, Deiner Hingebung 
volle Gerechtigkeit wiederfahren. Allein dabey bleibt es.« (Vidi bilj. 27.) 

44 »[...] man gab mir iiberall Recht, thut aber nichts und wird auch wahr- 
scheinlich nichts tun. Die Volker der Monarchie- sind sich selbst iiberlassen, und 
es seheint, dass nur dem, der sich selbst hilft, geholfen sein wird [...]« (V. bilj. 
40, 152.) 


5 * 

Jelačić je u pismu Franji Karlu od 15. svibnja, 44 * koje je u Beč stiglo pred sam 
bijeg dvora, 45 odlučno izrazio svoje duboko razočaranje zbog postupaka kojima 
je izložen. »Zar svi da steknu slobodu«, pisao je između ostaloga, »a samo mi 
Hrvati i Slavonci da budemo prepušteni samovolji mađarskog ministarstva? 
Stvari su dospjele do skrajnosti i samo energičan korak Vaše Visosti može 
spriječiti potpunu propast Monarhije. Poštujte nas [...] sada ili nikada!« 

Iako je u tom pismu predložio da nadvojvoda Ivan, najliberalniji član 
dinastije, pokuša posredovati u hrvatsko-mađarskom sukobu — misao koja je 
mjesec dana kasnije bila doista prihvaćena kao posljednja mogućnost mirnog 
rješenja — on je ipak započeo odmah s pripremama za oružani otpor. »Upra- 
vljajućim odborima« županija naložio je da »najdalje« do 21. i. mj. izvrše 
popis slobodnjaka, »tako pešakah, kao i konjanikah«, i da ustroje »narodnu 
četu, ili massal Insurectiu«, dakle tzv. opći ustanak. 46 Idućeg dana (16. V) Ban¬ 
sko je vijeće donijelo više zaključaka o uvježbavanju unovačenih ljudi, čuva¬ 
nju raspoloživog oružja »s barutom i olovom«, te novčanim sredstvima koja 
se mogu, osim »poreza vojničkog« koji inače odlazi u »bojnu blagajnu«, za 
potrebe vojske odvojiti »bez štete unutarnjeg upravljanja«. 47 

Franjo Žigrović, koji će uskoro postati prabilježnik Kraljevstva, javio 
je 15. svibnja Upravljajućem odboru Križevačke županije, koju je u Banskom 
vijeću zastupao, da je, stigavši u Zagreb, »našao sve gotovo za rat«. 48 O raspo¬ 
loženju koje je od tada ovladalo gradom najrječitije govori podatak o tome 
da su istog dana na Markovu trgu i Harmici (danas Trg Republike) u pri¬ 
sustvu mnogih žitelja spaljene slike palatina i peštanskih ministara. 49 S pozi¬ 
vom »na oružje!« završio je 16. V svoj članak kojem je dao naslov »Ultimatum«, 
i urednik narodnjačkih Novina B. Šulek. 50 »Magjari su dakle«, pisao je, »bukti¬ 
nju rata na nas vergli, odbacivši pravdu božju mačom nam pravicu krojiti 
nakanili, i odlučili nas podjarmiti i podložiti. Hoćemo li mirno gledati? — Ne- 
ima z^ nas drugoga izbora nego rat ili robstvo, samostalnost i nezavisnost ili 
sužanstvo i tiranstvo, slava i dika ili prikor i sramota. Tko bi ovde oklevao?« 51 

Istoga dana, 15. svibnja, završila je radom velika narodna skupština u 
Sr. Karlovcima na kojoj su položeni temelji Srpskoj Vojvodini. Pitanje najuže 
suradnje između oba pokreta, hrvatskog i srpskog, podjednako ugroženih od 
politike peštanske vlade, nametnulo se u tim prilikama kao neophodno i hitno. 

4. Prije revolucije 1848. samo je Lj. Gaj od hrvatskih političara održavao 
neke veze sa službenom Srbijom — ili osobno ili preko svojih povjerljivih ljudi. 

44a Koncept banova pisma u Arhivu JAZU, BJ I/C II, 11. 

45 Vranjican završava svoje pismo A. Nugentu od 17. V (usp. bilj. 38) dodatkom: 
»FS. Evo ov čas došo je Frigan kao kurir od Bana sa listi na Cara i Franz Carla 
i Latoura ...« 

46 Acta Comitatus Crisiensis Fasc. CDXXVI (3—12), Num. act. 395—621, 1848 
(br. 497). 

47 Dodatak Novinama d. h. si., 16. V, br. 48. 

48 Acta Comit. Cris. (bilj. 46), br. 487. 

49 isto. br. 498. 

50 Novine d. h. si., 16. V, br. 48. 

51 Za potpunije razumijevanje ovog Šulekova poziva treba imati na umu da 
je u toku mjeseca svibnja »madžarska vlada uzela na poziv peštanskoga radikal¬ 
noga kluba sabirati protiv Hrvata« dobrovoljce (Šišić, n. dj., 272). 

Kako je Ilija Garašanin u jednom pismu konstatirao, »mi ipak moramo pri¬ 
znati da smo se sa Horvatskom najpre i najviše črez Gaja upoznali«. 52 I prve 
sačuvane vijesti o hrvatsko-srpskim odnosima iz revolucionarnog razdoblja 
u neposrednoj su vezi upravo s njime. Milivoj Blaznavac izvijestio je iz Beča 
21. ožujka senatora Stefana Knićanina da je Gaja otpratio na kolodvor i da 
ga on tom prilikom »zakle u boga i srpski narod« tražeći »pomoć u novcu« 
za podizanje bune u Hrvatskoj. Održanje »Hrvatske i srbstva u Austriji« 
označio je tada uvjetom za dalji opstanak Srbije. 53 Uskoro zatim je srpska 
vlada odlučila da mu dodijeli stanovitu dodatnu količinu ćirilskih olovnih 
slova; ova odluka pretpostavlja njegovu naknadnu molbu koja je uslijedila 
poslije predaje osnovne količine tih slova 1847. 54 Pitanje pomoći u novcu, koje 
je Gaj u razgovoru s Blaznavcem pokrenuo, zadržalo je svoje značenje još 
mnogo kasnije i nije se ograničilo samo na njega. 

Međutim, neka politička inicijativa nije tada potekla od Gaja, nego od 
srpske vlade. Ona je potkraj ožujka poduzela akciju da se ugarski Srbi udruže 
s Hrvatima i poslala kao svoje emisare preko Save Stefana Herkalovića, 
Pavla Čavlovića i Matiju Bana. Prema svjedočanstvu Franje Zacha, Stojan 
S'mić je, kao predsjednik Savjeta, 7. travnja označio »za budućnost« ciljem 
konfederaciju Južnih Slavena »pod jednom centralnom upravom«, a u tada¬ 
šnjim prilikama sjedinjenje Srba u Austriji s Hrvatima i njihovo sudjelo¬ 
vanje u vladi Trojednice. Iako je Zach predložio da se Hrvate »priveže« uz 
Srbiju »stvarnom pomoći«, tj. u novcu, Simić je odgovorio da o tome »nema 
zasad ništa«, dok se Hrvati i Srbi »ne budu zajedno osigurali protiv Austrije«. 55 
Kasniji će događaji pokazati da je pravi uzrok za takvu odluku ležao u 
osjetljivoj oskudici materijalnih sredstava. 

Matiju Bana je njegova misija vodila najprije u Sr. Karlovce a zatim u 
Dalmaciju i na Cetinje. Iako je, boraveći više dana u Zagrebu, istupao ponekad 
u javnosti, neke političke dogovore nije mogao povesti jer Gaja ni Jelačića 
nije ondje bilo. Prvi je dodir s njima uspostavio tek Herkalović koji je za 
njima došao u Beč. Prema Jelačićevu svjedočanstvu, on mu je prenio po¬ 
zdrav kneza Aleksandra i Savjeta (vlade), a saopćio je i odgovor na Gajev 
prijedlog koji nije poznat, ali se svakako odnosio na pitanje pomoći, jer je 
u njemu »gotovost cijelog srpskog praviteljstva izražena, da će Srbi Hrvatima 
u slučaju rata s Mađarima s novčanom pomoćju priteći«. 56 

Herkalović se, zajedno s banom i Gajem, vratio 18. travnja u Zagreb 
i nakon tjedan dana otišao s Pavlom Cavlovićem, koji je također nešto prije 
došao iz Beča u gornju Krajinu, do Gospića, radi agitacije. Kako je 4. svibnja 
pisao Blaznavcu u Beč, oni su »gotovo svud revoluciju počinili«, pa su kra¬ 
jišnici »pomećali narodne kokarde«. 57 O njegovoj daljoj djelatnosti u Zagrebu 

52 Grgur J a k š i ć. Prepiska I. Garašanina I, Građa SAN II, 1950, 178 (30. V 
1848). 

53 R. Perović, Građa I/l, 11—12 (5. III po st.) 

54 Šišić, Knez Miloš, 342. 

55 Stranjaković, Mišja F. Zacha, 308. 

56 Usp. koncept Jelačićeva pisma knezu Aleksandru, gdje je to mjesto pre¬ 
crtano. 

57 Perović, n. đj., I/l, 275. 

nema podataka, ali se iz kasnijih događaja vidi da je i tada bio blizak Gaju, 
a možda i Jelačiću. pa su mu oni uskoro dodijelili posebnu misiju. Tek 
22. i mj. otputovao je najzad s Gajevim preporučnim pismom u Srbiju. 

Osim Herkalovića i Čavlovića, u Zagrebu su se na početku svibnja našla 
još dva pouzdanika srpske vlade koji su Garašanina izvještavali o tamo¬ 
šnjim prilikama. Već 25. IV/7. V poslao mu je Franjo Zach, koji se, putujući 
u Prag, zadržao nekoliko dana u Zagrebu, opširan i zanimljiv dopis. 58 U njemu 
je posebnu pažnju obratio Gaju, s kojim je već otprije bio u veoma prisnim 
odnosima. 59 Međutim, neki povjerljiviji zadatak političke prirode nije imao 
a nije dočekao ni Garašaninovo uputstvo kojem se nadao. 

Dva dana kasnije, 9. V, pridružio mu se njegov tast dr Janko Šafarik, 
koji je preko Zagreba putovao u Beč, gdje se trebao sastati sa svojim stricem, 
čuvenim slavistom Pavlom Josefom. Nije, na žalost, sačuvano pismo u kojem 
je Garašanina pobliže izvijestio o svom posjetu Jelačiću, ali se, kako sam kaže, 
uvjerio »o njegovom rodoljubivom srcu«. 60 Ako je Zach mogao javiti da se 
u Zagrebu »svuda pitaju šta radi Srbija, i bi li došla nama u pomoć ako 
dođe do rata sa Mađarima«, 61 Šafarik je o odnosu hrvatske javnosti prema 
Srbima nešto kasnije pisao: »I to je opšta želja svih Hrvata, svakog roda 
svešteničkog, vojnog i građanskog, da se najtešnji savez učini sa Srbima, 
i to na osnovu savršene jednakosti, a od Ilirskog plana nema ništa, niti iko 
hoće to ime da nameće Srbima; — a ako ima još koji ga oće, sad ćute!« 62 

Tih su dana dodiri između Sr. Karlovaca, gdje se pripremala Majska 
skupština, i Zagreba bili dosta živi. Šulek je, pišući uoči skupštine članak 
»Hervati i Serblji« konstatirao da Hrvati ne moraju tražiti »vjerne saveznike« 
za »veliki boj« koji im predstoji s Mađarima, »jer smo ih već našli, ne treba 
ih nagovarati, jer su nas već i sami u svoje kolo pozvali, ne treba se ni do¬ 
govarati jer su već i sami svoje namjere ravnodušno (tj. jednodušno! J. Š.) 
izjavili«. To su »ugarski Srbiji«, koji »nam sami pružaju bratinsku desnicu 
i hoće da se s nama združe, hoće da bude njihov vojvoda pod banom trojedne 
Kraljevine i potpredsjednik u našem saboru«. 63 Šulek je pri tom zacijelo imao 
na umu zaključke »srbskog vostočnopravoslavnog obštestva« u Sr. Karlovcima 
od 2./14. travnja. Jelačić je na molbu Rajačićevu pomaknuo datum sastanka 
Hrvatskog sabora, 65 a Majska skupština donijela je 15. svibnja, između ostalo¬ 
ga, i taj zaključak da priznaje »politički savez Vojvodine Srbske s Tro jednom 
Kraljevinom Hrvatske, Slavonije i Dalmacije na temelju slobode i savršene 
jednakosti, s tim da se uslovija ovoga saveza na istom temelju izrade i u život 


58 Stran j ako vić, n. dj., 315—318. 

59 Usp. J. Šidak, »Tajna politika« Lj. Gaja i postanak njegovih memoran¬ 
duma knezu Metternichu 1846—47 (Studije iz hrvatske povijesti XIX stoljeća, 1973, 
195—220). 

60 Stranjaković, Mišja, 320 (Graz, 15. V). 

61 isto, 317. 

62 isto, 321. 

63 Novine d. h. si., 13. V 1848, br. 47 (Šulek, Izabrani članci, 1952, 93). 

64 Perović, n. dj., 122. 

65 isto, 277 (Zaključci 2. sjednice Glavnoga narodnog odbora, 5/17. V). 

privedu«. »Ustav predrečeni odnošenja« trebalo je da izradi posebni odbor 
i da ga potvrdi »Narodni sabor«. 66 

Prema jednoj kasnijoj izjavi bana Jelačića, on je prvobitno i sam namje¬ 
ravao prisustvovati skupštini, 67 ali je tek 13. svibnja, kada je ona već započela 
radom, krenulo u Sr. Karlovce hrvatsko poslanstvo u kojem su se nalazili 
Ivan Kukuljević, Eduard Vrbančić i dva svećenika (Nikola Havliček i Eduard 
Fink). Oni su, kako Šulek piše, trebali »da pozdrave u ime naroda hrvatskoga 
narod srpski, da ga uvjere u iskrenost naših riječi, namjera i djela i da ga 
pozovu u naše kolo«. 68 

Ta se misija nije ograničavala na Majsku skupštinu. Kukuljević je ponio 
sa sobom i Jelačićevo pismo Tomi Vučiću, 69 a Šafarik je već 11. V javio Gara- 
šsninu da on dolazi »u Beograd za bolja sporazumi]enja«. 70 Banovo se pismo 
Vučiću nije sačuvalo, ali, kako je Zach idućeg dana pisao Garašaninu, ova 
misija »nema ničeg rešitelnog u sebi jer se ona samo u tome sastoji, da se 
glavna lica srpske vlade pozdravljaju od strane Hrvata« i da se Garašanin 
bolje upozna »sa stanjem stvari ovde u Hrvatskoj«. 71 

U izvještaju tamošnjeg magistrata gen. Hrabovskom, poslanstvo je u Sr. 
Karlovce stiglo tek 17. svibnja, dva dana poslije završene skupštine. Uvečer 
nakon dolaska i ponovo drugog dana Kukuljević je održao govore u kojima 
se, prema tom izvještaju, zadovoljio nekim veoma uopćenim izjavama, a već 
18. svibnja krenuo je dalje. 72 Tri dana kasnije mogao je Mayerhofer izvijesti- 
titi o oduševljenom prijemu s kojim je deputacija 19. i 20. V dočekana u 
Beogradu, 73 ali o njezinim razgovorima sa službenim licima nema u sačuvanim 
izvorima nekih podataka. 74 

U vrijeme Kukuljevićeve misije došlo je do poznatih događaja u Beču 
koji su odjednom prekinuli dotadašnji kontinuitet političkog razvoja u Austriji 
i u suvremenika pobudili dojam da joj neposredno prijeti rasap. Pod tim doj¬ 
mom sastavljeno je pismo kojim se ban Jelačić 16. svibnja prvi put obratio 
knezu Aleksandru Karađorđeviću s prijedlogom o »najtješnjem sojuzu, spo¬ 
razumi en ju« i »uzajemnoj u svemu pomoći« — »kako moralnoj, tako novčanoj 
i fizičnoj«. Potreba za takvom suradnjom pogotovu se nametala zbog bojazni 
da Mađari ne sklope savez s Turcima i »uzajamno jedan drugome gospodstvo- 
vanje nad JugosJavjanima« osiguraju i olakšaju. Budući da je Hrvatskoj u 
tom času bila najnužnija financijska pomoć, Jelačić moli da joj srpska vlada 
da zajam u iznosu od 30.000 dukata. O uvjetima saveza i tom zajmu trebalo 
je da usmeno opširnije izvijeste Herkalović i Dragutin Galac, koji su za to 

66 Perović, n. dj., 258. 

67 Usp. Jelačićevo pismo od 20. V srpskoj vladi. 

68 Šulek, Hervati i Serblji (Izabrani članci, 93/4). 

69 Stranjaković, n. dj., 320. 

70 isto, 319. 

71 isto, 320. 

72 Perović, n. dj.. I/l, 292. 

73 isto, 308 (Mayerhofer spominje »narodne deputacije Hrvatske i Slavonije« 
u Beogradu tih dana, ali neko drugo poslanstvo osim Kukuljevićeva ne spominje 
se u izvornoj građi). 

74 Usp. o Kukuljevićevoj misiji J. Š i d a k, Politička djelatnost Ivana Kuku- 
ljevića Sakcinskoga (Studije iz hrvatske povijesti XIX stoljeća, 238/9). 

od bana opunomoćeni i nose sa sobom obligaciju na spomenutu svotu, pot¬ 
pisanu od Jelačića i Gaja. 

Iako je ban odmah potpisao čistopis ovog pisma, poslanstvo nije s njime 
krenulo na put. Sačuvana građa ne dopušta da se utvrde uzroci zbog kojih 
je pismo bilo zadržano i zašto se prvobitna zamisao ograničila najzad na 
usmenu poruku, potkrijepljenu Gajevim preporučnim pismom. Nakon Jelači- 
ćeva potpisa promijenjen je i osobni sastav poslanstva; mjesto Galca koji je 
tada preuzeo dužnost bilježnika Zagrebačke županije, s Herkalovićem je pošao 
Gajev šurjak Gedeon Krizmanić, po zanimanju austrijski oficir. 75 Oteglo se 
i vrijeme njihova odlaska. Ono je uslijedilo poslije nekih događaja koji se 
nisu mogli predvidjeti. Nije isključeno da su ovi utjecali i na promjenu 
prvobitne zamisli. 

Naime, događaji u Beču pospješili su rješenje jednog izuzetno važnog 
pitanja — organizacije izvršne vlasti u Hrvatskoj. Pošto je Banska Konferen¬ 
cija obavila pripreme za novi Sabor, zbog čega je poglavito bila i sazvana, 
ona je, doduše, nastavila vijećati i o drugim tekućim poslovima, ali su se 
rasprave u njezinu plenumu pokazale nedovoljno djelotvornima. Uvidjelo se, 
pisao je Franjo Zigrović 18. svibnja, »da sva većanja konferencialna bez uspe- 
ha ostaju, s druge pako strani da su naravi svarhe, radi koje biahu oprede- 
ljena, sasvime protivna — jerbo su tako bila sastavljena, da ono što se danas 
zaključilo, sutra se je opet preinačiti moglo s time, što su većnici danas ovi, 
sutra pako drugi bili, dočim svi, koji su po g. Banu sazvani, stalno i punim 
brojem sednice pohađali nisu, ter tako se je dogodilo, da se je jedna i ista 
stvar ujutro po drugih a posle poldan opet po drugih pretresivala«. Da se ti 
nedostaci uklone, odlučeno je »da se veće konferencialno na odseke iz stalnih 
osobah sastojeće opredeli«, pa je tako 18. V osnovano šest odsjeka, sa svojim 
predsjednicima, i to za: vojničke, domaće (unutrašnje) i financijalne poslove, 
pravosuđe i kultus (prosvjetu), a izvan njih i »jedno veće oko Bana pod pred- 
sedničtvom Dra Gaja u odnošenjih s Vladom i Ugarskom«. 

Ta je promjena u radu Banskog vijeća bila tim potrebnija — konstatira 
Zigrović — »dočim od Dvora baš nikakve pomoći očekivati nemožemo, jerbo 
kako danas se vrativši iz Beča G. Piškorac kaže, Vlada je sasvime nemoćna 
— možbit da će se koji dan Republika proglasiti [. .]«. Među predsjednicima 
odsjeka nalazila su se dva Srbina: Gavrilović za financije i Božidar Petranović 
za prosvjetu, iako se njihov dolazak tek očekivao. 76 

Nedugo zatim, 20. svibnja, dakle za vrijeme Kukuljevićeva poslanstva 
u Beogradu, Vaso Kavić prenio je Jelačiću »pozdrave i poruke« trojice srpskih 
savjetnika, s podrobnijom obaviješću o zaključcima Majske skupštine, na kojoj 
je i sam sudjelovao. Vučić je u svojoj poruci javio banu »da je Pravitelj- 
stvo pripravno u slučaju rata sa Magjarima [...] Hrvate i Srbije sa svim 
sredstvima, pa i s vojskom do 30.000 ljudi podpomagati«. Ban je »odma« 

75 Dokazuje to Herkalovićevo pismo Gaju od 29. V (v. bilj. 82). 

78 Izvještaj F. Žigrovića Upravljujućem odboru Križevačke županije, Acta 
Comitatus Crisiensis, Fasc. CDXXVI (3—12), Num. act. 391—621, br. 500. — Kako 
F. Zach piše Garašaninu 26. III/7. IV, S. Simić je »naimenovao nekog G. Petra- 
novića, jer ga bliže ne poznaje«, tj. predložio je Petranovića za člana »novog 
ministarstva trojedine Kraljevine«, a još 22. III/3. IV je S. Knićanin predložio Gaju 
da se u budući »Ministerium« za Hrvatsku imenuju i »dva Srbina« (Horvat—Ravlić, 
n. đj., 255). 

odgovorio po donosiocu poruke i uz to navijestio dolazak Herkalovića »u 
takvom poslu«, tj. uzajamne pomoći, ali je taj odgovor — kako je već rečeno 
— iz nepoznatih razloga ostao u rukama Milivoja Blaznavca koji je idućeg 
dana, 21. svibnja došao u Zagreb prateći kneza Miloša Obrenovića. 77 S Milo- 
šem je u srpsko-hrvatske odnose neočekivano upao potpuno novi problem. 
Knez je, po banovu nalogu, još iste večeri stavljen pod stražu, tako da je 
Herkalović mogao tu vijest ponijeti sa sobom kada je napokon 22. svibnja s 
Krizmanićem otputovao u Beograd odnosno Kragujevac, gdje su tada knez 
Aleksandar i Garašanin boravili. 

Herkalovićeva misija, kako nam je sačuvana građa prikazuje, ne može 
se u cjelini smatrati rasvijetljenom. Prema Garašaninovu svjedočanstvu, on 
je došao s Gajevom pismenom preporukom i »predloženijem« koje će, »umesto 
bana i u njegovo ime, učiniti«. Njegova suputnika mora da je Gaj predstavio 
kao mladog »sekretara kancelarije bana zagrebačkog« (!), kako Garašanin 
naziva Jelačića, iako to Krizmanić nije bio. 78 Herkalović je, doduše, izjavio 
da je banu kao i Gaju cilj »da se sajedinjenije učini sa svima Slovenima 
južnim i da se jedno carstvo obrazuje« — o čemu u Jelačićevu pismu od 16. V 
nema traga. Zatražio je nadalje novčanu pomoć od 20.000 dukata, dakle svotu 
za trećinu nižu od visine zajma u spomenutom pismu, ali bi se u prvi čas 
zadovoljio i s 5000 dukata. U svemu ostalom Herkalović je, zapravo, govorio 
kao »Gajovac« — izraz potječe od Garašanina — koji nije Jelačiću sklon pa ga 
mnogo i »ne fali«. Banovu odlučnost u odnosu prema Mađarima upisao je 
u zaslugu Gaju i njegovima, a novčanu pomoć opravdao je »najviše« potre¬ 
bama samoga Gaja u službi prije označenog cilja. Uopće je suprotstavio 
Gajevu politiku Jelačićevoj. »Gajovo vlijanije za to je nužno neprestano u 
dobrom stanju održati«, govorio je, »što je ovo nužno i protiv bana, za ono 
vreme kad bi se sajedinenije činilo, da ga ne bi ovaj daleko nadvisio i narod, 
svoje koristi radi, odvratio od one prave cjeli, zadovoljivši se s banovinom 
i. t. d.«. 

Garašanin nije svemu tome pridavao neko veće značenje. Što se konačnog 
cilja tiče, on je »ovu ideju«, kako sam kaže, »za sada odobrio mu, jer ne 
treba drukčije sa ovim ljudma ni govoriti, a osobito sad kad i sa Obrenovićima 
posla opasnog imati možemo«. S obzirom na zatraženi novac, »naravno da bi 
im nemogućnost ovog pretstavio odma. da nije Miloš kod nji zatvoren«. Od 
svega nastojanja Jelačićeva i Gajeva preostala je, dakle, samo jedna zajednička 
akcija — da se Miloš »ukloni« i tako Srbija spasi dinastičkog prevrata. U tu 
svrhu Garašanin je bio sklon da žrtvuje samo zatraženih pet tisuća dukata, 
iako je i tu svotu smatrao u tadašnjim prilikama nerealnom. 79 Kako je tada 
i sam ocjenjivao financijsku situaciju Srbije, pokazuju njegova pisma pred¬ 
sjedniku vlade Stojanu Simiću, u kojima govori o »tako žalosnom stanju« 
državnih prihoda i »bedi« u kojoj se knez, prema njegovu vlastitom priznanju, 
nalazi. 80 

77 V. prije. 

78 U svom pismu A. Nenadoviću od 21. V/2. VI, kojem je priložio izvještaj 
o dolasku poslanstva, Garašanin naziva Krizmanića samo »Sekretarom Gajevim«. 

79 Jakšić, n. dj. I, 165—169 (Garašaninovo pismo S. Simiću 21. V/2. VI 1848). 

80 isto, 168 i 178 (pismo A. Nenadoviću 30. V/10. VI 1848). 

Od tada se pitanje novčane pomoći povlačilo do u drugu polovicu mjeseca 
lipnja, ali od prvobitne zamisli jednog zajma nije više ništa ostalo. 81 Ono što 
je, po Herkalovićevim riječima, bilo »najglavnije« odnosilo se isključivo na 
pitanje kneza Miloša, koga je Gaj trebao »učistiti« — kako se Herkalović 
izrazio u pismu Gaju o svom razgovoru s Garašaninom 29. svibnja. 82 S tom 
je porukom već 27. i. mj. stigao u Zagreb kao vladin emisar oficir Manojlo 
Jokić, ali se Gaj za njom nije poveo. 83 Prema saopćenju Matije Bana, koji se 
na povratku iz Dalmacije potkraj svibnja opet našao u Zagrebu i tada doista 
imao prilike da razgovara s Jelačićem i Gajem, potonji se istog dana obratio 
Garašaninu ponovo jednim pismom koje je do danas ostalo nepoznato. Iz njega 
se, kao i iz Banova priloženog pisma, mogao »potanko razumjeti cio sadašnji 
položaj«, 84 a vjerojatno je sadržavalo Gajev odgovor na spomenutu poruku. 

Plodovi nastojanja za užom suradnjom i uzajamnom pomoći između 
Hrvatske i Srbije, koja su dala poticaj za Jelačićeva pisma od 16. i 20. 
svibnja, bili su, dakle, veoma mršavi. Pri tom nije bilo odlučno što ta pisma 
nisu uopće stigla u ruke adresatima, jer su ona ubrzo zatim bila zamijenjena 
misijom S. Herkalovića. Pa iako je on 29. i. mj. javio Gaju da »za ostala 
predloženja Vaša i G. Bana ima najbolja nadežda«, 85 dalji razvoj događaja 
nije to očekivanje potvrdio. Uspjelo je samo jedno — da se knez Miloš primora 
na povlačenje i tako spriječi pripremana urota njegovih pristaša u Srbiji. 
Gaj je pri tom odigrao važnu ulogu ; ali je Milošev slučaj toliko produbio 
surevnjivost koja se već jasno nazri]evala između njega i Jelačića da je Gaj 
uskoro zatim potisnut u političku pozadinu. 


IV. NOVI PRILOZI IZVANREDNOJ SJEDNICI HRVATSKOG SABORA 21. LIPNJA 


1. Izvorna građa kojom sam u svojoj raspravi »O tobožnjoj đetronizaciji 
Habsburgovaca u Hrvatskom saboru 1848« (Historijski zbornik XVI, 1963, 
1—34) potkrijepio njezin zaključak, prema kojem je »jedan providni mađa- 
ronski falsifikat postao podloga za jednu novinsku patku koju je samo ne¬ 
kritičnost nekih pisaca pokušala u novije vrijeme unijeti u našu historio¬ 
grafiju kao sigurnu historijsku činjenicu« (26), zacijelo već sama po sebi govori 
dovoljno jasno i određeno. Glavno značenje pripalo je u njoj, dakako, rukopi- 

81 Patrijarh Rajačić se još 10. lipnja u svom preporučnom pismu za Hristifora 
S^ankovića, člana Bonskog vijeća, uzalud založio za to da srpska vlada pomogne 
Hrvate »znatnom količinom novca« (Perović, n. dj. I/l, 388). Tek 18. lipnja je 
Knićanin javio Blaznavcu u Zagreb da je knez Aleksandar poslao na nj za Gaja 
1000 dukata »od svoji sobstveni novaca« (isto, 420). 

82 Horvat—Ravlić, n. dj., 214. 

83 Usp. o toj misiji dopis Matije Bana Knićaninu iz Zagreba od 15/27. V, 
sačuvan u njegovu prijepisu (Perović, n. dj. I/l, 344/5). Moglo bi se, dakako, posta¬ 
viti pitanje da li se i to pismo može smatrati autentičnim. Međutim, vrijeme kada 
je ono napisano i podaci koje sadržava ne opravdavaju ovu sumnju, iako se i ovdje 
mora računati s mogućnošću stanovite »prerade« originalnog teksta. Spomenuta 
misija zacijelo je u vezi s pismom koje su S. Simić i Raja Damjanović 14^26. V 
poslali Gaju (na i. mj., 337/8). 

84 na i. mj., 344. 

85 Horvat—Ravlić, n, dj., 214 (ovo se pismo više u Gajevoj ostavštini ne nalazi!). 

snom konceptu 61. XVI konačnoga saborskog »Zapisnika«, koji se sačuvao u 
zbirci Saborski spisi LXXVII, 4—8, 1848, u Arhivu Hrvatske, 1 ali budući da 
zapisnika, u pravom značenju te riječi, s detaljnijim podacima o toku izvan¬ 
redne sjednice od 21. lipnja, nema, a ni novine nisu o njoj izvijestile, jer su 
njezini najvažniji zaključci već idućeg dana izgubili s razvojem događaja 
svoje značenje, svaki novi podatak o njoj dragocjen je po tome što omogućava 
potpuniju rekonstrukciju njezina toka. Iako je s viješću o povratku bana 
Jelačića iz Innsbrucka otpao glavni poticaj za saziv jedine izvanredne sjednice 
Hrvatskog sabora g. 1848, ipak ona zavređuje i dalje pažnju po različitim 
mogućnostima koje je za dalji razvoj događaja u sebi krila. 

Novi podaci koji slijede razlikuju se, doduše, po svom porijeklu i značaju, 
ali svaki od njih prinosi ponešto boljem upoznavanju tadašnjih događaja. 
Zajednička im je crta da potječu od dvojice narodnih zastupnika koji su 
prisustvovali spomenutoj sjednici. Ivan Martinić, zastupnik grada Požege, 
izvješćuje o njoj Vijeće svoga grada dva dana kasnije, tj. 23. lipnja, pa taj 
službeni dokument ne odražava neposredne dojmove zbivanja. Drugi se do¬ 
kument, naprotiv, sastoji od bilježaka unošenih u dnevnik gotovo istodobno 
s događajima o kojima one govore. Njihov autor, Mijat Stojanović, kraji¬ 
ški učitelj i revni suradnik naših tadašnjih listova, 2 koji je u Saboru zastupao 
Brodsku pukovniju, vodio je tada dnevnik za kojim sam do sada uzalud tra¬ 
gao, ali iz kojega je on neke »odlomke«, kako te dijelove naziva, prenio 1881. 
u svoje memoare. 3 

Stojanović je već 1864. objavio u Gajevoj »Danici« sličan memoarni 
tekst pod gotovo istim naslovom, 4 ali je o događajima 1848. pisao u njemu 
sasvim općenito, ne ulazeći ni u kakve pojedinosti. Međutim, u arhivu Hrvat¬ 
skoga školskog muzeja u Zagrebu, gdje je pohranjena njegova ostavština, 
nalazi se mnogo opširniji rukopis (751 strana manjeg formata) 5 koji je Stoja¬ 
nović, pod naslovom »Sgode i nesgode moga života«, napisao pred smrt 
1881. i u kojem opis događaja iz 1848. obuhvaća str. 167—194. Taj dio uspo¬ 
mena nije nastao na temelju sjećanja, nego prenošenjem zapisa iz dnevnika 
suvremenog događajima. Stojanović izričito kaže: »Spomenuti ću ovdje odlom¬ 
ke iz moga tadanjega dnevnika, zanimivi su [...]« (172). Prenoseći te odlomke 
obilježio ih je navodnicima, što upućuje na vjerojatnost da u njima nije 
naknadno izvršio neke veće promjene, iako je čistopis, prema bilješci iznad 
naslova, bio pripremljen za tisak. 

1 Koncept je objavljen kao prilog I uz gore navedenu raspravu, str. 26—28. 

2 Usp. o njemu Krunoslav Tkalac, Politički rad Mi jata Stojanovića 1848—1850. 
Njegovi pogledi na važnije političke događaje do 1881. godine. Godišnjak Ogranka 
Matice Hrvatske Vinkovci 5, 1966/66, 317—341. (Preštampano, zajedno s prikazom 
»Školstva Slavonije u 18. i 19. stoljeću«, u biografiji M. Stojanovića, Županja 
1973, 110—132). 

3 Prema tome, nije točan podatak B. Vodnika u Narodnoj enciklopediji 
SIIS, IV, 498, s. v. Stojanović Mijat, da je od neizdanih rukopisa »najvažniji« 
njegov dnevnik: Zgode i nezgode moga života, »u kome je bilježio doživljaje svoga 
vremena od 1847. do smrti«. 

4 M. Stojanović, Sgode i nesgode vlastitoga života, Danica ilirska 1864, 
br. 26—29, 25. VI — 16. VII. 

5 Ostavštine zaslužnih kulturnih radnika, inv. br. 787. 

2a) IZVJEŠTAJ IVANA MARTINIĆA 6 

Slavno Viče; 

Mila Braćo i Sugrađani! 

Dana 21 a Lipnja t. g. u 3. sata poslie podne bi deržana Saborska Sidnica, pod 
predsidništvom Časti Banske Namistnika Presvitloga Gospodina Mirka Lentulaja, 
gdi kada je Gospodin Predsidnik izjavio bio, da se različite zle visti pripovi¬ 
đaju, i da je iz uzroka toga ovu izvanrednu Sidnicu narekao, biaju (!) najpervo 
čitane Braće Serbalja iz Karlovaca po Poslaniku Njiovom 7 ovamo donesene, i po 
Njima vech (!) na Njiovo Velličanstvo (!), u smislu dogagyaja (!) 12 a Lipnja t.g. 
kod njiu po Hrabovskom učini ta, opravljene, za podupiranje Representacie, ustao 
je Poslanik Verbančić i izrazio se, da ima na Pošti na Pogledića 8 (!) u Turovopolje 
jedna Staffeta sa Magijarskim (!) attresom, na koga izraz dojde sadašnji Turopoljski 
Kcmeš Mladi Jozipovich 9 govoreći, da je i on za Staffetu čuo, i da je na Pošti 
tražio, ali Pošte Častnik kazo (!) mu je da je već Staffetu spomenutom Poglediću 
pošlo (!), na što bi zaključeno da se taki (!) na Poštu ide, i Protokol pregleda, da je 
istina da je poslata, i ako je poslata u koji sat, Sudci pako onoga Kotara taki 
da za Staffetom idu, i gdi ufate, oduzmu i Saboru prinesu, gdi oni Članovi koji 
na Poštu išli su, premda javito je bilo da je poslata, ipak su je našli i u Sidnicu 
đonili, koju Predsidnik u Sidnici otvoriti nije imao volju, ali ipak na zahtivanje 
naše otvorio je, u kojoj ništa drugo nije bilo nego proglasi na Puk u Horvatskom 
i to pravom Kekavskom 10 izričju sačinjeni, u kojima se izriče da je naš obće- 
ljubljeni Gospodin Ban sa svoje Časti skinut i da Njegovima Zapovidma višje (!) 
nitko nema pokoriti se, niti ji (!) ima slušati, nego da je Hrabovski nad svima 
Regementama Upravitelj, i da se Njegove Naredbe izveršivati imadu, što je sve 
neistinito, buduć da je jučer poleg (!) naloga Preuzvišenog Gospodina Bana pod 
podpisom Frane (!) Žigrovića iz Insbrucka (!) kano člana Odbora koje ovdi pod 
./. prilažem, 11 simo stiglo, i iz koga se uviđa da ona koja u Proglasu zaderžaju (!) 
se istinita nisu, nadalje razumio sam da je noćas Staffeta iz Kikinde ovamo došla, 
i koja u sebi zaderžaje da su u Kikindi ne samo mloge Soldate potukli, nego i 8. 
topova oteli, i da su sve ondi stanujuće Magijare (!) ništo pobili, ništo iz Kikinde 
protirali, 12 Hrabovski kako se ovdi glas razprostira traži se u Penziu, iz uzroka što 
uviđa veliko prolivanje kervi a Ministerium koji na njegov predlog kog je 
učinio bio, i kroz koi je Mir biti mogo pristati nije hotio, a vidi da Magijarom 
pomoći nema, Representaciu koju iz našeg Sabora na Njiovo Veličanstvo sam 


6 Taj je izvještaj označen kao Br. 9/848 i nalazi se među spisima iz 1848, u 
Muzeju grada Požege i Požeštine. Zahvaljujem i ovdje prof. Srećku Ljubljanoviću 
koji mi je taj spis učinio pristupačnim. 

7 »Glavni Srbsko-Narodni odbor«, koji je upravljao narodnim pokretom na 
području Vojvodine, poslao je u Zagreb kao svoje opunomoćenike dva svoja člana 
— Kostu Ivanovića i Mihajla Krestića. 

8 Franjo Pogledić, bivši veliki sudac u Zagrebačkoj županiji. 

9 Stjepan Jozipović, nećak mađaronskog komeša Danijela Antuna Jozipovića, 
koji je emigrirao u Peštu, izabran je istog dana »aklamacijom« za novog župana. 

10 Na kajkavskom narječju. 

11 Prilozi se uz ovaj izvještaj nisu sačuvali, ali je njihov tekst dobro poznat. 
Već idućeg dana, 22. lipnja, objavljeno je u Novinama dalm. herv. slavonskim 
pismo privremenog protonotara Franje Žigrovića iz Irmsbrucka od 17. i. mj., upu¬ 
ćeno banovu namjesniku Mirku Lentulaju. 

12 U Kikindi je na uskrsni ponedjeljak 24. travnja po st. došlo do prvih 
krvavih izgreda na tlu Vojvodine kojima je bila povodom zamjena mađarske 

Preuzvišeni Gospodin Ban odnio je, ovdi pod ./. prilažem, 13 ostala pako dok po 
povratku našega Preuzvišenoga Gospodina Bana koga 24 a ili 25 a t. M. očekujemo 14 
zaznanijem (?), odma pripravan priobćiti jesam, koje moje Izvišće kada podlažem 
mene u daljnu ljubav preporučujuć ostajem 

U Zagrebu dana 23 a Lipnja 1848. Slavnoga Vića 

Pokorni Sluga 
Ivan Martinich 
Poslanik 

b) ZAPIS MIJATA STOJANOVIČA 

»Mi u krajiškom odboru viećajuć i rešetajuć taj operat predloženi 15 došli smo 
do 69. točke njegove dne 21. lipnja popodne, kad na jednoć dođe na vrata viećnice 
g. Ivan Kukuljević S. i zovne me, koji sam se blizu desio, a dobar mu znanac, 
te kaže: ,Kažite g. predsjedniku krajiškoga odbora, g. arkimandritu gomirskom 
Iliću i si. odboru, da je naš svietli ban u pogibelji, zato će se sastati danas još 
izvanredna saborska sjednica/ 

Ista je sjednica držana od 3. do 7. ure popodne pod predsjedanjem namjest- 
nika banske časti, najstarijega velikoga župana g. Starog Lentulaja, i u njoj je 
pročitana representacia braće srbske na kralja u njemačkom jeziku poradi uči- 
njenoga nasilja u sriem. Karlovcih. Doneli (!) su Srbiji u sabornicu među zastup¬ 
nike naroda i dva topovska taneta, kojimi je dušman (general Hrabovski) iz 
Petrovaradinske tvrđave udarao na Karlovce. Uhvaćena je na pošti mađarska 
štafeta upravljena na Turopoljskog komesa. 16 Čitano je dalje: Proklamacija Čarno- 
evića; manifest kraljev štampan u Pešti, 17 u komu kralj Ferdinand bana Jelačića 


zastave narodnom na zgradi općine. Ova je zastava bila, doduše, odmah uklonjena 
i jedan je odred husara na konjima počeo udarati i hvatati ljude, sakupljene 
pred crkvom, ali je u sukobu, koji je zbog toga izbio, puk primorao vojnike da 
se povuku, a zatim se razjaren okrenuo protiv općinskih činovnika, te ubio dvojicu 
senatora i jednog ex-suca, a nekima je od njih spalio stanove. Peštanska je vlada 
uvela tada prijeki sud, koji je ubrzo proširila na cijelo područje srpskog pokreta 
i poduzela žestoke represalije. Ti su postupci mađarskih vlasti potakli najzad 
ustaničku vojsku, pomognu tu dobrovoljcima iz Srbije, da sredinom mjeseca lipnja 
zauzme grad i potom krene dalje prema Bečkereku. 

Kako Martinić javlja, vijest o tom događaju stigla je u Zagreb noću od 22. 
na 23. lipnja, a idućeg dana, 24. VI, zabilježena je i u Novinama dalm. herv. slavon¬ 
skim (br. 65, str. 263). 

13 Tekst reprezentacije, ispravni je, adrese, koji je Hrvatski sabor odobrio 
10. lipnja, donosi Ivan Kukuljević, Jura regni Croatiae, Dalmatiae et Slavo- 
niae II, Zagreb 1862, 356—361. 

14 Iako se banov dolazak očekivao već 24. VI. on se vratio tek 28. i. mj. poslije 
podne. 

15 Kako Stojanović, koji je bio član »graničarskog odbora«, bilježi u svom 
dnevniku (Sgode..., 183), odbor je u sjednici 17. lipnja morao »zabaciti« sve što 
je do tada zaključio i nastaviti radom na temelju operata koji mu je ban 
dostavio. 

16 Podatak nije točan; iz Martinićeva izvještaja se vidi da je štafeta upućena 
Poglediću (usp. naprijed bilj. 8). 

17 Kraljev manifest sadržan je u proklamaciji povjerenika mađarske vlade 
Petra Carnojevića. 

svrgava i lišava ga sviuh njegovih častih. Zaključak: Naimenovan je odbor sasta¬ 
vljen iz 12 članovah, 18 koji će sačinjavati diktaturu. Na oružje! bijaše obći glas.« 

3. Za razliku od onih dokumentarnih tekstova koji navode veći broj za¬ 
ključaka stvorenih na sjednici Hrvatskog sabora 21. lipnja, a među kojima 
posebno značenje pripada prije spomenutom pismu Matije Mesića od 
27. i. mj., ova dva teksta oskudijevaju, doduše, na nekim važnijim podacima, 
ali sadržavaju i takve pojedinosti koje u ponečemu dopunjuju i ispravljaju 
dosadašnji prikaz ove sjednice. 19 Ako I. Martinić u svom službenom izvještaju 
ne spominje zaključke o pozivu krajišnicima na talijanskom bojištu da se 
vrate kući, o hitnim olakšicama Krajini, ultimatumu kralju i izboru »uprav- 
ljajućeg odbora« s diktatorskom vlašću za slučaj trajnije odsutnosti bana, 
to se može objasniti okolnošću da je izvještaj napisan kasnije kada su ti 
zaključci postali suvišni. Iznenađuje donekle da olakšice Krajini ne spominje 
ni Stojanović. iako je osobno sudjelovao u odborskim raspravama o njima, a 
nešto kasnije se pridružio i akciji D. Orelja poduzetoj protiv daljeg zadrža¬ 
vanja vojno-birokratskog sistema u Krajini. 

Oba se teksta podudaraju u saopćenju da je izvanrednu sjednicu u tri 
sata poslije podne 21. lipnja otvorio banski namjesnik Mirko Lentulaj s obra¬ 
zloženjem o poticaju za njezin saziv i da je zatim pročitano pismo Glavnoga 
Srbsko-Narodnog Odbora o napadaju gen. Hrabovskog na Karlovce 12. i. mj., 
s priloženom reprezentacijom vladaru o tom događaju. 

Tada tek 20 je Eduard (Slavoljub) Vrbančić izjavio da je iz Pešte stigao 
telegram, naslovljen na mađarona Franju Pogledića, pa je on na pošti i pro¬ 
nađen. Sadržavao je tekst kraljevih manifesta o svrgavanju bana Jelačića, 
kao što i drugo pismo Srpskoga Glavnog odbora s priloženim proglasom 
povjerenika mađarske vlade Petra Čarnojevića. 

Vjerojatno je neposredno nakon toga uslijedila rasprava, o kojoj ne 
govori ni jedan domaći izvor, 21 ali koja je morala biti dosta burna, jer je, 
prema podatku Stojanovića, jedinom te vrste u izvornoj građi, sjednica za¬ 
ključena tek u sedam sati. Potrajala je, dakle, puna četiri sata. 

Prema konceptu čl. XVI Sabor je zatim donio odluku o »ultimatu« vladaru 
da Jelačiću vrati bansku čast i povjeri mu zapovjedništvo nad cjelokupnom 
vojskom u Hrvatskoj i Slavoniji, a da »zahtijevanja« Sabora, izražena u nje- 

18 U rukopisnom konceptu saborskog članka XVI (usp. Šidak, n. dj., 28) 
navode se poimenično ova lica: gen. Todorović, obrstar Rastić, Gaj, Stanisavljević, 
Čarđer (pogrešno Cordar), Metel Ožegović, Georgijević, Vranjican, kap. Krestić, 
Kukuljević, Žuvić, Zorić, Iv. Mažuranić i Bunjik, dakle u svemu petnaest (s Mirkom 
Lentulaj em kao predsjednikom). Iako se u konačnom tekstu čl. XVI spominje i taj 
»vladajući« odbor, broj i imena njegovih članova ne navode se. Kako se iz spome¬ 
nutog koncepta vidi — a potvrđuje to i pismo Matije Mesića A. T. Brliću od 
27. VI (usp. Šidak, n. dj., 17) — Stojanovićev podatak o broju dvanaest nije točan. 

19 Usp. Šidak, n. dj., 22—26. 

20 Prema tome, ne potvrđuje se pretpostavka (isto 23), da je Vrbančić istupio 
»vjerojatno odmah na početku« sjednice, a da je tek zatim slijedilo čitanje dopisa 
Srpskoga glavnog odbora i teksta vladareva manifesta. 

21 Peštanski list »Kossuth Hirlapja«, koji je 5. VII objavio dopis iz Zagreba 
od 25. lipnja o izvanrednoj sjednici Hrvatskog sabora, ne govori također pobliže 
o raspravi koja je ondje povedena, ali, osim Vrbančićeva, spominje još prijedloge 
Kukuljevića i Žuvića. 

govoj adresi od 10. lipnja, »odmah izpuni«. 22 Pošto je odlučeno da se kod 
Srpskog odbora imenuje predstavnik »radi međusobnog našeg sporazumljenja« 
i pošto su pročitana dva izvještaja grofa Alberta Nugenta, banova povjerenika 
u Srijemu, izabran je »vladajući Odbor« od petnaest članova, među kojima 
su se, osim nekih vojnih lica (na prvom mjestu spominje se gen. Kuzman 
Todorović), nalazili i istaknuti ilirci Gaj, Metel Ožegović, Mojsija Georgijević, 
Ambroz Vranjican, Kukuljević i Ivan Mažuranić. Njihov izbor rječito govori 
o ugledu koji su oni u Saboru i javnosti uživali, a pažnje je vrijedna i činje¬ 
nica da se Gajevo ime, iako je on tada već bio teško pogođen tzv. Miloševom 
aferom, navodi među njima na prvom mjestu. Stojanovićeva napomena o 
»diktaturi« kao obilježju tog odbora, nije potekla od njega. Prema konceptu 
čl. XVI odbor je trebao da ima »podpunu vlast i diktaturu« u upravljanju 
»svima djelima« — dakako, »kad bi se glas o smetnuću« banovu potvrdio. 

Izvanredna sjednica završena je, prema Stojanovićevu vjerojatnom saop¬ 
ćenju, s poklikom: »Na oružje!« 


V. DVA PRIJEDLOGA NAGODBE S UGARSKOM 

1. U izvornoj građi iz g. 1848. koja se čuva u Arhivu Hrvatske u 
Zagrebu nalaze se dva prijedloga o uređenju odnosa između Trojednice i 
Ugarske koji po mnogočemu zaslužuju pažnju. Prvi potječe od grupe nepozna¬ 
tih »domorodaca« iz Slavonije, a drugi iz pera istaknutog mađarona Ljudevita 
Jelačića Bužinskog. Nijedan od tih spisa nije bio do sada objavljen; o njima 
postoje samo dva kraća sažetka. 1 

Oba se spisa razlikuju po svom sadržaju, obliku i jeziku. Prvi sadržava, 
prema naslovu, »misli [.. .] što se sostojanja Ugarske sa združenih Kraljevinah 
dotiče, i na koji način bi se mogao stališ oviuh proti nakanjenju Protivnikah 
Narodnosti i Jezika utverditi«. Međutim, u njemu se ne razmatra samo držav¬ 
nopravni položaj Trojednice nego se na prvom mjestu iznosi mišljenje o sa¬ 
stavu budućega Hrvatskog sabora, a zatim se zauzima stajalište prema rješe¬ 
nju seljačkog (urbarijalnog) pitanja i u 24 točke navode osnovna jamstva — 
u najširem smislu te riječi —• koja bi Trojednici i u užem savezu s Ugarskom 
osigurala maksimum samostalnosti Prijedlog Lj. Jelačića ima, naprotiv, oblik 
»Projectuma pogodbah«, dakle jedne državnopravne nagodbe, pa se na taj 
uži okvir i ograničava. Te su razlike jednim dijelom uvjetovane prilikama u 
kojima su oba spisa nastala. Prvi je sastavljen u vrijeme priprema za saziv 
sabora potkraj travnja ili u početku svibnja, 2 a drugi vjerojatno na kraju 

22 Međutim, taj je »ultimat* dobio oblik reprezentacije s »poniznom« 
molbom da vladar pristupi razmatranju pojedinih želja izraženih u prethodnoj 
adresi od 10. lipnja. Usp. Šidak, n. dj., 32—33 (i njezinu ocjenu, 24). 

1 I. Beuc, Povijest institucija državne vlasti u Hrvatskoj (1527—1945), Zagreb 
1969, 136/7 (autor naziva prvi spis, bez opravdana razloga, »aprilskim« programom 
Narodne stranke). — J. Š i d a k, Jelačić Ljudevit, Enc. Jug. 4, 1960, 480/1. 

2 Iako spis nije označen nikakvim datumom, na takvo datiranje upućuje po¬ 
datak u kojem autori predviđaju da će peštanska vlada »doista na kratko« imeno¬ 
vati velike župane u hrvatskim i slavonskim županijama. To je ona učinila 26. 
travnja (usp. F. Šišić, Knez Miloš u Zagrebu, Jugosl. Njiva VIII/I, 1924, 269). 
Spis je prilikom sređivanja arhivske građe pronašao as. Josip Adamček i odstupio 
mi njegov prijepis, na čemu mu i ovdje srdačno zahvaljujem. 

lipnja, kada je neposredno predstojao pokušaj »pacifikacije« s Ugarskom, kao 
rezultat banova boravka na dvoru u Innsbrucku. 3 Spisi se razlikuju i po 
svom jeziku: prvi je, iako nedosljedno, pisan štokavskom ikavicom, a drugi 
kajkavštinom, kojoj je Ljudevit Jelačić ostao vjeran i nakon pobjede ilirske 
štokavštine. 


2. »Misli« imaju ovaj tekst: 


MISLI 

Nekojih Domorodaca h, što se sostojanja Ugarske sa zdru¬ 
ženih Kraljevinah dotiče, i na koji način bi se mogao sta¬ 
liš oviuh proti nakanjenju Protivnikah Narodnosti i Jezika 
utverditi : 

Najprie se napomenuti mora što se deržavnoga Sabora dotiče, da poleg našeg 
mnenja sve one oblasti združenih Kraljevinah pozvati bi se imale na deržavni 
Sabor, koje se u članku 7 om Deržavnoga spravišta od 23 a 7 bra 845. nalaze, zatim 
da se izbor Poklisarah u Gradomedjama sa uplivom zastupnikah puka, u varo- 
ših pako po svima gradjani, koji nazočni biti hočedu izverši, da zatim svakoj 
Varmedvii dopušćeno bude, ne samo 2 nego i više, ali ipak ne sverhu 7 Poklisarah 
sa pravom odveta poslati, na dalje Accademii Zagrebačkoj, svakomu Varošu i 
Kaptolomu (medju Varoše naravno Osek računajuć), kako takodjer Turopolje, 
Rečki, Bakarski i Vinodolski kotar svaki na poseb 2 Poklisara poslati bi imali — 
izvan toga trebalo bi svakoj Varmedji kako i svakoj Regementi, koja od svoje 
strane po 4 Poklisarah najviše na Sabor poslati bi imala, pisati da svako Tergovište 
prviligirano illi vlastitim Magistratom obskerbleno na pose jednog Poklisara jošte, 
i ovo na pervo Presvitlom Gospodinu Banu sa brojem izabranih Poklisarah objavi, 
— valjalo bi sada takodjer Gubernatora Dalmatie, osim toga sva pet okružja 
Dalmatinska, i svakog u njih ležečeg Varoša i Kaptoloma s tim dodatkom u Sabor 
pozvati, da barem l°s a ali dva Poklisara poslu, treba i jako nuždno jest za slogu 
i ljubav na dilje uzderžati, i razjamost kogagod Stališa prepričiti, da se kao i do 
sada, Vladike sdruženih Kraljevinah, Dalmaciu ovamo računajuć, skupa sa Veli¬ 
kaši i Častniki u osobi pozovu. Tako složeno Deržavno Spravite imalo bi se co- 
ordinirati, i predlog za odobrenje i potverdjenje nj lovom Vellioanstvu c. Kraljev¬ 
skom podneti, — ostalo uredjenje poleg reda i mestah kako takodjer i Palače gdi 
bi se Sabor deržao za sada u oblast P. G. Bana i odbora kojeg si pridružiti more 
prepustiti se more, — što se željah i zahtevanjah koje bi u svih Jurisdikciah složno 
podupirati valjalo jesu poleg naše misli sledeča: 

Najpervo se mora dokončati, i dogovor o tome bitti, jeli združene Kraljevine 
u zavezu onom u kojem do sada pod S. Krunom Magyarskom bile jesu ostati na 
dalje žele pod svojom vlastitom od Magjarah nezavisečem vladanju — ili sebe sa 
svim od Magjarske, zaderžujuć Sanctiu Pragmatičku, i stanje pod istom Krunom, 
odcipiti. Ova gledeć valjalo bi: 

lo Dok Deržavni Sabor zaključak načini nitti Ministerium magjarski, nitti od njega 
naimenovane župane (koji doista na kratko naimenovali se budu), niti zakoni 
najnovieg Sabora za valjane spoznati se ne mogu izjaviti, i stalno pri tomu odlučku 
obstojati — i buduć da od magjarskog Ministeriuma utičišta poleg najnovieg Sabora 
nikakvog neima, ter tako svako poručanstvo za Narodnost združenih Kraljevinah 

3 Čitava skupina unutar »Spisa Sabora Hrvatske, Slavonije i Dalmacije sv* 
LXXVII, 4—8, 1848«, kojoj pripada Jelačićev spis, označena je datumom 29. VI 1848. 

tim više manjka jerbo isti najnovii saborski zaklučki tamo smeravaju — da jezik 
službeni prama vladi i Ungarskima oblastima samo magjarski bude — zato se mora 
za združene Kraljevine posebna vlada zahtevati, koja bi iz jednog odgovornog 
Savetništva (Consilium) pod Predsedničtvom Bana sastojala, i sve Kraljevinah 
združeni poslove opravljala, koji na koliko najvišjemu mestu podnesti se bi morala, 
tamo kroz jednog deržavnog Savetnika komu se u primernom broju manji Častnici 
pridružiti imadu zastupana budu. Tako Banski Savet, kako i deržavni Savetnik 
imaju se od našeg Sabora predložiti, komu takodjer odgovorlivi budu — ovomu 
Savetu ima se 

2. Tako civilna kako i vojnička strana trojedine Kraljevine podverči sa svima 
poslovi, ter Savez sa Magjarskom sasvim preternujuć niti na Ugarski Sabor nika- 
kovi Poklisarah više poslati se nemoraju — obnošenja ništa ne manje Komšinska 
prama Magjarskoj, u obziru Tergovine, i ostalima imaju se putom Priateljskim 
urediti da u dojduče nikakvoj prepriki illi borbi med ju ovimah Dvim slobodnim 
Narodima povod ne bude dan. 

Da pako odciplenje ovo sdruženi Kraljevinah od Ungarske tim laglje izveršeno 
bude, treba: 

a) Našim vlastelinom dokazati, da naknada za ukinute Urbarne dohotke obećana, 
tako zbog svoje veličine (jer 400 milliona fl. prekoračiti če) kako i radi zastupnikah 
Puka, koji u budući Sabor pozvani, i iz kojijuh Sabor taj sastavljen bude, niti 
ikakov Interes, za aristokraciu imajuć sasvim nemoguća jest, niti se ikada zadobila 

bude. 

b) Puku pako očitovati, da mi njemu ni samo odredjeno ukinut je Urbarni Dačah 
obsigurati, nego i slobodu od službe u Narodnoj četi (National gard) datti hoćemo, 
Službu ovu svakom na volju i poleg poštenja i ljubavi segurnosti svoje ostavljajuć 
— dapače posidovanje činženih, contraktualni, kerčcvnih i gornih Gruntova njemu 
se obsigurati hoće takim načinom, da Đače od njih i na dalje ostanu, ali takove 
zemlje od njega nikada oduzeti se ne mogu i što više ako bi se Posidaoc takovi 
gruntova’ sa Vlastelinom putem Priateljskim pogodio, njemu slobodno bude glav¬ 
nicu od pet na zto za takovu njemu pripadajuću Daciu položiti i tako i u ovom 
obziru sebe sasvim odkupiti, na ovakovi način mislimo kako Vlasteline od misli 
da če ikada kakovu naknadu zadobiti izličiti i Puk nami priložan učiniti. Sto se 
na dalje naša Komšinska i tergovačka obnašanja prama Ungarskoj tiče i kako se 
urediti imadu — neman je kako bi mi sa Illirskim Kraljevstvom i Dolnjom Štajer¬ 
skom u užji Savez stupiti mogli, o tom bi jedan deržavni Odbor, u porazumljenju 
s Ugarskim Ministeriumom, i Illirskog kraljestva, kanoti i susedni Štajeracah 
Sabor predlog sastavljen prineti, odkuda se na Ungarsku očitovanje izdati kako i 
na Bratju Slavanjsku Štajera i ostali pisati se bi imalo. 

Ako pako većina Stališah i Ređovah kako i sakupitih Poklisarah u Deržavnom 
Saboru za odceplenje od Ungarske nebi se očitovala (što mi dragovolno primamo) 
onda svakojako i nepripušteno nezavisnost podpunu i neoskrunjenu, i čilu podpunu 
uzajmnost (plenariam reciprocitatem et Regnorum adnexorum ab Hungaria inde- 
pendentiam corelate ad administrationem) u obziru Narodnosti, ter posebno upra- 
vlanje illi po domaćem Savetu, kako je gore napomenuto — illi po jednom za 
Dalmatinsko Horvatsko-Šlavonske poslove opredeljenom posebnom Ministru, koji 
jedino sdruženim Kraljevinam bude odgovorliv zahtevati moramo, na što obodvoje 
kako se glasi Magjari rado pristati hotili bi — na taj način da se zavez u občem 
zakonotvorstvu zaderži, pravo Zakona statuta narediti, i sasvim razlučeno i narodno 
upravlanje nama neoskvernjeno ostavlajuć — u svakom slučaju imaju se ipak 
sledeča zahtevati: 

1° Da se po Zakonu nezavisnosti i obstojanje triuh združeni Kraljevinah Dalmatie, 
Horvatske i Slavonie (a ne Toth orszag, ne Partes adnexae illi drugčie po navadi 
i volji zakonotvorstva) po Ungarskoj u pervom Saboru izjavi i inarticulira, zato 

2° Da se Dalmatia i k njoj pripadajuće Insule sa Horvatskom i Šlavonium sasvim 
sjedine, ter tako ona, kako i Reka sama po ovima Kruni Magjarskoj pripada. 
3° Da se kod sviuh Časti tako u Ministeriumu, Deržavnom Savetu kako i višji 
Sudištah u primernom i dostojnom broju Sinovi sdruženi Kraljevinah nameste ter 
cvi poslove, i pravde naše predlažu, buduč oni samo to učiniti mogu, kad narodni 
jezik u sve službene poslove jurve činom uveden jest. 

4° Podučavanje i odranjivanje Mladeži ima se u narodnom Jeziku kod sviuh Školah 
na onaj način obskerbeti, kako je u Ugarskoj u madjarskom u sled čega 
5° Niti kod Academie niti kod Gymnasiah drugi Professori biti nemogu, nego 
koji su narodnom jeziku vesti, — zato nevešti Naučitelji sadašnji imadu se u 
Ugarsku prenesti, ter narodni jezik u svemu Nauku tako kano je u Ungarii ma- 
gjarski uvesti. — Muzeum narodni, i Društvo učeno nek se uzme pod zaštitu. 

6° Sloboda u podučavanju i predavanju Naukah kod Academie u višji znanosti, 
kojim se imade još lekarska vlast predati. 

7° Sloboda i jednakost sviuh verozakonah, ter oskerblenje njihovih sveštenikah 
od Deržave navlastito podelenje sviuh oniuh pravah koja Rimsko-Katoličanski imadu. 
8° Slobodni Zakon tiska, osobito skinut je novčene kaucie za novinare prepisate 
iz 10.000 na 2.000, a iz 5000 na 1000 fl. srebra. 

9° Slobodno upotrebuvanje cirilike u službeni poslovi. 

10° Saborni Zakonah ako ne izklučeno u narodnom jeziku, barem u magjarskom 
i narodnom textu zajedno — od Njiovog Veličanstva odobrenje, i vlastitim najvišjim 
podpisom pod obadva texta potverdjenih u takovoj slici i na sve vlasti varmedske, 
varoške i ostale združeni Kralj evinah razpošilanje. 

11° Slobodnie upravlanje Granice, ukinut je nemačkog jezika kano službenog, i 
uvedenje narodnog — u ostalom kakove se promene tamo gledeć upravlenja uvesti 
imadu u tom neka jedan Odbor kojeg polovica če iz zastupnikah Kraine sastojati 
predlog izradi. 

12° Povračenje narodni fundationalni Novacah od Ugarske i graničarskog fonda 
od Bojnog veča ter oviuh novacah u Domovini kroz domaču vladu upravlenje. 
13° Niti u Kraini niti u Provincialu nek se nikakove časti drugim nepodelje 
nego domačem sinovom. 

14° Nek se u Oseku, Zagrebu i Dalmacii realne Škole otvore. 

15° Jedna hypothekarna Banka, koja podružnice u Oseku i Dalmaciji imati hoče, 
u Zagrebu nek se utemelji. 

16° Banski Stol kano najvišje Sudište (to jest ako se odcipimo), Sudbeni pako 
Stol kano u istom slučaju appellationalno Sudište neka se barem s Dvima Pri- 
sjednici svaki na pose povekša i platja kod Banskog stola na 1000, kod Sudbenog 
na 800 fl. podigne. 

17° Odciplenje Turopoljskog Kotara od Zagrebačke Varmedje i pervašnjeg novo 
uredjenje. 

18° Senjske varoši u svoja starinska prava skupa sa svojim zemlištjem, uništjenje 
svojvolno uzdignjene vinske đače, oboljenje, i na korist Varoši opredelenje ter 
odavde Luke Senjske čim skorie podignut je. 

19° Morske Soli ne samo Istrianske, nego Sicilianske ko u stara vremena slobodno 
uvedenje, u Primorje i kroz čitavu domovinu do Drave i Dunava upotrebovanje. 

20° Čistenje i reguliranje rekah u Kuppe, Save i Drave na deržavni Trošak i 
Železnice od Siska do Karlovca na Zemlištu Krajinskom iz graničkog fonda, drugih 
pako Železnicah privatnim Društvom izručenje, Luizine ceste odkuplenje deržavnim 
troškom i sačinjen je jednog krila do Kraljevice provgjenje ove Luke sa slatkom 

vodom kroz vodovod, iz sviuh Lukah horvatskih i dalmatinskih opravljenje kako 
u čitavom Primorju od Bakra do Senja Putnikah i Tergovine kroz jednu dobru 
cestu obsiguranje. 

21° U ostalom koja Sredstva obično se još o deržavnom Trošku načiniti imadu 
neka Savet Banski skupa s predlogom sviuh dohodakah Deržavni (kamo ne samo 
contributia nego i dohodci komorni i fundationalnih dobarah kako i fundationalnih 
Capitalah ter Tridesetnicah računati se imadu) i Troškovah budučemu našemu 
Saboru podnese, za koju sverhu svima oblastima da točne popise u svojemu krugu 
učine i dosadašnje dohotke čim prie objave naputak dati ima. 

22° Ako se tref i da se odceplenje od Ugarske izrekne ima se narodni Sabor svake 
godine 1-og kolovoza illi u drugo po Saboru zaključeno vreme i zamence u Za¬ 
grebu, Osiku, Reki ili Zadru deržati, ako pako s Ugarskom sjedinjeni ostanemo 
1-og Listopada, i posle Ugarskog Sabora jedan mesec kasnie svagda obderžavati. 

23° Banski Savet ima se opunovlastiti da se sa susednom Bratjom Serbskom u 
porazumljenje postavi kako bi se naš narodni Savez u svakom osobito pako ter- 
govačkom odnašanju užie skopčao na korist obadviuh Narodah. 

24° Ako pod Turskim jarmom stanujuca naša Horvatska, Bosanska i Hercegovačka 
Bratja slobodu i nezavisnost zadobiju, i isti Savet naše starodavno skopčanje i sje¬ 
dinjenje ponoviti sve sile i sredstva neka upotrebi. 

3. Ovaj je spis po mnogočemu značajan i vrijedan podrobnije analize, 
iako se njegovo porijeklo ne može na temelju samog teksta pobliže utvrditi. 
Ono što ponajprije pada u oči, to je radikalnije stajalište ovih »domorodaca« 
prema uređenju urbarijalnih odnosa, njihov izrazito demokratski stav u os¬ 
novnom socijalnom pitanju Četrdesetosme. Oni smatraju da se »odcjepljenje« 
od Ugarske može utoliko lakše provesti ukoliko se odustane od isplate »nak¬ 
nade za ukinute urbarne dohotke« i uz to se puku osigura trajno posjedovanje 
također »činženih, kontraktualnih, krčevnih i gornih gruntova«, dakle onih 
zemljišta koja su prilikom ukidanja kmetstva bila izuzeta i ostavljena vlasteli, 
što je Hrvatski sabor nešto kasnije i potvrdio. Nisu, doduše, išli tako daleko 
da i te zemlje, među kojima je »gornima«, tj. vinogradima pripalo osobito 
značenje, uključe u urbari jalnu reformu i tako ih prenesu u vlasništvo seljaka 
koji ih obrađuju, nego su zadržali dotadašnje daće koje su seljaci za njih 
plaćali vlasteli i predvidjeli mogućnost njihova otkupa na temelju privatno¬ 
pravne pogodbe. To bi, po mišljenju autora, moglo vlasteli nadomjestiti gubi¬ 
tak naknade za urbari jalnu zemlju. 

Ne može se, zacijelo, ocijeniti kao slučajna znatna podudarnost ovog 
prijedloga sa »željama i zaktivanjima« (!) »nareda županie požeške«, kako 
su ona uskoro zatim izražena u posebnom dokumentu upućenom banu Jelačiću. 
I u njemu se zahtijeva da se »kontraktualiste i drugi na alodialskima zemljama 
živući [...] sa drugima na sesijama živućih podajnici u jedan red (kategoriu) 
metnu i onako isto sa istima njihovima pravima nadare«. Opravdano je S. 
Gavrilović ocijenio tai zahtjev kao »najizrazitiji agrarni program stvoren u 
doba hrvatskog četrdesetosmaškog pokreta«. 4 Spomenuta podudarnost navodi 

4 S. Gavrilović, Agrarno-socijalna zbivanja u požeškoj županiji 1848—1849, 
Godišnjak Filozof, fakulteta u N. Sadu V, 1960, 37. Usp. i J. Š i d a k, Seljačko 
pitanje u hrvatskoj politici 1848, JIČ 1963, br. 2, 26. — Dokument se nalazi u zbirci 
Spisi sabora H., SI. i D. LXXVIII, 1848, br. 19. 

na misao da se nepoznati autori »Misli« potraže u istom kraju, tj. u Požeškoj 
županiji, čiji se »Upravljački odbor« i kasnije odlučno zalagao za interese 
seljaka. 5 

Građanski mentalitet autora »Misli« pokazuje i njihov prijedlog o sastavu 
budućeg sabora. Dok se u županijama zadovoljavaju proširenjem izbornog 
tijela »sa uplivom zastupnikah puka« — pri čemu nije jasno da li pod tim 
riječima misle na posredno izborno pravo kućnih starješina, kako to pred¬ 
viđa izborni red od 18. svibnja —, u varošima, tj. gradskim naseljima uklju¬ 
čuju u njega sve »građane, koji nazočni biti hoćedu«. Spomenuta je naredba, 
naprotiv, ograničila aktivno izborno pravo, osim inteligencije, na vlasnike 
nekretnina u gradovima. Međutim, u cjelini se izborna reforma u tekstu 
»Misli« nije mnogo razlikovala od te naredbe, a — u skladu sa saborskim 
čl. 7. od 23. IX 1845. — zadržala je i ustanovu banskih uzvanika, priznajući 
im, kao i ta naredba, »pravo ođvjeta« samo »u osobi«. 

U osnovnom državnopravnom pitanju daljih odnosa prema Ugarskoj, auto¬ 
ri »Misli« skloniji su, doduše, ideji o potpunom »odciplenju«, ali »dragovoljno < 
pristaju i na dotadašnji savez s Ugarskom, ako se saborska većina za to odluči, 
uz uvjet, dakako, samostalne vlade. Usporedi li se tekst »Misli« s ostalim pro- 
gramatskim spisima narodnjaka iz tog vremena, tj. mjeseca ožujka i travnja, 
značajno je da se tek u njemu prvi put pojavljuje ona misao koja će hrvatsku 
politiku uskoro odvesti na put austroslavizma. »Narodna zahtijevanja« od 
25. ožujka izražavaju želju »kao i do sada ostati i nadalje pod krunom 
ugarskom«, iako bi ujedinjenoj Hrvatskoj trebalo osigurati sva obilježja 
političke samostalnosti. U spisu »Hervati Madjarom«, koji ie datirao danom 
10. travnja, Ivan Mažuranić je, unatoč svemu, predviđao i dalje potrebu za¬ 
jedničkog zakonodavstva »posebno-građanskog, zaglavnog i mienbenog [.. .1 
sa skupnijem pravom odobravanja danka i vojnikah«, prema međusobnom 
sporazumu. 6 Ljudevit Vukotinović je, štoviše, pet dana kasnije, u spisu »Ne¬ 
koja glavna pitanja našeg vremena«, izrazio misao da bi se »zasad« moglo 
ugarsko ministarstvo »pripoznati«, ako se vođenje domaćih poslova u njemu 
povjeri jednom ministru-Hrvatu, a zanosio se čak ispraznom nadom da će se 
ugarsko ministarstvo »kod perve promene« moći pretvoriti u »slavjansko«. 7 
Kada je, napokon, 20. travnja Ivan Kukuljević zacrtao osnovne smjernice 
tadašnjoj hrvatskoj politici i prvi put u tisku iznio prijedlog o sazivu slaven¬ 
skog kongresa, a uz to istakao i zahtjev za sjedinjenjem sa slovenskim zem¬ 
ljama u obliku »slobodnog saveza«, s punom unutrašnjom autonomijom za 
njih, on je još uvijek računao s daljim ostajanjem pod krunom i kraljem 
Ugarske, pa je taj odnos želio čak učvrstiti »tesnim političnim i bratinskim 
savezom« sa »svimi stanovnici kraljevstva ugarskoga«, tj. s ugarskim 
»pucima«. 8 

Te su misli, s izuzetkom one o nekom »slavjanskom« ministarstvu u Pešti 
ili Budimu, našle svoje mjesto i u tekstu koji se ovdje razmatra. Među njima 

5 Gavrilović, n. dj., 90. 

6 I. Mažuranić, Hervati Madjarom. Odgovor na proglase njihove od ožujka 
mieseca i travnja 1848. Str. 18. 

7 Lj. Vukotinović, Nekoja glavna pitanja našeg vremena, 14. 

8 I. Kukuljević, Kakva treba da bude u obće politika naša, Novine d. h. si. 
20. IV 1848, br. 37. 

se nalazi i Vukotinovićev prijedlog o posebnom ministru-Hrvatu za hrvatske 
poslove u zajedničkoj vladi. Kukuljevićevu, pak, prijedlogu o užem savezu s 
narodima Ugarske i sa slovenskim zemljama dosuđeno je osobito značenje 
u slučaju potpunog raskida s Ugarskom. Naime, autori »Misli« smatraju u tom 
slučaju neophodnim prijateljski sporazum s Ugarskom o trgovini i drugim 
»komšinskim odnošenjima«, a uz to žele također »užji savez« s Ilirskim kraljev¬ 
stvom i donjom Štajerskom. U posljednje dvije točke proširili su, ištoviše, taj 
prijedlog na »sporazumi]enje« odnosno »narodni Savez« s vojvođanskim Srbi¬ 
ma 9 i na sjedinjenje s braćom u Bosni i Hercegovini kada se ona oslobode 
turskog jarma. 

Dalja je značajna novina »Misli« da se pored Banskog Savjeta kao odgo¬ 
vorne vlade potpuno neovisne o Ugarskoj — a ona se, prema zamisli autora, 
morala odmah osnovati, bez obzira kakvu će sabor odluku donijeti o budućem 
odnosu prema Ugarskoj — predviđa izbor »deržavnog Savetnika« koji bi »na 
najvišjemu mestu« zastupao Hrvatsku i bio također odgovoran saboru. Ta 
je misao kasnije, na prijedlog Lj. Gaja, unesena i u saborske zaključke. 10 

Izuzetno značenje pripada prijedlogu autora »Misli« da se seoski puk 
predobije za narodni pokret ne samo naprijed spomenutim ustupcima u rje¬ 
šavanju urbarijalnog pitanja nego i njegovim oslobođenjem »od službe u 
Narodnoj četi«, tj. pretvaranjem te službe u dobrovoljnu, kako je to i Vukoti- 
nović zamišljao. 11 Tek su kasniji događaji u ratu protiv ugarske vlade pokazali 
kakva je bila prava vrijednost prisilnog novačenja u »narodnu stražu«, oskud¬ 
no snabdjevenu i slabo izvježbanu. 12 

Ako se 24 točke kojima »Misli« uvjetuju nagodbu s Mađarima usporede 
s 30 točaka »Narodnih zahtijevanja« od 25. ožujka, onda je njihovo poduda- 
ranje često očigledno. Iznenađuje samo različit odnos prema nekim pitanjima 
školstva. »Misli« ne zahtijevaju izričito pretvaranje zagrebačke Akademije 
znanosti u sveučilište nego se zadovoljavaju njezinim potpunim ponarođenjem, 
u nastavi i osoblju, uvođenjem slobode predavanja i posebne »lekarske vlasti«, 
tj. neke vrste medicinskog studija. One, osim toga, predlažu osnivanje »real¬ 
nih« srednjih škola u Osijeku, Zagrebu i Dalmaciji, te uzimanje »pod zaštitu« 
Učenog društva i Narodnog muzeja. 

Kako ova analiza pokazuje, »Misli« se slavonskih domorodaca po svom 
značenju dostojno svrstavaju uz najznatnije programatske spise hrvatskoga 
narodnog pokreta u proljeće 1848. 

4. Prijedlog Ljudevita Jelačića Bužinskog glasi u cijelosti kako slijedi: 

Projectum Pogodbah za dalešnje Obstojanje jedinosti med Ugarskom i južno 
Slovenskom na desnom Drave i Dunave kraju zemljum. 

Pred svim našega Većanja najvažneši predmet da pretresamo, ne manje 
prošastnost naša, kako i današnje okolnosti, ter brižljivost, ne manje za sadašnost 

9 Samo tako mogu se razumjeti riječi iz t. 23: »... sa susednom Bratjom 
Serbskom...« 

10 Usp. čl. XI Zapisnika sabora tro jedne kraljevine Dalmacije, Hrvatske i 
Slavonije, držanog 5. i sliedećih mjeseca lipnja i srpnja danah godine 1848. 

11 Vukotinović, n. dj., 9. 

12 Usp. J. A d a m č e k, Narodne straže 1848—1849, Radovi Filozofskog fakul¬ 
teta , Odsjek za hrvatsku povijest 5, Zagreb 1963, 27—108. 

kako i budućnost za Dobro moralno i materialno nas sada živućih i potomkov 
naših zahteva. 

Ovaj predmet stoji vu našem prama Vugerskoj Zemlji Odnošenju prijašnjem, 
blizu 8. Stoletjah dobrovoljnem na pogodbah osnovanomu anda pravednomu Za- 
vezu kojega Pogodbe akoprem u jednom Uvetu danas najti se nemogu, vendar u 
tolikih Zakonih skupnoga Vugersko Horvackoga Zakonotvorstva, zadovoljno izra¬ 
žene čitajuse. 

Polek ovih nama za svim z-Vugrih jednakost sliša, dapače vu nekojih i po- 
lakšice opredeljuju se. — Medtem toga kaj ti poslovica Stoletja 19.£ a jednakost u 
svem Terhu anda i prestajanje svake povelje, iliti iznemke bi bila, zato usudjujem 
se za budući Ustav našega dosadašnjega Stališa, koji u svom Saboru preporoditi 
imadese 


Sledeće Pogodbe 

Pravednoga z Vugerskom dalešnjega Sjedinjenja slavnim Kraljevinam ovim 
ovako predstaviti 


Pogodba perva 

Podpuna Zajemnost i jednakost sviuh pravah na levom i desnom Drave i 
Dunaja kraju Anda. 

§ 1. U Većničtvu Ravnateljstva tuliko članov naših kuliko primera Broju 
puka Horvacko Slavonskoga Dalmatinskoga granicu neizklučujuć zahteva i po 
izbavlenju ostale naše južne Slovinske (sic!) Bratje iz tugjinstva sadašnjega i 
zjedinjenju znama zahtevala bude. 

A) Pod Ravniteljstvom pako razumise Zakonotvorstvo sudbena Vlast i Zver- 
šiteljstvo (potestas legislativa, Judiciaria et Exequutiva). 

B) Vu ovih zadneših dvih Tielostvih morajuse samo takove Osobe postaviti, 
koje naš Horvacki tako dobro kano i Magjarski Jezik razumiju. 

C) Ovdi svi Poslovi naši u našem — magjarski u magjarskom Jeziku uprav¬ 
ljati imadu se prez svake Sectie Jezika, nego jedito na Oddele popečitelstvih. 

D) I zato Odpisi takaj nama u našem a Magjarom u Magjarskom Jeziku 
odputjevati imaduse. 

E) Odhranjenje Mladosti Magjarske i Horvacke ondi i ovdi u obih Jezikah 
uvestise imade, da tim naše Zkopčanje objačise. 

§ 2. Zakonotvorstvo pako tada, kada pclek načela temeljnoga iz za svih 
Deržavah, koje pod krunu Apostolsku spadaju iz sviu pukov zkup zastavise, jedan 
stranski Jezik neka izabere vu kojem protokole svoje i Debate vodit će. 

§ 3. Zakoni vendar u magjarskom Nemačkom Serbskom Slovačkom i Vlaškom 
Jeziku jednako izvornim Načinom ravno tak pisati i po njih Veličanstvu Kralju 
Apostolskomu podpisavati imaduse kako to i ove kraljevine za sebe u svojem Hor- 
vackom Jeziku sebi neoskrunjeno ustavljaju. 

A) Ako vendar rečeni svih Pukov Sabor kojega zmed domaćih Jezikov za 
svoje Debate bi izabran, mi Horvati za pokazati našu k jedinosti dalenje Želju i 
ktome pristajemo, samo da razpru, koja jedito iz Jezika Magjarskoga u sve Poslove 
Uvedenja rodilase je dotergnemo. 

B) Sudbeni vendar i zveršitelni Oddel Poslov pri gore rečenih podpuno ostati 
imade. 

C) Stim više u Saborih na desnom Drave kraju toli kraljevinah ovih, toli 
kojih goder Poglavarstva ma pod kojemu drago Oddelenje Ministeriuma spadalo. 

Pogodbo, druga 

Mi Horvati prem da polek Pogodbe perve u jedinosti političke narodnosti 
z Vugarskom obstojamo i svega Germanizma nas odrekujemo vendar nikad drugu 
Osobu za Kralja našega spoznat ne ćemo, kako onu, koju koruna poleg pragmatičke 
Sanctie sliša ništar manje ovdi primećemo 

§ 1. Da nikada druga Zapovied kako Sabora Magjarskoga od nas primita 
nebude. 

§ 2. Njih Veličanstvo anda niti kakove duge, niti kakove indirekt terhe kanoti 
Malte i Harmice na Medjah kraljevine Horvacke vu Okrug postavljati i plaćanja 
odredjuvati nesme. 

§ 3. Vse pako Malte vu nuternoj Deržavi horvackoj i Vugerskoj (i) Medjah 
med obodvemi da ukinuse, i nikada već ne oživu. 

§ 4. Da Soldat u našem a Austrianski u svom Domu ostane i samo na Zahte- 
vanje deržavnih Saborov granicu prekorači. 


Pogodba Tretja 

Da Vero izpovedanje svim Pukom koji kerstjani jesu podpuno jednako ostane. 
Anda 

§ 1. Nijedan zakon zapovedajući: / Religia Domini imenuvatise nema zato takaj. 

§ 2. Kalendar Rimski i Gerčki odhitise i novi po Zvezdoznancih poleg tečaja 
sunca napravise ter nikomu iz van Nedelje ikakov drugi Svetac svetiti zapovedati 
ili jalno Delo obavljati prepovedati nesmese. 

§ 3. Prolaz od jednoga Izpoviedanja na drugo poleg najnoviega Zakona na sve 
kerstjane jednako protežese. 


Pogodba Četerta 

Izvan rečenih podpuna Sloboda kraljevinam ovim ostati imade vu svih Poslovih 
na ov kraj Drave vu svojoj Dieti pod predsedom svojega Bana onak kak same 
hotele budu postupati. 

§ 1. Ništarmanje vendar proti Zakonom u Saboru Ugarskom pod kojem i 
ove kraljevine zaderžavajuse, ne pako Magjarskom napravljenim ništa suprotiv- 
noga zaključiti nesmedu. 

§ 2. Nikakovoga Terha od Ugarske većega Stanovnikom Svojim naložiti ne¬ 
smedu dapače 

§ 3. Plaće svojih Častnikov, koji samo iz domorodnih Sinova postavljati se 
smeđu kakoti i Taxe od Ugarski manje poleg Starinskoga običaja i prava svojega 
predeliti smeđu. 

§ 4. Sabora našega Chlanke (članke) poradi jedinosti političke Lestor Ban 
putom popečiteljstva obćinskoga Njih Veličanstvu predložiti imade koje poleg 
kontra Signacie onoga podčitelja, koji iz Horvatov u Ravniteljstvu bude, svoje 
odluke nama izrazio bude. 


Pogodba Peta 

Sabor Kraljevinah ovih ima pravo trojicu zmed domorodnih sinovah svojih 
bili oni Stališa kakvogamu drago ili časti koje goder Njih Veličanstvu po Smerti 
Bana svojega za istu čast predložiti zmed kojih jedan do 14. Dana imenuvati se 

mora. Koje akobi izfalelo, tak onaj, koji pervi predpostavise kano od Veličanstva 
potverdjen, barjak narodni poprime. 

§ 1. Pod ovoga Predsedom izbiratćese za svaki Ugarski Sabor zastupnik 
Legatus kraljevina ovih kod Stola Velikašov, koji u Saboru ugarskom poleg Bana 
na desnu Ruku predsednika Palatina pervo Mesto a za njim verhovni Župani naši 
i Pukovnici na sadašnjem Duhovnikov, kojih kraljuvanje nije od ovoga Sveta, 
mestu zauzeti ima. On kano i ugarski Župani, na drugoj Strani Palatina zauzimaju. 

§ 2. Izabirat će se Podban, koji hoće predseduvati Kraljevine ove u svakom 
Slučaju prepreke Banove vu svih civilnih Poslovih. 

§ (!) Izbiratćese Kapitan kraljevinah, koji vu svih vojnički Poslovih vu Pre- 
preki Bana ili ako sam vojnik nebi bio delovat će, — ravno tak i dva Podkapetana 
ža Slavonsku i Dalmatinsku Kraljevinu koji zavisit će od Kapetana, svi pako tri 
od Bana. 

§ 4. Izabiratćese i to sve prez kandidacie tri Mestra horvacke Slavonske i 
Dalmatinske kraljevine, koji svi tri pod novom tro jedne kraljevine pečatom z 
Nadpiskom naškim upravljat hoćeju sve sudbene posle poleg običaja. 

§ 5. Izbirat ćese blagajnik i njegov Protnik (Controlor) fiskus kraljevinah 
kakoti i Arkivar spod Arkivarom. 

§ 6. Ovako sabirati ćedu se 12. Prisednikov suda banskoga. 

§ 7. Svi ovi Častnici prez kandidacie izabrani odgovorlivi jesu Saboru našemu 
i Ćasti njihove i trajaju na cieli Život izvan ako zadovoljan Odgovor na obte- 
meljenu zevsema tužbu saboru dati nebi mogli. 

Pogodba šesta 

Adpelatia od svih Sudov mora iti putom suda banskoga u naverhovnii kra¬ 
ljevski Sud, koji svoju Odluku u našem jeziku na banski Sud natrag slati ima 
i ovaj Zapovied na Izveršenje dalje izdati hoće. 

Anda 

§ 1. Iz van Suda kraljevskoga revizionalnog nikakov drugi Sud stranski nas 
valjano pred se zvati suditi i obsuditi mogel bude. 

§ 2. Sve sudačke Zapoviedi jedito pod imenom Bana i triuh gore imenuvanih 
Mestrah izdatise mogu. 

§ 3. Što na Podbana takaj pretežese doklam po prestajanju bana predsedničtvo 
Veće Bana slišalobi. 


Pogodba Sedma 

Vojničtvo naše posve ugarskomu spodobno urediti se ima i polag Zakona Ugar¬ 
sko Horvackoga pod Zapovidjom Bana i rodjenih Horvata vu našem Jeziku ravnalo 
se bude. 

§ 1. Bludno anda ono Mišlenje da Granica Hor. Slav. i Dalmacia Nemačke 
Deržave jesu očito povergavase, 

§ 2. Ravno tak da Zemlja Graničarov nije njihova posebna već je carska 
Lastovitost, i da ovdi Feudalizam obstoja nedopušćase. 

§ 3. Anda svaki Graničar jest kako svaki drugi Horvat i Ugar Vlastelin 
Imanja svoga. 


Pogodba osma 

Hasnodarstvo (Finanz) z Ugarskom posve zjedinujese i soli Morske z Rudur- 
skom dohodak u jednu skupnu Blagajnicu poleg Temelja jednakosti i Slobode 
donesti imadese. 

§ 1. Blagajnica vendar kraljevina ovih koja iz posebnih dobrovoljnih pri- 
neskov i izbavlenja Zemljišta na tuliko poplavlenjam izverženih, da još posebnim 
stanovnikom razdelitise mogla nisu, ali takaj Gorah i Lozah dosad posebnih 
Vlastelinov nemajućeh zastavijena bude. 

§ 2. U Loza vendar tako zvanih Ur(b)arialnih Stanovnikom koji dosad Uži¬ 
vanje imalisu u Granici istom tako, kako u Provincialu Del izrezati imadese. 

§ 3. U Blagajnicu ovu Taksa Indigenata, od stranskih, koji na ov kraj Drave 
nastaniti biše hoteli, i ovu Slobodu samo od našega Sabora zadobiti mogli budu, 
Blagajnici ovoj istom od Kraljevinah ovih Sabor visećoj pripadati hoće. 

Pogodbe ove na Starinskih municipalnih Prav ah osnovane, i ako morebiti 
još koje simo bi spadalo (!) kakti n. p. da Barjak Magjarsko, Hrvački iz četiri 
Boj ah sledećim Načinom zastoj ati bi moral od zgora modro, a u modrom za sada 
3. Zvezde horv. Slav. i Dalmatinska, a na potlam toliko Zvezdah koliko Deržavah, 
južno Slovinska knam pripade, primetnutise, druga Boja neka bude biela, a u 
sredi nje koruna Vugerska, treća bu cervena, a iz pod korune na belom, u sredi 
cervenoga beli dvojstruk križ, koji stojatće na četerti boji zeleni, kano utem(e)ljen 
na Zemlji Ugarskoj — Kakoti manje važne od dalešnjega Porazumlenja medju 
sjajnom Hercegom Štipanom i preuzvišenom Banom Horvackom neka primetnuse 
i Primorje ćelo Ugarsko Horvacko neka imenujese pod Vladom polak Pogodbah 
temeljnih gorerečenih i nikakovih drugih. 

5. Ovaj rukopis, koji se danas nalazi među Saborskim spisima XXVII, 
4—8, V/4 1848, u Arhivu Hrvatske, ima na poleđini zapis: »Odnošenja sproću 
Ugarske od L. Jellachicha — 29. VI 48.« Taj zapis, kao ni sam tekst, ne 
potječe od ruke autora. On je već 1841, prema dnevniku Dragutina Rakovca, 
»na obedve oči oslepio«, premda je tada navršio tek 49 godina. Iako gornji 
datum upućuje na zaključak da je rukopis najvjerojatnije nastao u vezi s 
pripremama za pacifikaciju s Ugarskom nakon banova povratka iz Innsbrucka, 
kada je pitanje daljih hrvatsko-ugarskih odnosa u vezi s posredovanjem nad¬ 
vojvode Ivana postalo opet osobito aktualno, Jelačićev nacrt nije uopće uzet 
u pretres, kako je izričito pribilježeno na kraju Izvještaja o radu Odbora »u 
pitanju odnošenja Kraljevinah ovih prema Ugarskoj«. 13 

Uza sve to što nije ni po čemu utjecao na razvoj događaja, ovaj je rukopis 
vrijedan pažnje jer potječe od čovjeka koji se, doduše, u javnom životu Hrvat¬ 
ske isticao kao mađaron, ali je neko. vrijeme bio veoma blizak i narodnjacima. 
Franjo Fancev je, štoviše, ustvrdio da »Jelačićeva uloga pri rađanju hrvat¬ 
skoga preporoda ide daleko preko onoga što mu se dosad u zasluge pripisi¬ 
valo«, 14 ali tu tvrdnju nije potkrijepio nekim do tada nepoznatim dokazima. 

Ljudevit Jelačić — sam se nazivao Lujo ili Lud(o)vik — pripadao je turo¬ 
poljskom plemstvu i posjedovao svoj »dvor« u selu Čehi. Kako pokazuje njegov 
prijedlog od 27. siječnja 1850. o urbarijalnom rasterećenju njegovih bivših 
kmetova, 15 neki su od njih živjeli i izvan njegova »dvora« u selima Bužin, 
Strelić, Zapruđe i Glogovec. Već kao 20-godišnji mladić imenovan je, nakon 

13 »... prijedlog Ljudevita Jelačića ne može se zasada uzeti u pretres.« 

14 Franjo Fancev, Dokumenti. za naše podrijetlo Hrvatskoga preporoda 
(1790—1832), Građa JAZU XII, 1933, str. XLII. 

15 Votum des Ludvigs Jellachich als Mitgliedes der zum Entwurf einer 
Urbarial-Entlastung ernannter Commission, Beilage zur Siidslavischen Zeitung 
Nro 27, 1. II 1850. 

postignutog doktorata prava, profesorom na juridičkom fakultetu Kr. akade¬ 
mije znanosti u Zagrebu, na kojem je do 1824. predavao »političke znanosti, 
kurijalni stil i mjenbeno pravo«. 16 S obzirom na to da nastava na akademiji, 
za razliku od sveučilišne, nije bila slobodna, nego strogo ograničena propisa¬ 
nim udžbenicima, teško je donijeti neki određeniji sud o Jelačićevoj pedagoškoj 
djelatnosti, a ni njegov znanstveni rad nije pobliže poznat. Svakako je Pravni 
fakultet u Beču imao dovoljno razloga da 1820. dodijeli Jelačiću prvo mjesto 
između šest natjecatelja za katedru političkih znanosti na Pravnom fakul¬ 
tetu u Pešti. Međutim, vladar taj prijedlog nije potvrdio, nego je, u vezi 
s njime dao poticaj za istragu o kandidatovu političkom držanju koja je 
najprije urodila ukorom a zatim, na početku 1824, i konačnim otpustom iz 
službe. 17 

Budući da je odlučno pristajao uz ugarski staleški ustav, koji je vrijedio 
i za Hrvatsku, Jelačić je od 1821. javno osuđivao tadašnju politiku Beča kao 
neustavnu. U to doba po njemu prozvanoga franciscejskog apsolutizma Franjo 
I nije sazivao ugarski i hrvatski sabor, nego je naredbenim putem, preko 
županijskih oblasti, provodio regrutaciju koju su u Beču nakon ugušenja 
revolucije na Apeninskom poluotoku 1821. smatrali još uvijek neophodnom. 
Otpor županijskog plemstva nastojalo se ondje slomiti uvođenjem komesa¬ 
rijata, a kraljevim reskriptom od 6. veljače 1824. oduzeto je pravo na vršenje 
javnih službi u Zagrebačkoj županiji činovnicima koji su, u skladu s odlukom 
svoje županijske skupštine, odbijali da skupljaju novake bez njezina odobre¬ 
nja. 18 

Sudjelujući u radu županijske skupštine Jelačić je otvoreno podržavao 
njezin otpor protiv apsolutizma, a osuđivao je i postupak Beča s prekosavskom 
Hrvatskom koja nakon prestanka Napoleonove vlasti nad njom nije vraćena 
Hrvatskoj, nego je uključena u sastav tzv. Kraljevine Ilirije, koja je tada 
zamijenila francuske Ilirske provincije. 19 

Jelačić se pri tom nije ograničavao samo na drevni okvir staleškog 
ustava, nego je u pitanje zemljišne cjelovitosti hrvatskih zemalja unosio 
također ideju o etničkom jedinstvu Južnih Slavena i svih slavenskih naroda 
uopće. Ne može se zacijelo smatrati slučajnošću da je svoju jedinu — koliko 
je do sada poznato — pjesmu posvetio 1824. grofu Janku Draškoviću, osuđu¬ 
jući u njoj nehaj za narodnL jezik i povođenje za tuđinštinom te izražava¬ 
jući želju za ujedinjenjem rascjepkanih dijelova široke južnoslavenske 
domovine. 20 

16 »... scientiarum politicarum, styli curialis et iuris cambialis professoris in 
Academia Zagrabiensi...« (Jelačić u oproštajnom spisu »Valedictoria« svojim slu¬ 
šačima prilikom otpusta 1824. Usp. Fancev, n. dj., 177). 

17 Usp. F. Fancev, Zašto je prof. dr Ljudevit Jelačić Bužinski god. 1824 bio 
lišen službe? Hrvatska Revija X, 1937, 518—527. Poslije svog otpusta Jelačić se 
posvetio odvjetništvu. 

18 Pobliže o tim događajima v. Slavko Gavrilović, Otpor prema apsolu¬ 
tizmu u Slavoniji i Hrvatskoj 1821—25, Historijski zbornik XVIII, 1965, 119—128. 

19 Prema saopćenju Ugarske dvorske kancelarije u povodu prijedloga bečkoga 
Pravnog fakulteta od 7. XIT 1821, Jelačić se »negativno odnosi prema ,Ilirskom 
kraljevstvu’« (usp. Fancev, Zašto..., 620). 

20 Veseli spomenek Zlatnih pravic (Bulla aurea) [...], opjevan po Luji Jelačiću 
od Bužina, [...] Leto 1822. Prvi put ju je objavio Vj. Klaić u Vjesniku Državnog 

Analiza spomenute prigodne pjesme, koja inače nema nikakve estetske 
vrijednosti, ne dopušta da se Jelačićevi nacionalni pogledi točnije utvrde, 
a ni iz kasnijeg se vremena nije sačuvao kakav njegov tekst koji bi to omo¬ 
gućio. Vjerojatno su upravo njegovo široko poimanje slavenstva i ljubav 
prema narodnom jeziku, koje je tako jasno izrazio u toj neobjavljenoj pjesmi, 
utjecali na njega da se u pripremno doba ilirskog pokreta priključi Gajevu 
pokoljenju, kao što je to učinio i Janko Drašković. Iste godine kada je potonji 
izdao svoju Disertaciju (1832) Jelačić se, protivno D. A. Jozipoviću, založio u 
skupštini Zagrebačke županije da se podupre Gajeva molba za pokretanje 
prvih novina na hrvatskom jeziku. 21 A kada su one 1835. počele napo¬ 
kon izlaziti, Jelačić je — prema svjedočanstvu Lj. Vukotinovića — napisao za 
njih uvodni članak, jer je »i u političkih pitani ih« bio »mnogo vještiji, nego 
mi ostali jošte neiskusni mladići«. 22 

Da li ie Jelačić doista bio »duša Gajevih novina« u prvoj godini njihova 
izlaženja, kako to Fancev tvrdi, 23 nije lako provjeriti. Svakako je pretjerana 
njegova dalja tvrdnja koja bi trebala da potkrijepi prethodnu i prema kojoj 
je Jelačić »gotovo cijele godine objavljivao u njima prikaze o političkim 
slobodama evropskih naroda i država«. 24 Poznato je da su Gajeve novine 
mogle prvih godina prenositi političke vijesti samo iz bečkih službenih listo¬ 
va, 25 a Jelačićevi tobožnji prikazi bili su i nepotpuni i oskudni. Ni njegovo 
»Vpeljivanje«, iz 1. broja u kojem daje pregled vanjskih događaja »zadnyih 
let«, ne izuzima se iz te ocjene. Uređivanje pak novina bilo je tada povjere¬ 
no Dragutinu Rakovcu. 28 

Jelačićeva suradnja u Gajevim novinama nije potrajala duže od godine 
dana. Prema mišljenju F. Fanceva, on je ilirce napustio iz nezadovoljstva 
»političkim ilirizmom« i zbog vjere u »ugarskohrvatsku konstituciju«. Uzme 
li se u obzir da je Jelačić sudjelovao u osnivanju Ilirske čitaonice 1838. i da 
je, štoviše, bio član njezina prvog odbora, a da je još 6. siječnja 1839. primljen 
u njoj njegov prijedlog o raspisu natječaja za »priručnu gospodarstvenu 
knjigu« namijenjenu seljacima, 27 ovo mišljenje, olako nabačeno i nepotkrijeplje- 
no dokazima, ne može se primiti kao istinito. Pogotovu je neispravno govoriti 
o nekom »političkom ilirizmu« kao opreci prema ugarsko-hrvatskoj konsti¬ 
tuciji, jer ilirci stoje na braniku hrvatskih municipalnih prava i ne napuštaju 

arhiva II, 1926 (Hrvatska pjesma prigodom reinkorporacije prekosavskih krajeva 
god. 1822)’, a zatim Fancev, Dokumenti, 173—176. 

21 Prema saopćenju Antuna Mažuranića donosi T. Smi č i kl as, Obrana i 
razvitak hrvatske narodne ideje od 1790. do 1835. godine, Rad JAZU 80, 1885, 50. 

22 Lj. Vukotinović, Uspomena na godine 1833.—1835, Narodne novine 5. I 
1885. U svom rukopisu »Kratke crtice iz moga života« ( Arhiv JAZU XV 17/C) Vuko¬ 
tinović piše nešto drugačije: »Ljud. Jelačić pisao je prve uvodne članke«, ali se 
time ništa bitno ne mijenja. 

23 Fancev, Zašto, 518. 

24 na i. mj. 

25 Usp. o tome Arnold S u p p a n, Mjere cenzure protiv ilirskih listova Lju¬ 
devita Gaja, Radovi Instituta za hrvatsku povijest 3, 1972, 217. 

26 Vukotinović, Uspomena: »Čim su sve predradnje bile svršene, odlučeno je 
međusobnim dogovorom, da uredništvo tih novinah primi Dragutin Rakovec [...].« 

27 Jakša Ravlić, Ilirska čitaonica, HZ XVI, 1963, 165 i 168—169. 

ni okvir zajedničkog ustava. Prema tome, uzrok Jelačićevu povlačenju iz 
suradnje u novinama valja, čini se, tražiti u njegovu dosljednom pristajanju 
uz kajkavsko narječje, koje su Gajeve novine na početku druge godine svog 
izlaženja zamijenile štokavštinom. 2 * 

Time, dakako, nije još objašnjeno Jelačićevo konačno opredjeljenje za 
»vugersko-horvatsku« stranku godine 1840, kada je ona osnovana, ali izvorna 
grada, ukoliko je do danas poznata, ne dopušta da se ustvrdi više nego to da 
se, u času političke diferencijacije 1840/41, Jelačić usprotivio težnji iliraca 
za većom samostalnošću Hrvatske u okviru zajedničkog ustava s Ugarskom. 29 

Iako je 1841. oslijepio, 30 Jelačić je živo sudjelovao u političkoj borbi koja 
se nakon privremene pobjede iliraca na izborima za činovništvo Zagrebačke 
županije 1842. žestoko razbuktala i bio jedan od najistaknutijih vođa mađarona. 
Prema Rakovčevu suvremenom svjedočanstvu, 31 bio je »prekrasni govornik« 
i donedavno je uživao veliku popularnost kao »liberalac« koji je »proti dvoru 
govorivši u nemilost kraljevsku pao«. Međutim, u promijenjenim prilikama 
nakon 1840/41, kada je, kako Rakovac zapisuje, »vatreno i žestoko govorio« 
u prilog priznanja ravnopravnosti za »luterane« i uvođenja mađarskog je¬ 
zika u javni život, dodijeljena mu je 1843. penzija. 32 Nakon poraza iliraca 
u zagrebačkoj restauraciji ljeti 1845. upravo su na njegov prijedlog ugarski 
zakoni pročitani u županijskoj skupštini najprije na mađarskom, a zatim tek 
na latinskom jeziku. 33 Uskoro zatim je u Hrvatskom saboru uzalud nastojao 
osporiti zakonitost kraljevu reskriptu kojim je običnom plemstvu, pa i turo¬ 
poljskom koje je Jelačić kao njegov podžupan zastupao, zauvijek oduzeta 
mogućnost osobnog (virilnog) zastupstva u saboru. 

Za razliku od drugih mađarona, koji su nakon ožujskih dana 1848. potra¬ 
žili utočište u Ugarskoj ili Austriji, 34 Jelačić je, dakako, zbog sljepoće ostao 
u zemlji i tako mogao na svoj način izraziti svoje mišljenje o uređenju 
hrvatsko-ugarskih odnosa. Njegov »Projectum« ima, doduše, oblik jednoga 
državnopravnog ugovora, ali mu nedostaju neki bitni elementi za takav tekst, 
kao što je točno određen opseg hrvatske autonomije, ili su u nj uneseni neki 
suvišni detalji, kao što je, npr. ukidanje svih blagdana osim nedjelje. Jelačić 

28 Južnoslavenska usmjerenost preporodnog pokreta nije mogla biti tome razlog. 
Ona je jasno izražena već 1832. u Gajevoj »Osznovi«, za koju se Jelačić založio, 
a u prvom godištu Novina rječito o njoj govori »Oglasz« u br. 46 od 13. lipnja. 

29 U svom članku u EJ IV, 1960, 481, izrazio sam mišljenje o razlozima Jela- 
eićeva raskida s ilircima ovim riječima: »Možda je to učinio zbog uvođenja što- 
kavštine kao književnog jezika (i kasnije piše na kajkavskom narječju) a nije 
isključena ni mogućnost da ga je od iliraca odbio njegov izraziti liberalizam i 
antiklerikalizam, kao i dubok otpor prema Austriji.« Smatram to i sada vjerojatnim. 
Ilirci su se, kao što je poznato, iz političkih razloga protivili uvođenju vjerske 
jednakopravnosti za protestante, a u otporu protiv mađarizacije nalazili su stanovit 
oslonac u dvoru (Aula est pro nobis!). 

30 (E. Laszowski—V. Deželić), Dnevnik Dragutina Rakovca, Zagreb 1922, 7, 
s. d. 21. X 1843: »...sada prie dve godine danah na obedve oči oslepio...« 

31 na i. mj. 

32 na i. mj. 

33 Ferdo Š i š i ć, Hrvatska povijest III, 1913, 429. 

34 Usp. Vladimir K o š ć a k, Madžaronska emigracija 1848, HZ III, 1950 

39—124. , 

je i u tom nacrtu nagodbe s Ugarskom ostao vjeran svom dotadašnjem načel¬ 
nom stajalištu koje je sada izrazio riječima: »Mi Horvati [...] u jedinstvo 
političke narodnosti z Vugarskom obstojamo i svega Germanizma nas odre- 
kujemo«, osim, na temelju Pragmatičke sankcije, kraljeve osobe. Pri tom pred¬ 
viđa da se »južno Slovenska na desnom Drave i Dunava kraju zemlja« — on 
je začudo, ne naziva Hrvatskom! — proširi »izbavlenjem ostale naše južne 
Slovinske (!) bratje iz tudjinstva sadašnjega«, pa bi i ova južnoslavenska 
država bila proporcionalno zastupana u zakonodavnoj, izvršnoj i sudbenoj vlas¬ 
ti. Potonje, doduše, ne određuje točnije, osim što u zajedničku vladu uvodi 
hrvatskog predstavnika koji supotpisu je kraljevu sankciju zakonskih članaka 
stvorenih na Hrvatskom saboru. Ti bi se članci neposredno podnosili kralju, 
ali Jelačić ipak ograničava hrvatsko zakonodavstvo načelom sklada (concor- 
đantiae) s ugarskim zakonima, što bi vlastito zakonodavstvo dosljedno učinilo 
iluzornim. Banskoj vlasti osigurava neovisnost o zajedničkoj vladi prijedlogom 
saborskog terna za njegov izbor. Autonomiju Hrvatske nije točnije odredio, 
ali financije — i kasnije jedno od bitnih pitanja u odnosu prema Ugarskoj — 
zamišlja kao zajedničke. Zadržavajući učenje mađarskog jezika u hrvatskim 
školama, Jelačić smatra obaveznim poznavanje obaju jezika za nosioce javne 
vlasti, a jezikom rasprava u zajedničkom saboru određuje »jedan stranski 
Jezik«, ne isključujući pri tom ni mogućnost da to bude mađarski. Međutim, 
zakoni bi se morali objavljivati »izvornim Načinom« u svim jezicima. 

Zajednica s Ugarskom bila bi učvršćena jedinstvenim carinskim podru¬ 
čjem i vlastitom vojskom koja bi se u Hrvatskoj služila narodnim jezikom. 

Usporedi li se Jelačićev Projectum s ugarsko-brvatskom nagodbom od 
1868, ova se ne odlikuje samo većom formalnom cjelovitošću nego i jasnijim 
određenjem svojih članaka, iako se oba teksta u bitnim obilježjima podređe¬ 
nosti Ugarskoj ne razlikuju. 


Zusammenfassung 

BEITRAGE ZUR KROATISCHEN GESCHICHTE wAhrend DER 

RE V OLUTION 1848 

Diese Abhandlung besteht aus fiinf selbstandigen Beitragen, die sich auf 
neun, teils unbekannte und teils unkritisch edierte Dokumente beziehen, von 
denen drei sogar als Falschungen nachgewiesen werden. 

Im 1. Beitrage analysiert d. V. zwei angebliche Dokumente, die gewisse 
Angaben uber die Genese der »Narodna zahtijevanja« vom 25. Marz 1848 
beinhalten, und kommt zum Schluss. dass beide nachtraglich fabrizierte 
Falschungen darstellen. 

Im 2. Beitrage kommt d. V. zu demselben Resultat in seiner Analyse 
des Briefes, das Matija Ban angeblich aus Zagreb am 31. III/12. IV 1848 
nach Belgrad Schrieb und das V. J. Vučković schon 1959 als unecht beurteilte. 

Im 3. Beitrage behandelt d, V. die Beziehungen des Banus Jelačić zu 
Serbien im Monat Mai 1848, wie sie durch seine zwei Briefe vom 16. und 20. 
d. M. zum Ausdruck kommen, die ein seltsames Schicksal erlebten und ihren 
urspriinglichen Zweek einer finanziellen Hilfe seitens Serbiens nicht erreichten. 

Im 4. Beitrage publiziert d. V. zwei bisher unbenutzte Dokumente zweier 
Abgeordnetem im kroatischen Landtag, die sich auf seine ausserordentliche 
Sitzung vom 21. Juni 1848 beziehen. Durch die Angaben, die sie beinhalten, 
werden die Resultate der Analyse, die d. V. schon 1963 durchfiihrte, bestatigt 
und teilweise erweitert. 

Im 5. Beitrag werden zwei Vorschlage des Ausgleichs mit Ungarn publi¬ 
ziert und analysiert, die von einer Gruppe der slavonischen »Patrioten« und 
vom bekannten Gegner der Nationalpartei Ljudevit Jelačić im J. 1848 aus- 
gearbeitet wurden. 

